text:
眾多移民既原因當中,其實弟弟既升學係其一主因.
兩年前,其實都仲係一心諗住弟弟升小係用「同家姐一樣咪得囉」mode.如果好似家姐咁入埋真道就最好,但不得不承認,我同老婆對弟弟去考小學無乜信心.
兩年之間,香港急速轉變.弟弟升小呢條藥引,加上蠢蠢欲動移民既火花,終於將我地移民既決心徹底燃點.本來我地有想過等多一年,等弟弟讀埋k3先走;但我地又深明弟弟沒有家姐果種適應力,要佢一黎移民再小學插班對佢黎講太大轉變,所以情願早少少等佢由幼稚園開始.
雖然知道移民後要克服既多的是,但知道我地同弟弟唔駛好似家姐當年同埋宜家啲幼稚園同學仔咁過五關斬六將,又寫portfolio又拍片咁去小一面試,更加唔會面對香港讀書既壓力,坦白講我同老婆係鬆一口氣.
弟弟其實喺我地一家幾口中,係呢一年最近距離接觸同感受真正本地生活既一個.因為弟弟讀幼稚園無得online course,所以弟弟日日都出去返學.
經過一年時間,我地見到弟弟最明顯既變化就係:講中文既比例急促下降.
點下降法?
如果以前佢係講:「我想知道咩係Apple.」
咁宜家佢會講:「I wanna know what is 蘋果. 」
即係佢既主語變咗做英文,唔識果時先考慮中文.
我記得當日我同親朋好友講我移民果陣,除咗個個都講既「嘩!好凍㗎喎」同埋「嘩!你去到食咩呀」之外,另一個聽得最多既係「佢地啲中文無㗎啦」.
家姐其實還好,中文都叫讀到小二,而且本身都肯睇肯講,基本上同我地講野(同駁嘴)果陣都依然係中文為主,偶然有啲詞彙唔識先用英文.不過以弟弟目前既進度,我的確能幻想到弟弟果種「中文無㗎啦」既未來:以前我有個老細喺CBC (Canadian Born Chinese),操一口流利廣東話 (粗口特別流利),但去到茶記睇餐牌淨係識個「雞」字.
好多人話「長遠黎講識中文有著數呀」,「等佢學多幾年中文先啦」,「連啲外國人都要學中文啦」.的確,單就「中文能力的成長」而言,呢幾句野啱到不得了.但喺我心目中,中文能力唔係佢既全部嘛.
移民就係一種取捨.除咗我地啲大人成日好擔心果啲事業呀物業呀之外,對正處於快速吸收成長期既小朋友黎講,其實亦然:佢啲英文好咗,中文就自然會差;佢啲遊戲時間多咗,學術就自然會差咗.
對我同老婆黎講,弟弟能夠喺一個可以容納到佢果種飄忽,率性同隨機既地方成長,比其他野重要.再者,個世界變得咁快,點知第時係點啫?可能佢到時大咗有一種新既世界共通語言,係完全用喺網上溝通既呢?
所以選擇了,就得接受.我諗無論移唔移民都通用吧.
學習上,由於呢度既幼稚園其實只係讀一年;弟弟既同學其實都係第一年返學,學校啱啱先開始教ABC呀教數學咁.所以比起喺香港已經讀咗兩年書,啲數學仲好過家姐既弟弟黎講,呢度既學術完全能夠應付.
無測考,放學無功課既世界,係咪淨係歎世界?
其實弟弟黎到之後要pick up既野,反而係多到數唔唒.因為喺香港讀書,學術永遠行先;但喺呢度讀書既要求不一樣,例如睇成績表,以下呢幾個全部都係弟弟需要改進既地方,而你係好少會喺香港啲成績表度見得到:
- 能與其他人溝通和合作 (好似見工咁呢個要求)
- 能作出負責任既決定 (嘩大人都未必得)
- 能對問題有不同的想法 – 呢個好緊要.最希望佢黎加拿大讀書就係學呢樣
- 能以有說服力既說法表達意見
另一樣更加希望弟弟可以喺呢度發展多啲既,係佢學術以外既能力 – 即係好現實地講,香港通常唔重視既術科能力:美術,音樂,體育.
弟弟喺香港既時候我地就發現佢運動能力好弱;手眼協調,平衡力全部不行.黎咗加拿大一年,弟弟多咗好多時間同空間去運動.雖然唔敢講佢已經改善咗好多,但至少佢明白學校係有要小朋友持續運動呢個習慣.
我諗我同老婆覺得今年弟弟既其中一個milestone,係學識咗踩兩輪單車.
可能你會覺得唔係下嘛,好容易咋喎.但我同老婆睇住弟弟克服咗佢本身好弱既平衡力,由連踩四輪單車都踩唔到到學識踩兩輪單車 – 果種滿足感,大過佢考全班第一.
下年弟弟就上小學了.比起家姐當年既我地緊張萬分,今年我地算係從容不少.
因為唔怕佢跟唔上節奏,唔怕要催佢做功課同執書包.而且因為弟弟上小學同幼稚園係同一間學校,所以相對上佢會容易適應.我諗比起佢以前喺香港既同學仔來年升小,佢面對既轉變可能相對細得多吧.
不過,另一個好大既關鍵可能係佢既自理能力.呢度小學一樣要返全日,所以弟弟都要自己處理食野.係呢度食lunch其實係好似野餐咁坐喺草地食,唔會喺班房坐定定有個姨姨睇住你食;希望反正都唔多坐得定既佢會習慣呢種形式.
而且同家姐一樣,我地更希望佢真係可以喺度好似香港咁識到朋友.弟弟太我行我素,喺香港我覺得亦好不容易搵到啱傾啱玩既同學,黎到呢度可能要更加要弟弟花多啲心機去認識其他人.
可幸既係,無論喺香港定係加拿大,弟弟總係遇到對佢好有耐性同愛心既老師.弟弟同喺香港果時一樣上堂坐唔定魂遊太虛;老師為咗幫弟弟坐定,特登拎咗將搖搖凳比佢當私家位咁坐.結果老師講故事果陣至少佢可以坐係同一個位置,又同時等佢喺個位度搖,滿足佢想郁既需要.
唔知弟弟既新學年,會唔會好似家姐既小一上學記咁精彩呢?


c: text/html

text:
第一次參加街馬比賽
亦都係人生第6個半馬比賽
呢個半馬亦都成為左我3個第一次
完左渣馬後唔夠2個月再玩半馬
春天都仲會比賽
唔夠半年內2個半馬比賽
(實情都係一個字 – 懶, 同埋過住完左渣馬後都會抖下唔報比賽)
報名之前嗰晚我仲同圍內相熟跑友講15 16 mode 唔知報唔報
點知第日一夠鐘又忍唔住報名(「又」姣婆mode)
不過又未試過係九龍東自己地盤比賽
當比個機會自己感受下係自己練跑開既地方比賽個感覺
同埋……想感受下街馬搞成點…..
賽前備戰 – 半hea mode
真正備戰時間只係3星期左右+2課15k 樓上長課 + 2個星期三落左苦山跟操
其實都係靠食老本
比賽前一晚
“又”失眠(指定動作)
(實情係賽前一星期都訓得好差)
比賽當日去九龍塘搭大會巴士去賽場
(呢樣野都要讚一讚大會做得唔錯,首先係地鐵站入面已經有大會義工指示參加者上車,上到去候車處雖然有過百人排隊等巴士,但係都等左5分鐘左右已經上到車)
比預計時間早左到達
可以預留充足時間熱身
同埋集郵, 集郵&集郵
關於集郵, 我唸起蝦叔形容得好貼切, 明明隔左唔係好耐無見(其實大部份人對上一次見只係2號NRC), 次次見到都要集郵先安樂, 好似集郵成癮, 不過相信呢個情況只會變本加厲
0830比賽
0800已經上線準備
事前估計過要再做多次sub130成績有一定困難
因為完左渣馬之後狀態差左谷唔起
估計可能135左右完賽
頭幾k因為有啲熱跑得比較辛苦
但實情一開波已經比人帶快左個彼醒(4分頭)
頭幾k 郵輪碼頭+觀塘+九龍灣呢啲比我跑到爛晒既路段
中間跑去德褔前要經過一條行人天橋
轉到我暈
過左德褔之後個水站
巧遇另一位快腳Hei
打左招呼後佢係咁用條水喉通玩自拍
呢幾百米大家玩得好爽
(未試過一路爆住都可以咁玩法)
未上觀塘繞道仲勉強開到420左右彼醒玩
一上到橋打後觀塘繞道好多暗斜, 開始已經跌速(感覺似跑青公)
10k打後已經開始跌到落430甚至440彼醒
去到15k打後開始有啲力不從心(係發唔到力)
已經心知再一次Sub130機會應該幻滅
心裡同己講: 唔好唸太多, 唔跌速得太多就算
又話說, 觀塘繞道個feel應該有幾分似渣打10k (利申: 渣打10k 未玩過+打死都唔會玩)
我個感覺就好似渣馬跑橋咁, 一樣無乜氣氛可言
幸好既係可以同隔離線相識既跑友hi 5鼓勵 (我唸同左差唔多20個跑友做左呢個互動)
如果我識得你我非常樂意咁做
好有一種互相打氣既感覺
後半段終於落大雨
但係多謝呢場雨我可以散下熱
觀塘繞道落番黎”又”要上番嗰條「轉到我暈」天橋
“如何地轉 嘔心瀝血原地在轉 轉不出快樂仍在轉
亡命忙不完 動人心弦 並未停 我氣就快斷”
(歌詞摘錄:傅佩嘉 – 轉)
最後2公里同10k 組別(時間sub 55左右)相遇
突然見到一個熟識身影+聲音係隔離
原來係我們偉大的廚神Joe XDDDDDD
第一次比賽途中同人拍跳+吹水…..幾百米到啦, 結果有人差啲比我扯爆左XDDDDDDDD (仲要比人影左相)
為左力保135大關(同埋條命仔)
繼續爆埋餘下嗰千幾米(最後一公里已知130無望力保135最實際)
終於遇上左”塞人”呢個問題差啲爆唔郁
最後一百米10k同半馬分隔開衝線
我終於可以無人阻情況下爆埋嗰100米衝線 (因為前面一個人都無)
最終完成時間為 1″33″33
比上年皇者半馬嗰次慢左4分鐘
但係以近黎既狀態+天氣+賽道難度
仲keep到sub135呢個其實都滿意
P.S. 跑埋呢個比賽, 我要停一停休下對腳同個人, 由上年7月開始備戰渣馬呢大半年基本上未停過, 停一停抖一抖會好啲
(半年5個比賽同大家比好小兒科, 但係我黎講已經係記錄)
P.S.2 相比起10k 同 全馬, 我發覺半馬最有利我發揮, 10k雖然短其實爆起上黎辛苦過半馬
P.S.3 係度我要特別多謝係場內賣燒賣魚蛋鋪頭既工作人員, 多謝佢地比我避一避雨兼整理行裝及會合番相熟跑友
街馬賽後感
賽道一般
一半路段我覺得我覺得有啲窄 我呢啲快既影響不太大, 但係慢嗰啲好多位會塞死, 尤其係天橋同行人隧道位都好窄
(我因此比啲相熟跑友同我”投訴”塞人呢個問題)
氣氛
我又唔覺得好過渣打好多, 可以話因為落雨影響到, 但無論上繞道同係平路, 氣氛同渣打差無幾同埋, 又想搞得好過渣馬
結果? 行李一樣照淋雨+輪候時間長!!
其實, 大會應該會知道比賽期間有機會落大雨, 就算唔係, 籌備期間係咪都唸定係咪要租定啲帳幕之類既野擋下雨, 唔止減泜參加者物資比雨水淋濕機會, 仲令幫手處理行李既大會義工唔使淋雨淋得咁辛苦呢?
(好在有在渣馬經驗小弟所有野都笠左個防水袋+電話做足防水措施, 不過亦都聽聞部份參加者行李濕晒甚至電話都報銷)
街馬之狂想
我諗如果改係觀塘海濱長廊為起點可能會更理想
(正賽道都經過長廊旁既海濱道索性係呢度做起點更理想)
首先唔使大量巴士接送參加者, 又方便啲
同埋, 橋底有野遮好似啲大雨天氣起身有地方避雨, 行李可以係橋底存放唔怕被雨淋濕
(當然又會牽涉到最難處理既封路問題)
更多:
Fitz.hk Facebook專頁
[金SIR教室] 好的賽事是要以人為本
輸在起跑線 贏在終點線
Fitz Running 跑步
一個熱愛音樂的跑步愛好者,為左跑步可以再上一層樓,暫時將支結他放埋一邊主攻長跑,除左見證到自己比賽成積有明顯進步外,更認識到跑步既世界係比自己想像中大很多.
分享連結:

robotstxt: allowed

filter: keep


text:
送禮物係公司行銷嘅一種手法,除咗可以增進同客戶間嘅關係,仲可以借由呢種做法提高本身產品嘅銷售.而送公司禮物嘅時機大多數係為咗活動嘅進行,節日嘅慶祝同感謝顧客嘅支持等等,你知道咩公司禮物係接受度高,大家都推薦嘅呢?
揀禮物必要條件
無論對象係邊個,送禮物呢件事本身就係一門藝術,雖然話”送禮要送到入心”,但企喺公司嘅角度,首要條件係要先評估公司本身嘅預算同埋產業特性,結合所有條件,先可以打造出最啱用喺目標客戶又可以確實達到宣傳效果嘅禮物.
禮物嘅選擇有邊啲
送禮物嘅本質係禮物嘅實用性係咪符合生活需要,以公司禮物為例,人手一台電腦唔少得可以save資料嘅USB手指,有啲公司揀開模製作特殊造型,亦有人揀安全款常見嘅公版,並印上專門LOGO/資訊.除咗資訊類禮物之外,3C禮物最愛大家嘅歡迎,細得可以跟身帶嘅手機擦拭貼,SIM卡退卡針,捲線器等等,又或者係近排人氣急升嘅造型手機指環,只要夠實用有特色,都會係好多送禮者嘅首選.
此外,禮物要深得人心嘅同時,亦都要有效咁提升自己品牌形象,好似好多旅遊業者喺揀製作禮物,大多數都會揀訂製行李牌同護照夾,主打本身嘅行業,令顧客喺用佢哋訂製行李牌同護照夾feel佢哋到用心,咁樣嘅送禮方式打造雙贏嘅局面.
禮物嘅獨特性大過一切
製作訂製禮物就係一種誠意嘅表現,透過公司用心挑選,設計,同廠商多次嘅溝通後先有嘅成果,所以千奇唔好擔心對方會有品牌迷思嘅問題,因為禮物嘅獨特性大過一切.
下次唔洗再煩要揀咩嘢當作公司禮品,只要多啲觀察最近流行嘅事物,企喺多方面思考,相信你嘅公司禮品一定可以達到禮尚往來嘅境界.


text:
(私補老師攻略)第一次補習?點樣留住你嘅學生
唔少大學生係課餘既時間都想搵返份補習part time賺下外快,因為人工高工時短,而且時間,地點都相對自由.就住私補呢個話題,今次呢篇文「私補老師攻略」主要想講下私補老師點樣可以準備好第一次補習課堂,係家長或者學生心目中留返個好印象,增加家長搵你長補嘅機會.Tutor Circle 尋補 希望呢篇文可以幫助到所有第一次幫人補習既老師,或者已經補咗好多次嘅導師,可以輕鬆面對補習第一堂啦!
私補首堂前準備
1.同家長/學生事前溝通好
呢一點好重要!好重要!好重要!而且好容易比人忽略!好多補習老師都以為攞咗家長或者學生電話之後,淨係同佢夾好時間咁就算,其實仲有好多嘢你要了解清楚,有啲家長同學生冇同你講清楚要啲咩,而你又唔主動問,咁樣就有機會出現誤會,大大影響佢哋對你嘅觀感,以下整理咗一啲問題去了解家長或者學生嘅需要:
- 教材係要導師準備定係學生自備?
- 課堂節奏可以去得快啲定係要慢慢講?
- 程度暫時係level幾/全級排第幾?
- 目標係想升到level幾/級排名升到幾多?
- 讀邊間中學?中中定係英中?
- 學生而家教到咩topics?
- 仲有幾耐要考試?
- 想溫返啲舊野打好個底定係去學新野?
- 學生嘅性格係點?(呢個問家長會比較好,問返學生自己有啲奇怪⋯⋯)
- 每隔幾耐交一次學費?(即堂清或每星期清或月結都可以.建議不要預收學費,因為當大家關係未係好深厚時,或會帶來反感.)
- 有冇後備時間可以約到?(以防有啲突發嘅deadline同活動要趕課請假)
問多啲既目的都係希望了解返學生嘅狀況同期望,始終大家素未謀面,你又唔清楚學生嘅需要就好難針對性去提供返佢地想要嘅野,大家溝通得好,課堂自然會順暢好多啦!
2. 準備教材
了解咗學生嘅需要之後,就緊係要好好準備第一堂要用嘅野啦!如果學生係自備教材既嘅話,咁你就可以上網重溫返一啲相應課題嘅資料,去確保所有概念都有記憶嘅,唔怕到時比學生問到口啞啞啦!同時你都可以考慮準備少少extra嘅筆記,當學生嘅教材用晒嘅時候都有嘢係手做下,以備不時之需!
如果家長或學生要求你準備教材嘅話,咁你一定要利申返自己未必真係好準確對到學生嘅考試範圍,雖然係同一課,但唔同學校針對唔同嘅野同嘅難度都有唔同,唔同嘅學生都有唔同進度,除咗事前你要了解學生嘅需要,準備教材你都切記要準備多啲好過少,甚至準備埋後一課前一課,咁樣就會比到家長或者學生你可信,有備而來嘅感覺.
3. 準時到達
呢層唔洗講啦!守時是美德,補習嘅第一堂緊係要提前/準時去到補習地方,咁樣做可以留一個好嘅印象比家長同學生,話比佢地聽你係一個有責任心嘅人,咁佢地就會搵你長補嘅機會都會增大!
另外,出門時間方面預鬆少少,尤其是去你唔熟悉嘅地方,即使有Google Map都可能要自己花啲時間去搵,如果早到左嘅話又可以感覺輕鬆啲,唔洗急急忙忙上到去,搞到緊張得滯咩都唔記得晒.就好似考DSE個陣你都會早少少到考場熟習下,適應下個環境啦係咪先!早咗到,熱下身,放鬆下個人,咁一開波成個人都醒啲,自信心返晒黎啦!
私補首堂
4. 唔好講太多同課堂無關既野
雖然話私補要同學生打好關係,可以傾多少少閒偈,但係唔建議係第一堂就咁樣做,因為始終大家未建立到信任嘅時候,如果你經常偏離課堂嘅主題,有機會令學生或者家長覺得你鐘意吹水多過教書,認為你教唔到啲咩.你當然可以用輕鬆少少嘅語言去帶動成個氣氛,但係就唔好過份講到其他興趣,時事,八卦野,加IG等等嘅嘢.
你要記住,首堂嘅目標係比對方睇到你嘅專業,證明你係有能力去教學,而且係有熱誠,切忌hea教吹水!建立關係嘅野等你同學生有咗互相信任之後再慢慢了解多啲都未遲,最緊要人地試完你堂覺得你有料,教到嘢,繼續搵你補咁先有用㗎嘛!學曾鈺成話齋:「我建議你少一點說些無用的話.」.
5. 幽默嘅你切忌隨便同學生開玩笑
小編自己就有一段經歷想分享下,第一次去上堂個陣,見個學生好似幾玩得又幾過癮,跟住就隱隱約約串下佢,好似係「你確認你而家嘅水平係DSE考生?」咁上下嘅程度,點知個學生就突然個樣有少少真嬲,講左句:「你唔好咁mean得唔得呀」,之後就黑面,有啲灰心,又有啲嬲咁,成堂個氣氛就變得尷尬咗,搞到我都幾唔好意思.
雖然個學生最尾都有搵返我長補,但係呢個故事教識我真係唔好隨便同人開玩笑,因為每個人都有啲地方係特別脆弱而你又唔知,尤其是第一堂個陣,所以真係唔好亂咁去串人,即使你覺得個樣嘢好minor,等你地真係做咗friend先再講都未遲,就好似《賭俠》入面嘅達叔所講:「每個人都有啲地方係特別脆弱既,而呀叔啱啱就係正個頭到」,一定要慎言.
6. 切記要有禮貌
有禮貌係非常重要,尤其是當對方未接觸過你嘅話,禮貌係可以令佢對留下一個好好嘅印象.一見面一定要打招呼,走個陣用好啲嘅語氣去請對方比一啲feedback你,約埋下一堂時間,同埋講拜拜,唔好急急腳走咗去,比人感受到你係好caring同有heart.
而且,有禮貌除咗比人感覺你係一個有修養,易相處同友善嘅人之外,仲可以比對方感受到你嘅認真同埋對教學嘅熱誠.試問如果你搵一個幫你手做野,個個人又粗魯又冇禮貌,你都會覺得佢好似唔係好想做咁啦(更甚嘅係,你唔會想受佢氣),所以一定要以禮待人!
7. 準備適量嘅功課份量比學生做返
比功課學生做其實有好多好處,以下就簡介咗三點.
第一,學生有功課做可以令佢地將學過嘅野即刻實踐返,如果你上堂教到嘢,佢地再做多次,就會鞏固到記憶,自然就會將你教嘅嘢更有效入到腦.
第二,可以比到一個印象對方,你唔係教完就算,你教完仲會有嘢比佢地做,家長聽到一定會好開心,因為佢地最鐘意就係比多啲功課,感覺好似實在啲.
第三,可以更加了解學生嘅性格,調整教學方針,你可以從學生係交功課嘅態度睇到佢地嘅性格,知己知彼先可以百戰百勝.有心同勤力嘅學生多數會按時完成功課比你check,咁你就可以放心去教同assign功課比佢地做;對於乜都冇做嘅學生,你就應該諗多啲方法令佢地主動完成返啲功課,幫佢地搵出要讀書嘅原因,激勵佢地,例如同佢地講下點解要讀書,點解要做功課,做功課嘅目的係咩,有需要甚至可以搵家長出馬,請家長督促佢下堂前做晒功課,都有助加速返上堂嘅節奏.
私補首堂後提醒
8. 問返學生嘅feedback
如果你第一堂準備得唔係咁好,上堂嘅時候有啲蝦碌,課堂時間又控制得唔係咁好,第一印象當然會打咗折扣,但係過去咗既嘢已經返唔到轉頭,而家唯一可以做嘅就係下一堂表現得好啲.
你可以做嘅就係問返佢哋意見先,等你知道可以做啲咩令到課堂質素上升(教得太快?教得太淺?功課太少?解得唔夠清晰?),你下堂就可以因應住呢啲comment調整返你嘅策略.如果我係學生見到你咁有心去提高教學質素,我都會即刻對你改觀嫁!
9. 同家長夾得唔係好稱心,主動同中介聯絡
最後一點,有時你可能已經盡咗力,但係對方仍然對你多多批評,儘管你已經落力為學生好,但依然得不到分數,你就可以搵返相應嘅中介去講返成件事,未必係你唔啱㗎嘛!
Tutor Circle 尋補觀迎導師同我地申訴(或者呻),無論係教學上或非教學上遇到任何問題,如果你唔想直接同家長講出你嘅問題,都可以透過我哋將你嘅意見反映返比家長或學生知道.除咗幫你地搵到學生之外,我地都十分重視導師嘅權益,如果遇上不公平或不合理對待,我地一定會施以援手!
總結
以上就歸納咗私補老師第一堂要注意嘅地方,私補要補得好從來都唔容易,仲要挽留到家長學生嘅心,希望呢篇文章幫助到你去準備課堂,如果有任何意見都歡迎係下面留低comment,我地一定會比返答覆你地!
此文章純屬 Blogger 個人分享,並不代表本網誌立場.
(延伸閱讀)失眠 解決 – 失眠點算好?10個簡單有效解決方法
(延伸閱讀)present 技巧 – 令Present成功嘅技巧大揭秘!
想追返學校進度?Tutor Circle尋補有超過10,000個三大導師,即日幫你搵一個合適既導師!想搵 一個合適既私補老師
DSE讀得咁辛苦,想活用知識黎賺下外快?想搵 好多好多私補學生
緊貼尋補 Blog,Facebook , Instagram同 WeChat,尋補?Tutor Circle!
Z世代 修辭手法 Ocamp
英文補習 上莊 中文補習 議論文
slp sample 補習網 數學補習
大學五件事 綜合格式
*此文章純屬 Blogger 個人分享,並不代表本網誌立場.
其他人還看了……
👇🏻 緊貼最新資訊!


text:
Arch Linux (粵語)
Arch Linux 係一個獨立開發,x86-64 通用嘅 GNU/Linux 發行版.佢主要着重喺用漸進式發行嘅模式去畀用戶各種最新穩定版本嘅軟件.預設安裝係一個最細嘅基本系統,用家可以自行更改設定同加要嘅嘢.
原則
簡單樸素
Arch Linux 定義「簡單樸素」(simplicity)做「冇唔需要嘅添加同改動」(without unnecessary additions or modifications).提供喺下游發行版特定,盡可能少嘅改進,上游(upstream)開發人源發布嘅軟件:上游唔接納嘅修補程式(patches)會畀人避免,而 Arch 嘅下游修補程式幾乎都係為咗向後移植(backporting),喺下一次嘅發布會畀人廢棄.
以類似方式, Arch 提供上游畀嘅,可能因為發行版嘅特定問題(好似更改系統檔案路徑噉)而有些少改動嘅設定檔案.佢唔會因為個軟軟件套件體包裝咗而加上自動化嘅功能——好似啟用一個單元噉.軟件套件淨係會因為好似慳番儲存容量等大好處而拆開啲軟件套件.圖像用家介面嘅設定工具唔會有正式提供,鼓勵用家用個殼層(shell)同文字編輯器去更改大部分系統設定.
現代化
Arch Linux 只要可以合理噉避免系統嘅軟件套件破損,就會着重喺維持住自己最新而穩定嘅軟件.佢基於一個漸進式發行嘅系統,使到用家裝一次就可以連續升級.
Arch 有好多畀 GNU/Linux 用戶新啲嘅功能,好似 systemd 初始化系統,現代文件系统,LVM2,軟件 RAID,udev 支持同埋 initcpio(同 mkinitcpio),仲有最新內核.
實用主義
Arch 係一個講求實用嘅發行版.呢度嘅原則只係有用嘅方針.話哂,設計方面嘅決定都係由開發人員同意之後先至執行.基於證據嘅技術性同辯論先至係最重要,而唔係政治同民意.
好多喺 Arch Linux 軟件庫(repository)嘅軟件套件同構建腳本都都係免費同開源(open-source)嘅.軟件庫仲有功能性高嘅閉源軟件套件添.
用戶就係中心
同好多想要自己易用啲(user-friendly)嘅 GNU/Linux 發行版唔同,Arch Linux 直到永遠都係以用戶為中心(user-centric).呢個發行版希望能夠滿足貢獻者嘅需求,而唔係去吸引盡可能多嘅使用者.佢專係畀一啲對 GNU/Linux 入木三分,瞭如指掌嘅使用者,同埋任何有「自己郩手」(do-it-yourself)態度嘅人——即係肯去睇文檔同自行解決問題嘅人.
全部使用者都畀人鼓勵去參與同貢獻呢個發行版.報告同幫手修理漏洞係一件好值得去重視嘅事;改進軟件套件或者核心計劃嘅修補程式係一件好值得讚賞嘅事:Arch 嘅開發人員都係志願者,活躍貢獻者通常都會發覺自己成為咗團隊嘅一部分.Archers 可以自由噉貢獻軟件套件到 Arch User Repository;改進下 ArchWiki 嘅文檔;喺論壇度畀技術支援;或者齋去個論壇,郵件列表,或者IRC channels度交流下,切磋琢磨,表達下自己嘅意見都得.Arch Linux 係世界上好多唔同人嘅作業系統之選,係天下數一數二喺唔同語言下提供幫助同文檔嘅國際社群.正所謂「施比受更為有褔」,話哂你自己都用緊 Arch Linux 嘅話,自己都會受益啦.
一石二鳥
麻雀雖小,五臟俱全.Arch Linux 係一個多功能嘅發行版.裝咗之後,佢淨係得一個命令行介面,並唔會有多餘,冇用嘅軟件套件.用家可以自行喺x86-64嘅官方軟件庫入面數以萬計嘅高質素軟件套件揀其中一啲,噉就可以起個啱自己嘅系統.
Arch 用 pacman,一個輕便嘅軟件套件管理員,淨係需要一個命令就可以升級成個系統,簡單方便快捷.Arch 仲有一個好似 ports 嘅包構建系統——Arch Build System,令到由開源碼建立到裝嘢都乾脆俐落,亦都淨係需要行個命令就可以進行同步,簡直係一箭中的,一氣呵成.除此之外,Arch User Repository 有無數貢獻者畀嘅 PKGBUILD 腳本可以從原始碼配合 makepkg 作編譯裝到嘅軟件套件.使用者都可以輕而易舉噉建立同維謢佢哋自己嘅軟件庫.
歷史
Arch 嘅社區已經成長同成熟咗,成為最受歡迎同影響最深遠嘅 Linux 發行版之一,每年都受到廣大評價同注意.
Arch 嘅開發人員係兼職義工,並唔收費.亦都因為 Arch 嘅營利前景並唔樂觀,所以佢維持自由,直到永遠.有興趣想睇更多關於 Arch 嘅開發歷史嘅話可以睇下互聯網回溯紀錄嘅 Arch 條目同埋 Arch Linux 嘅新聞條目.
背景
Judd Vinet 係一位加拿大人同一個兼職吉他手,喺2001年開始開發 Arch Linux.佢嘅第一個正式版本—— Arch Linux 0.1 ——喺2002年3月11號發布.佢畀Slackware,BSD,PLD Linux 同 CRUX 的優雅簡潔所啟發,但係當時他們缺乏完善嘅軟件套件管理系統感到失望.於是,Vinet 根據嗰啲發行版相似嘅原則整咗自己嘅發行版.但係,他自己都開發咗自己嘅軟件套件管理系統 Pacman,自動執行軟件套件嘅安裝,刪除同升級.
早年
早期嘅 Arch 社區發展穩定(論壇帖子,用戶和錯誤報告的圖表).Arch 社區早期就已經畀人嗌做一個開放,友好同有幫助嘅社區.
ArchWiki 嘅誕生
ArchWiki 喺2005年7月8號用 MediaWiki 起.
A. Griffin 時代
喺2007年年尾,Judd Vinet 唔再積極參與 Arch 嘅開發,並且順利將 Arch 嘅開發工作轉畀美國程序員 Aaron Griffin,即係 Phrakture.
Arch 嘅安裝腳本
喺2012年7月15號發布嘅安裝鏡像廢除咗菜單驅動嘅Arch 安裝框架(AIF),並以Arch 安裝腳本 (arch-install-scripts)取而代之.
systemd 時代
喺 2012 至 2013 年,傳統嘅 System V init system 畀 systemd 取代.[1][2][3][4]
淘汰i686
喺2017年1月25號,Arch 宣布因為用 i686 架構嘅開發者同社區人數下降,於是停止對 i686 架構嘅支持. 喺2017年11月尾,所有喺鏡像度嘅 i686 軟件套件都畀人剷曬.
領導人選舉
2020年年頭,喺團隊嘅努力下, Arch Linux 嘅員工設計咗一套新嘅程序確定未來嘅領導人,記錄咗喺 DeveloperWiki:Project Leader.
由於 Aaron Griffin 決定功成身退,於是揀咗個新領導人.喺2020年2月24號,結果出爐,Levente Polyak 當選做正式領導人.


text:
香港特別行政區訴鄭松泰
ESCC1139/2017
香港特別行政區
東區裁判法院
刑事案件2017年第1139號
鄭松泰被控侮辱國旗等罪項
鄭念慈裁判官審理
日期:2017 年 9 月 29 日
時間:下午 2 時 42 分
出席人士:律政司副刑事檢控專員 Ms Anna Lai 及高級檢控官 Derek Lau,代表香港特別行政區
Mr Robert Pang 及 Ms Chelsea Ma,instructed by Messrs Cheng, Yeung & Co,代表被告人
裁決及判刑理由書
以下內容乃法庭數碼錄音謄本
官:係,以下係本席就住你呢宗案件嘅裁決,與及裁決嘅一個簡要嘅理由.
2016 年嘅 10 月 19 日,立法會議員劉國勳(即係控方第一證人),喺立法會開會之前將一啲嘅國旗,區旗分發畀部分嘅立法會議員,其中有部分嘅立法會議員呢就將獲分發嘅國旗與及區旗插咗喺議員桌前嘅杯座上面.立法會開會期間,部分嘅立法會議員,包括咗控方第一證人及立法會議員蔣麗芸(即控方第二證人),離開咗立法會嘅會議廳前往休息室.呢個時候,立法會議員鄭松泰(即係被告人),前往其他離席議員嘅座位桌前,將原本豎立喺杯座上面嘅國旗與及區旗倒插.控方第二證人得悉事件返回會議廳將倒插嘅國旗與及區旗還原,控方第二證人其後再次離開會議廳.不久之後,被告人又再一次前往其他離席議員嘅座位桌前,將豎立嘅國旗及區旗再度倒插.控方第二證人又再得悉事件,於是乎又再返回會議廳將倒插嘅國旗與及區旗還原.當日會議結束咗之後,控方第一證人因爲被告人嘅行爲決定報警,以上就係本案基本上嘅背景.
本案嘅爭議
代表被告嘅資深大律師彭先生唔爭議被告喺會議入面曾經兩度前往其他離席立法會議員嘅座位桌前倒插咗國旗與及區旗,而控方第一證人同埋第二證人亦都能夠清楚交代事發嘅經過,加上本席有睇過所有嘅相關錄影片段,本席肯定被告當日喺案發日有倒插國旗與及區旗.彭先生就認爲被告嘅行爲並非以玷污嘅方式侮辱國旗與及區旗,因此本案嘅爭議在於第一究竟乜嘢爲之玷污(defiling)呢個字,喺法律上面,喺相關條例上面嘅意思,與及第二,被告人嘅行爲,即係呢個所謂倒插國旗與及區旗係咪就係以玷污嘅方式侮辱有關嘅旗幟.
先處理玷污(defiling)呢個字嘅意思,代表控方嘅資深大律師黎副刑事檢控專員就陳述玷污(defiling)嘅意思,即指與旗幟有實體接觸嘅玷辱性嘅行爲,英文講呢就係 physical dishonour of flags,並不限於物質被弄髒或者損壞,彭先生並唔同意呢個睇法,認爲玷污(defiling)嘅意思係指作出性質上弄污旗幟或者對旗幟有實質損壞性嘅行爲,相關嘅法例,即係《國旗及國徽條例》與及《區旗及區徽條例》均並沒有對玷污(defiling)呢個字作出法定嘅釋議.彭先生就指出嘞,有關法例第 4 條嘅英文版呢亦都有使用defiled,D-E-F-I-L-E-D 呢個字,而中文嘅版本呢就使用「污損」呢個字眼,而呢個字嘅中文意思,即係污損呢個字嘅中文思明顯就係指實質上有弄污或者係損壞旗幟,令到旗幟嘅實質狀態,即係嗰個 physical state,有改變.彭先生因此又述第 7 條入面嘅 defiling,即係玷污呢個字,與第4條嘅defiled,即係污損,都必定係指作出性質上面弄污旗幟或者對旗幟有實損壞性嘅行爲.此外,有關法例第 7 條嘅中文版本亦都比英文版本呢多出咗「等方式」呢個字眼,彭先生亦都陳述根據同類嘅原則意味著五種嘅侮辱旗幟嘅方式均屬同一種類,所以有關條文必須限制於理解爲焚燒,毀損,塗畫,玷辱,踐踏,屬於同一種種類,亦都即係話只限於以實體接觸方式侮辱有關旗幟嘅本身並且係作出弄污旗幟或者係對旗幟有實質損壞性嘅行爲,本席考慮之後唔接納彭先生嘅陳述,玷污與污損呢兩個用字呢顯然唔同,而唔同嘅字詞理應含有不同嘅意思.事實上,控辯雙方呢亦都係同意現代法定釋義嘅方法應該係採用目的嘅釋義,即係 purposive interpretation.終審法院法官包致金曾經指出有關法例第 4 條嘅目的其實係給予欲對有關旗幟表示敬意嘅人嘅指導,與第 7 條係不同嘅,咁引述終審法法官包致金嘅說話佢係咁講嘅「第 4 條的指令旨在給予那些欲對國旗,區旗及國徽,區徽表示敬意的人士一些指導,但是與此相比,第 7 條卻截然不同,該禁制條文旨在保護國旗,區旗及國徽,區徽免遭蓄意侮辱公開及故意在遊行時展示一面經刻意選擇的塗污了的旗幟或徽號就是玷污這旗幟或徽號,亦因而侮辱了這旗幟或徽號」呢一個係香港特別行政區訴吳恭劭一案,即係終院刑事上訴 1999 年第 4 號案,頭先我所引述嘅係第七十六段.同案,終審法院首席法官李國能亦都有對有關法例第 7 條嘅立法目的有一個嘅睇法,引述如下:「將侮辱國旗及區旗列爲刑事罪行是對發表自由的利施加一種有限度的限制,所要達致的目的是保護作國家獨有象徵的國旗,以及作爲香港特別行政區獨有象徵的區旗」.另外,本席亦都有參閱過高等法院原訟法庭法官彭偉昌(當時嘅官階喇)亦都喺亦另外一宗案件入面,即係香港特別行政區訴古思堯一案,2014 年 4HKLRD 第5--565 第 572 頁佢咁講嘅彭法官,「無論是國旗條例或區旗條例的第 7 條,其目的都旨在單純地維護國及區旗的尊嚴,以免它受到廣義的侮辱」.因此本席係接納黎專員嘅陳述,同意有關法例第 7 條下面玷污同埋 defiling可推定爲同等嘅意思,而第4條下面嘅污損和 defiled 亦可推定爲同等意思,既然不同嘅字詞可以有不同嘅意思,再加上有關法例第 7 條的立法目的與第 4 條明顯不同,本席認爲並沒有理由把第 4 條的污損(defiled)嘅意思理解爲等同於第 7 條的玷辱(defiling),彭先生亦進一步指出其他法律條文中有一些defile 嘅中文版本選擇使用了弄污或弄髒嘅字眼,呢啲嘅法例係包括咗有《道路交通公共服務車輛規例》與及《海岸公園及海岸保護規例》,但本席認爲不同法例理應達致不同嘅目的,不可以單單因爲其他法例中 defile,D-E-F-I-L-E 一字的中文版本用上了弄污或弄髒等字眼,就將國旗條例及區旗條例第 7 條中defiling,D-E-F-I-L-I-N-G 一字理解爲弄污或弄髒.根據同類的原則,黎專員指出在有關法例第 7 條包含的五種侮辱方式,都涉及與旗幟有實體接觸的行爲,雖然焚燒及損--及毀損必定涉及實質的損毀或弄污,但本席同意踐踏(trampling)一字的日常意思根本不一定涉及實質的損或弄污,現代漢語詞典將踐踏解釋爲比喻摧殘,憑勢力踐踏鄉鄰,另外,Shorter's Oxford Dictionary 亦都有解釋 trample 呢個字嘅意思包括咗"treat with contempt", "disregard the rights or feelings of",本席因此接納根據同類嘅原則,有關法例嘅第 7 條包含嘅五種侮辱方式,雖然均屬與旗幟有實體接觸的同一行爲,但踐踏與玷污屬於不必定有實質的損毀或弄污類別,與焚墝,損毀--毀損及塗畫不同.
另外,本席亦接納根據字典嘅解釋,玷辱(defile)嘅意思,明顯包括玷辱(dishonour),Shorter's Oxford Dictionary 提及 defile 有--嘅解釋當中,包括咗 dishonour , (indistinct) … Dictionary 亦都說明 defile 嘅解釋包括 dishonour.辭海將玷污嘅意思解釋爲「污損,玷辱,指聲譽名節受損」.現代漢語詞典解釋玷污嘅意思爲「弄髒,比喻辱沒,如玷污名聲」,顯然聲譽,名節及名聲的受損並不屬於物質方面被弄髒或損壞.本席亦考慮過彭先生引述嘅不少案例,但本席認爲均與本案嘅情況不同.例如Hoffman 訴 United States 案涉及嘅係美國國旗相似嘅襯衫,與本案案情不同,其餘嘅案例有部分都係與美國第一修正案有關,並不適用於本港.
縱使有關法例第 7 條涉及對基本權利或自由造成影響,但本席認爲亦不必定要給--因而給予玷污狹義嘅解釋,因爲一條旨在維護具象徵意義的旗幟的尊嚴而制定的法例,必須全面保護旗幟免受侮辱,才能產生有效嘅效力.剛才所引述嘅就係吳恭劭案第四十四段.事實上,終審法院早已裁定有關法例第 7 條中玷污(defiling)嘅一般含意,顯然包括玷辱(dishonouring),彭先生認爲終審法院在作出上述意見嘅時候,係源自一個在該案審理時並未有在下屬法院提過的新論點,亦沒有解釋玷辱(dishonouring)的意思,故此只屬於附帶評論,因此認爲本席可就玷污嘅意思作獨立考慮,本席並不同意,因爲終審法院其實早已清楚指出,引述如下:「大律師或法官在下屬法院中沒有提出這個新論點實不足爲奇,這論點完全缺乏理據,國旗條例及區旗條例第 7 條所指的罪行,均爲以玷污方式侮辱有關旗幟.玷污的一般含意顯然包括玷辱在內」.因此本席認爲玷污一詞的一般含意包括玷辱在內實在明顯不過.
本席有考慮過彭先生提出嘅法律確定性 legal certainty 嘅問題,指出--彭先生指出有關法例第 7 條不可能涵蓋任何質,任何程度的實體接觸,而玷辱的意思實在太廣泛,可以涵蓋沒有實體接觸旗幟的情況,引申出含意沒有確定性的情況.本席不接納彭先生的說法,正如黎專員所陳述,某一個行爲是否構成玷污,必定取決於個別行爲的實際環境和情況,當考慮玷污的日常意思並應用在個別情況之下,自然可以決定某個行爲是否以玷污方式侮辱有關旗幟.有關法例第 7 條的立法目的在於保護國旗及區旗免受侮辱,本席同意黎專員的陳述,賦予玷污包括玷辱的意思,方爲有效實現有關法例第 7 條的立法目的.基於前述,本席裁定有關法例第 7 條中玷污(defiling)的意思包括玷辱(dishonouring)在內,意思是指與旗幟有實體接觸的玷辱性嘅行爲(physical dishonour of flags)並不限於物質被弄髒或損壞.
下一個問題係倒插國旗與及區旗是否以玷污嘅方式侮辱有關嘅旗幟,黎專員陳述被告倒插國旗及區旗,以使旗幟受辱嘅方式嚟展示旗幟構成對旗幟作出實質嘅玷辱,彭先生並不同意呢一個睇法.有關嘅旗幟其實係有一支白色嘅旗桿,當旗桿插在杯座上,旗幟內嘅圖案就能以符合法例嘅規格方式展示,即係國旗入面嘅五星圖案會展示喺旗織左上方,區旗嘅紫荊花圖案亦都會正面顯示出嚟,任何正常及合理嘅人都必定明白將一面國旗或區旗倒插必定會破壞有關旗幟嘅尊嚴.被告人把國旗及旗倒插在杯座上,使旗幟塞在杯座,旗桿伸出杯座,任何正常及合理的人都會必然認同被告是以受辱嘅方式展示旗幟,因比,本席裁定被告在案發時於會議廳倒插國旗及區旗是以玷污嘅方式侮辱國旗及區旗,被告亦肯定明白呢一點.無論被告當其時是否小心翼翼咁倒插國旗及區旗,又或者佢最終嘅目的只係希望藉此將離席議員吸引返回會議廳,其實與他是否干犯侮辱國旗及區旗嘅罪行並無關係.有關嘅旗幟係咪國旗同埋區旗,涉案嘅國旗及區旗並不完全符合法例嘅規格,但係根據有關嘅法例嘅第 8 條只要其相似程度足以使人相信它是國旗或區旗,有關嘅複製本已可視爲國旗或區旗,由證物P7--P6及 P7 可以見到,無論係旗幟嘅顏色,長闊嘅比例,星形嘅圖案,就國旗而言喇,紫荊花形嘅圖案就區旗而言,與及圖案嘅位置,其相似程度肯定足以使人相信佢就係國旗或區旗.
公開及故意嘅元素
顯而易見,公開就是公眾人士可以見到嘅意思,案發日約有三十名公眾人士在立法會的公眾席現場觀看會議過程,此外,公眾人士亦可以進入立法會網站觀看當日會議的錄像的網上直播,被告人兩次前往其他離席議員的座位桌前,將國旗及區旗倒插肯定是故意嘅行爲,本席肯定案發日被告在會議廳內兩次公開及故意地倒插國旗及區旗.
以下係本席嘅裁決,被告人冇前科,喺一般情況下對他作供嘅可信性與及犯罪嘅傾向性都有利,但本案案情簡單直接,被告嘅行爲已被錄影,本案其實只爭議當日被告在會議廳的行爲是否構成公開及故意以玷污嘅方式侮辱有關嘅旗幟,基於前述,本席裁定案發日被告在會議廳兩次倒插國旗及區旗,已經構成公開及故意以玷污嘅方式侮辱國旗及區旗,因此兩項控罪罪名成立.
(輕判請求部分毋須謄寫)
官:以下係本席就住呢宗案件嘅判刑,考慮過所有嘅求情因素,包括咗就係被告人你冇案底喇,咁你已婚,有個女,咁亦都係立法會嘅議員,亦都係一個半職嘅大學嘅講師,熱心喺社會上嘅事務.喺呢件事上面顯然呢係冇一個事先嘅一個計劃嘅,即係唔係話一早計劃好咁做,咁雖然係不認罪,咁但係答辯嘅方向呢其實就係務實嘅,換一句說話講,因爲除咗一啲法律上嘅爭拗呢,其實係冇事實上嘅爭拗,咁而嗰個嘅法律上嘅爭議點呢亦都並唔係完全冇理據嘅,咁而有關於嘅今次事件嗰個嘅侮辱方式並非焚燒嘅方式,咁就相對呢就係喺五種侮辱方式之中呢係即係嗰個嚴重性,我用呢個字眼講,係判刑上面考慮呢就冇咁嚴重.咁但係雖然你嘅代表資深大律師希望本席以有條件釋放嘅方式處理,但係本席始終考慮到第一今次干犯罪行嘅地方係喺立法會入面,另外呢係倒插咗係多面嘅多支嘅國旗區旗,唔係一支兩支,第一次係插十對加一枝,第二次八對,而嗰啲國旗都唔係你添呀仲,係其他嘅立法會議員,咁就而且呢其實都係即係不斷干犯,因爲中間有一次停咗之後,倒插完之後係控方第二證人就返番入去立法會指責過插番好仍然係繼續咁樣干犯,因此本席認爲呢考慮晒之後,認爲--雖然認爲唔應該或者唔需要喇以監禁個方式處理,咁但係本席認爲需要以罰款嘅方式處理.考慮過相對情況之後,每一個控罪罰款 2,500 鈫,總數 5,000 鈫,兩個控罪.係,幾時呀?
MR PANG:誒,畀少少時間,閣下.
官:讛,有擔保錢個喎佢--有 1,000 鈫擔保錢,扣唔扣到呀?
MR PANG:係,誒,1,000 鈫保釋金係可以係扣除嘅.
官:1,000 鈫由擔保金中…
MR PANG:誒,餘款希望可以有七日之內繳付.
官:係呀.罰款總數 5,000 鈫,1,000 鈫由擔保金當中扣取,餘款七日之內支付.
誒,證物方面有冇?
MS LAI:係,證物方面我哋有一個書面嘅申請嘅.
官:哦.
MS LAI:咁我明白係辯方冇反對.
官:好呀,照准吖
MR PANG:確認嘅.
官:有冇其他事項?
MS LAI:唔該法官閣下.
官:感謝兩位嘅協助,退庭.
2017 年 9 月 29 日
下午 3 時 14 分聆訊完畢


text:
「十年」
之前我同老婆講我好想去睇「十年」,原因係睇完宣傳片之後已經好有共鳴!當五個唔同嘅導演用五種不同嘅手法再係二十分鐘嘅時間表達佢哋嘅睇法,講真難度非常之大.慶幸嘅係有一位朋友盡心盡力咁舉辦咗一場戶外試映會!點解要係戶外睇「十年」?因為十年係可以見光!十年後香港會變成點?只要堅持香港有希望!而我亦打破一貫嘅文章格式去記錄低我嘅感想!
「浮瓜」
好多時候我哋都會將問題陰謀論化,但係點解會有咁嘅問題?原因係出自信任嘅問題!如果人民係相信當權者嘅話,會有咁多問題咩?其實政治黑暗唔係十年後先至有,其實我係雨傘期間已經親身經歷無數次.故意嘅挑釁行為,黑白合作,製造混亂,一次又一次咁係我嘅鏡頭下記錄得一清二楚.十年後先至發生?其實已經發生咗.以為你做到嘢就會無事?其實佢哋到最後都係一隻棋!
「冬蟬」
相信好多人都未必睇得明個故事,而我嘅感受同導演想表達嘅亦有所不同.我個人認為社會不斷向前,要保存嘅嘢實在太多.不論係我哋嘅文化,歷史,甚至乎價值,都慢慢不自覺地被蠶食.唯一可以做嘅就係將每樣嘢都保存落嚟,希望有日可以重見天日,得到承傳!而相信我哋亦都要反思十年後,我哋嘅下一代仲可以承傳我哋香港人嚟個身份嗎?我哋會慢慢失去自己嘅身份嗎?
「方言」
之前好多問題都係環繞語言嚟個話題,例如廢除廣東話,小學生要學簡體字等等.其實每個地方都有自己嘅方言,而普通話本身亦都係一種方言.從前外國嘅唐人街係講廣東話,但係點解依家好多時要講普通話?如果無咗廣東話嘅香港仲係香港嗎?不過可悲嘅地方係,如果連我哋都唔捍衛自己嘅方言,到最後竟然係自己土生土長嘅地方被歧視,被排斥,就連同下一代溝通都係問題嘅時候,你會點?
「自焚者」
社會嘅深層次矛盾係點樣形成?以和平非暴力嘅抗爭係唔係無用?當然有人話如果得嘅話就唔洗用暴力啦!其實依家個社會本身已經係處於自焚嘅狀態.到最後邊個想見到嚟個場面?答案好明顯!而到咗嗰一刻我哋香港人其實全部都會變成輸家.其實係雨傘嘅時候我亦都遇到一啲老人家講同我講戲入面嘅一番說話,就係分享佢哋經歷過歷史,勉勵我哋繼續堅持同爭取,唔好再次讓歷史發生係我哋嚟一代!
「香港蛋」
呢個故事係最能令我反思嘅一個故事,因為認真牽涉到我哋下一代嘅教育問題.一個洗腦式嘅教學依家係香港已經係一個好大嘅問題,好多現今嘅學生其實係無獨立思考嘅能力,因為佢哋只係接收指令去完成任務,就正如戲入面嘅小朋友一樣.見到「本地」兩個字就係違規,但係「本地」亦都指「香港」,呢個正正就係按本子辦事嘅問題.而當我哋想改變下一代嘅時候,佢哋往往變成社會嘅禍心.苦了我哋嘅下一代!
「總結」
其實每一個故事背後都有好多唔同嘅信息,雖然我無逐一去探討,但係呢個亦正正係「十年」最吸引嘅地方.佢帶出嘅訊息令我哋去反思,不論你係邊個年代,相信感受到有所唔同.我認真建議所有香港人都應該去睇「十年」,無論你有無政治背景或者預設嘅立場,只要你仲當香港係我哋嘅「家」,你就應該去睇!


text:
想知大阪環球影城 啱唔啱BB去呢?
#hutchgo資助旅費1000蚊
#寫出你遊歷 #說走就走 #親子遊
#老少平安遊大阪-Day3
是日景點推介: 大阪環球影城
酒店:神戶ANA皇冠假日
大阪環球影城係突然加插嘅環節,之前一直都計劃去 美山睇合掌屋,但係車程來回四個鐘,而且附近景點唔多,只有合掌屋影吓相,冬天嗰邊溫度實在太凍,最怕小朋友去到冇嘢玩,真係影兩張相就走.唔適宜一家大細.所以最終臨出發前幾日決定去環球影城.
本來一早都去 #環球影城 嘅,但係聽過好多朋友講,d遊戲唔啱小朋友.我再上網睇過,真係好多都有高度限制,而雷小囡好多都玩唔到.但最後因為臨時改變唔去合掌屋,諗嚟諗去最終都決定去環球影城!
就係咁,我喺出發前嘅三日訂左環球影城嘅飛.價錢平左之餘,最緊要係唔使排隊買換飛.因為當場買飛條隊真係好長,好彩我上網訂咗,用QR code入場,慳返唔少時間.
雖然話好多野都唔啱玩,但其實都唔係.首先有好多卡通影相,有佢哋超級鍾意嘅Minions,sloppy….等等大量可愛卡通人物.最估唔到嘅原來連Hello Kitty都有啊.真係連我的母親大人都即刻充滿童真.攬到實一實要同隻Kitty影相添!.
雖然BB好多都入唔到場,不過對我來講又冇乜影響嘅.因為我本身都唔玩機動遊戲!一家大細行吓影吓,玩下食下!都唔錯!
親子推介:Wonder Land
咖啡杯,小飛機,火車,旋轉木馬…..應有盡有!
推介Snoopy Land , 室內嘅,落雨都唔怕!裏面仲有一個 #室內迷你過山車.好玩又唔洗排!又有個啱細b嘅小公園.仲有好多小遊戲!
玩左幾樣一家大小都入得嘅:
推介回本節目,必睇 #水世界.
見識少嘅我開頭以為水世界就係類似睇大白鯊坐船仔.點知入到去係類海洋劇場嘅看台.未開場前仲驚會好悶呀,因為聽唔明日文吖嘛!點知原來非常極度精彩!真係值回票價!大量爆破場面,聽唔明都睇得明.連雷囡s都睇到好興奮!而且佢哋好識攪氣氛,一開始嘅時候仲搵咗觀眾開玩笑.溫馨提示:唔想全身濕晒,就千其唔好坐中間嗰牌第一行!俾佢揀中記得走人,有機會照頭淋,全身濕晒.睇到我地笑爆!
大白鯊:
類似迪士尼果個.但導隊姐姐非常入戲,令全程氣氛刺激緊湊,有啲位我驚到個埋眼,抱住小囡都要攬實佢心口,適當時候幫佢遮住眼睛唔好睇!氣氛好好!
(全程唔俾影相)
Hello kitty 屋:
入面有幾個打卡影相位,又有高踭鞋滑梯,.
俾小朋友放下電影吓相.最開心係完結嘅時候Hello Kitty會係最後一間房同你影相.Hello Kitty非常熱情,連婆婆都忍唔住要攬住佢影相啦!小朋友當然興奮到爆啦!
主題餐廳
中伏遊戲:4D劇場!
入門見佢仲有十幾分鐘開,就即刻衝入去啦,點知…..中伏!
以為係芝麻街一定啱小朋友睇啦,排完入場,去到大廳,要企喺度聽介紹.有啲似迪士尼嘅古老大宅咁.喺大廳聽一陣間介紹.但呢度嘅介紹係….介紹晒所有芝麻街十幾隻公仔嘅詳細資料…企到腳都軟埋!最終可以入場,一直期待佢嘅4D效果.點知….乜都冇發生嘅情況之下….「完」,計埋嘥左我成個鐘!
中伏景點:同蜘蛛俠(公仔)合照!
鍾意蜘蛛俠嘅朋友可能會影得好開心.但我就影到一肚火!工作人員會逼你擺指定動作!唔擺唔俾影!感覺好差!就算影完佢指定動作,想影多一張自己動作!都!唔!俾!
我明可能每人只能影一張,但後面完全冇人排隊都唔俾影.嬲嬲地.
最終結果:玩到人哋收工都唔捨得走啊!
當日都算人多,雖然我哋冇買到fast pass,但我地揀啲唔洗點排嘅景點順住玩.都唔算排好耐!
開頭對環球影城冇乜期望,所以都中午先出發.點知入到場即刻比個歡樂氣氛感染左.樣樣都想玩,樣樣都好玩,真係好後悔咁晏去.
雖然話BB好多嘢唔玩得姐,但三歲以下係免費架!諗返呢一點都唔算好蝕姐!🤣🤣
值得帶小朋友去見識下!好玩!


text:
窄而急速的彎道令石澳道成為車迷係港島遊車河必到之處; 去到石澳道盡頭更加係老少咸宜既石澳泳灘, 夏日熱辣辣帶住一家大小黎到沙灘BBQ游水都咪話唔爽!唔想燒烤咁麻煩,石澳亦有大量餐廳選擇,一齊睇下揸到入黎石澳有咩玩啦!
遊車河路線
港島遊車河路線最熟路既就係深淺赤石啦! 今次我地由筲箕灣出發, 香港仔做終點, 以下就係會途經既地方, 大家可以自己click 下其他順路既遊車河地點 :
筲箕灣出發→ 石澳→ 港島大浪灣→ 大潭篤水塘→ 赤柱→ 舂坎角公園→ 淺水灣 → 深水灣 → 香港仔終點
見到條路線都覺得遠呀! 因為呢條係超級熱門遊車河路線, 加上泊位唔係太多, 要停車既話一日之內應該難D去曬所有地點; 所以簡3至4個地點就可以剛好玩足一日啦!
熱辣辣!玩水曬太陽
石澳海灘既水質不錯,沙粒更加係非常細滑,係一個夏季有救生員當值既港島區海灘!不過小編個人就認為浮台好好好好好遠,有次重差D命喪石澳lol
係石澳玩任何水上活動非常方便,除左架車就正正泊左係海灘出面,隔離就係燒烤場外,附近亦有大量士多可以租借水上活動用品,浮床水泡一應俱全;如果車友們自備水上用品,士多亦有付費泵氣服務.
黎到海灘又點少得曬太陽呢!呢個海灘勝在夠大,可以容納好多泳客, 每每夏天成個海灘都插住曬太陽傘;而停車場附近都會有呀姐兜搭你租太陽傘,價錢視乎天氣.
曬到熱熱地飲啖汽水,石澳士多都平過人!3蚊罐邊度搵呀.
玩完水係度都有好多淋浴設備予各位泳客,暑假旺季就唔洗排長龍等沖身啦!
如果家長們帶住小朋友又怕佢地落水危險,燒烤場旁都有一個兒童遊樂場提供比小朋友玩樂.
石澳泳灘資訊
救生員當值時間
夏季(4月至10月)
4月至5月
上午9時至下午6時
6月至8月
星期一至五 - 上午9時至下午6時
星期六,日和公眾假期 - 上午8時至下午7時
9月至10月
上午9時至下午6時
冬季(11月至3月)
泳灘救生服務暫停 (浮台暫時移走以進行保養維修)
查詢電話
2809 4557
石澳泳灘(康樂及文化事務署網站)
石澳泳灘水質(環境保護署網站)
燒烤場
康文署係石澳燒烤場提供燒烤爐39個,爐亦好新淨,係夏天好多呀姐會放把遮係燒烤爐旁,收你$60 大元一把(2014年既事),貴係貴D,但係咁熱又要對住個爐呢D錢點都要洗嫁啦.
洗手盆,洗手間,垃圾桶就係燒烤場旁邊,想洗下菜同栗米都好近
兜兜風,嘆碗面先走
淨係想入黎石澳兜下風食下野既話,呢度都有好多好評既餐廳;
首先第一間就係巴士總站右面既 洪記士多 Hung Kei Store (openrice) .
要注意既係佢地星期二同三休息嫁,唔好揸到入去摸門釘啦!
石澳巴士總站右面跟住呢度入去就係啦!
唔好睇呢度環境一般,其實食物都斤兩十足!黎到呢間洪記士多就梗係要試吓最馳名嘅燒鴨脾啦,不過你知道一隻鴨就得兩隻脾,要叫個燒鴨麵都幾難撞到,就睇下你好無彩啦!當然士多都有得齋叫半隻/四份一隻鴨,咁就滿足到你需要啦~
燒鴨單併 $22 燒鴨脾單併 $ 28
燒鴨充滿油香味,咬落去個陣甘香真係唔係度度有!
佢地既麵都唔少野嫁!湯底清甜又夠濃,而麵亦入口彈牙,配住燒鴨食真係一流呀
揸車入到石澳其實都有其他食肆選擇,小編無一間間去食到( 因為太飽了) , 就只有係門口留影.我到今日先知道呢度有泰國菜:
重有呢間咁有情調既All day breakfast :
各位車友如果想來覓食石澳既話,都可以睇下openrice 既推介:
Openrice 石澳
總結
其實石澳係一個可以令人放慢腳步既地方,除左過黎玩水食野之外,自己一個夜晚揸車過黎海邊聆聽海浪聲,遇上清涼既海風,都係一個減壓既好方法; 希望大家睇完呢篇文章會愛上石澳呢個地方啦!
駕車前往方法
泊車
雖然話就話石澳泳灘有60個免費泊位,但以小編係12月26日(冬天假期)下午黎到都已經爆滿,等左半個鐘都無位,所以想係呢度泊足一日既話就最好10:00 a.m前到達啦.如果各位車迷買齊炭同野食,連爐都霸埋都未有車位既話,係石澳巴士總站對面亦有時租停車場,盛惠30大元1個鐘.
下?連時租停車場都爆埋?我個beach party 點算呀?
唔好咁擔心住!近近地都有以下地方選擇既:
揸車注意事項
各位車友黎到條路唔好轉錯
交通工具
巴士 - 筲箕灣港鐵站A3出口搭新巴9 號車到總站,需時30分鐘
紅色小巴 - 港鐵筲箕灣站A2出入口搭往石澳小巴到總站, 需時20分鐘


text:
呢篇blog面世時我諗曉曉應該有27m了,因為唔可以泄露秘密住,即使打好都要save落draft度⋯希望呢篇blog唔需要edit就可以完整推出啦~
最最最最最初如果問我想餵咩奶,我0.01秒就可以答打算餵人奶,最好係全人奶唔需要補奶粉,但如果問我想餵到幾時,我其實冇乜idea,可能因為太多人因為種種原因放棄吧?我都冇乜聽人講餵到幾時功成身退,而比較大多數嘅係不得已嘅放棄或者無疾而終,我記得我有答過某人「一歲吧?一歲咩都食得,咩奶應該都冇乜所謂,唔駛辛苦咁耐啦~」我唔記得係咩場合答同埋唔記得問我嘅人係邊個了~雖然我係醫生,我只知道世衛建議餵到兩歲或以上,但我未成為母乳媽媽之前其實只認為「母乳=最有營養嘅奶」,以前讀書時講到甚麼餵母乳可以「增長親子關係」,我覺得只係「講係咁講啫」,增長關係有好多方法,餵奶唔係唯一方法吧?而令我有改變嘅係join咗Facebook母乳group「媽媽牌同盟」,令我希望餵到自然離乳﹗
而曉曉出世時確實餵得唔係幾順,又啜損乳頭勁痛,仲搞到全泵過一排,泵奶又要追奶,每兩個半鐘要泵一次都幾辛苦,話雖如此,我總算一直全人奶,之前人哋俾我stand by嘅兩罐奶粉結果全部完整再轉送俾其他人~到後來返工又要拎勁多嘢去泵奶,個背囊一定要依指定嘅次序放嘢落去先放得晒,好想呢段泵奶嘅日子快啲結束~到一歲喇,掛泵喇,只轉早晚埋身喇,原本諗住輕鬆好多,但可能奶量少咗,特別係嚟M時,有時夜晚要左右左右來回啜5-6次先夠皮,我好記得佢嗰陣要「丫邊~(另一邊)」,我側躺咁餵都瞓到腰酸背痛,有時啜得好狼死咁大個b都會啜到乳頭起水泡,一出牙嗰排夜奶又會增加次數,我都一直都期待佢快啲自然離乳~到咗19m-20m左右?曉唔駛再食夜奶了,我哋買咗大人床褥俾佢打地鋪唔再瞓bb床,佢半夜扎醒唔駛奶奶再重新入睡了,我走過去佢張床陪佢瞓一陣,同佢講「而家唔食奶奶住,太陽伯伯出嚟先再食奶奶~」,佢又跟住講「太陽伯伯出嚟先食~」,攬住佢就可以就咁重新入睡,唔再食夜奶令我輕鬆得多,我唔再介懷佢幾時離乳了~大概22m-23m左右?朝早開始間中唔記得食奶,醒咗之後明明得我哋兩個係度,又唔趕時間要做咩佢都完全冇提起想食,只要我陪佢睇ABC/動物(床單上嘅圖案),另外嗰排成日掛住講嘢,夜晚求其啜三兩分鐘就離口然後不停講嘢,有時甚至啜得一分鐘都唔夠,我以為佢差唔多離乳了,等待緊呢一刻嘅出現~不過與此同時,曉嘅日間嘅瞓覺pattern開始轉變,由標準嘅一日兩次小睡(上午一覺下午一覺)慢慢轉化成一日一次小睡(午飯前或後都有),佢日間只瞓一覺時,夜晚就特別快攰,又變番好似細bb咁成日啜到瞓著,我又覺得佢冇咁快離乳了~
自然離乳講嘅係小朋友自己變得獨立,唔需要依賴媽媽嘅乳房作為安全感,係成長嘅一大步~離乳嘅年齡有大有細,我見媽媽group入面佢哋嘅經驗,好似大多數嘅小朋友食到兩至三歲,早嘅未夠兩歲就離乳,而有啲就四歲幾都仲有食緊~
轉捩點係我哋期待細佬妹嘅計劃,我其實好希望好希望曉自己唔食,然後有細bb咁就最順利喇~以前讀書時講「媽媽懷孕的話,奶嘅味道會轉變,大b會自己唔食~」,書本係咁講,媽媽group入面嘅媽媽都話自己試過,奶味會變鹹/好淡,確實有啲大b會自己唔食,有啲就啜下啜下冇晒奶(懷孕會令乳汁分泌減少)就唔食,但亦有唔少大b會食到細b出世,然後大細一齊餵~雖然話,如果懷孕過程順利,冇出血冇宮縮冇不適,其實係可以一直餵的,但我自己冇乜信心可以完全冇事,而且每啜一次都會心驚肉跳,個心形住形住就唔宮縮都覺得小腹會唔舒服,所以呢幾個月以嚟,嚟M都好似有少少釋放咁,好啦,俾多曉一個月機會自然離乳啦,但另一方面我又期待有細bb~
今個月,要面對嘅終要面對,細bb嘅出現我哋當然好期待啦,驗到有嗰一日係星期四,本來星期四晚我就要返韓文班比較夜返,曉有時會等我門,我一返到去,俾佢啜幾秒就瞬間倒下,有時攰得滯就會瞓咗,我就會由得佢瞓天光,咁啱呢晚佢就瞓咗了,我又鬆一口氣~要返工嘅星期五早上,通常都趕住出門口唔會食奶,曉仲瞓到迷迷糊糊我已經幫佢換好衫準備出門口去葉太度,我又鬆一口氣~
放工去接曉,路上我同佢講不如唔駛食奶瞓覺啦,同佢講媽媽而家少奶咗,你又難啜咗,你而家大個,細細力啜媽媽都會痛,不如我哋同北極熊三個就咁攬住瞓啦~佢居然爽快地一口答應﹗﹗﹗「唔食奶奶瞓覺好唔好呀?」「好呀﹗」我隔多一陣傾下其他嘢之後再返嚟呢個話題,佢都冇改過答案,「好呀﹗」「唔食奶奶瞓覺﹗」「攬住北極熊瞓覺﹗」我真係又驚又喜,心諗,做到先算啦~到沖完涼先係關鍵嘅時候,抹身著衫時再講,佢好似有少少猶疑,瞓到落床就話「要食」,我再重覆日頭嘅對話,佢又ok喎,完全冇喊過完全冇扭過要食,雖然係碌咗成個鐘先瞓得著(另一方面係少有地呢日係姨姨屋企瞓咗兩覺),但總算成功地冇食奶奶就瞓著﹗﹗第二日我又重覆幾次,到晚上佢主動講「唔駛食奶奶瞓覺﹗」入睡嘅時間係長啲,但感覺已經成功在望了~
但離乳嘅第三日曉就病咗了,有發燒同咳咳,病緊嘅佢好攰好攰,晚上直情就咁放低就自己瞓著,攬住都唔駛~我諗曉真係正式離乳了,細個病嘅時候胃口唔開淨係想食奶奶,今次病到冇胃口佢一次奶奶都冇提起過,當然我都唔想俾奶奶佢啦,維他奶就有⋯但到咗星期一晚(即離乳第四日)病情嚴重咗,瞓覺時發高燒時有stridor(喘鳴聲,即大氣管收窄嘅聲音,同哮喘或小支氣管炎嘅wheezing/hee hee聲唔同),到之後嗰日(離乳第五日)stridor仲嚴重咗,曉咁耐未試過發燒40.8度,仲要失晒聲,我問過兒科嘅同學仔,既然係似croup都建議佢去醫院食一劑類固醇(關於croup),上到去兒科隔離病房,懷孕嘅媽媽--唔--准--陪--小--朋--友--留--院--﹗我即刻喊咗出嚟,之前冇諗過呢件事,我只諗到我自己都咳咳地,捱夜嘅話可能會病得嚴重啲之類~我都唔知呢幾日曉冇食奶係好事定壞事,今次病冇媽媽奶嘅抗體幫佢手,打仗要靠自己了,但因為冇再食奶,住院時由爸爸照顧佢都唔會扭奶﹗(呢篇blog就係曉曉住院嘅第二朝五點幾時打,媽媽扎醒咗掛住個女瞓唔番⋯我未試過自己一個人瞓呢間屋,好掛住佢哋兩父女呀~)
對於曉曉嘅病情我都唔係太擔心,因為診斷明確,入院有適當嘅治療就應該慢慢會好,但冇得陪住佢我真係好傷心,爸爸話我出咗去之後佢喊住媽咗成個鐘,一激動心跳就上到一百九十下(因為要駁住pulse oximeter),搞到部機不停beep,聽落又心痛又搞笑~我心入面嘅諗法係,細bb要爭氣呀,一定要健康成長呀,曉家姐犧牲咗咁多,為咗你佢冇得食奶奶,一冇食奶奶就病,病到咁嚴重都冇得食奶奶補一補,住院仲要同媽媽分開,如果細bb健健康康,犧牲都值得啲,如果你長唔大曉曉就更慘了~百感交集中⋯
等曉曉出院好番晒,我哋去買玩具啦,媽媽應承過你,成功唔食奶奶就送份禮物俾你,曉,你想要咩禮物呀?
==============
今日update呢篇blog時,曉已經27m1d,而細bb已經係肚入面12w2d了,已經公告天下我哋嘅好消息,呢篇blog都可以出爐啦~
結果細bb 6w時有啲流啡,我其實無論點都一定要停餵啦,咁樣,我同曉有商有量咁停,點都好過有事時我好心急又好心痛時唔俾佢食丫~
anyway,第一胎人奶路功德完滿,希望第二胎順順利利出世,bb健健康康,繼續奶路亨通啦~


text:
每年中秋明仔都會收到唔同品牌送嚟嘅月餅,日日都喺公司食月餅,再加埋應節同屋企人又食,咁食法真係好易食滯個人.要求解滯,明仔當然有佢嘅方法,又睇下大家認唔認同.
明仔有咩癖好?今個禮拜 PICK 咩好?
#ALEX 明仔癖
關於食滯呢回事,本身明仔係唔會俾呢件事發生,後生果時先會有較多嘅食滯次數出現,而家免得過都唔會食太多,特別月餅又唔係好好.但如果要消滯,明仔就會-躺平.
認真,明仔試過飲呢樣果樣消滯,我覺得都係無咩幫助,明明個肚已經塞滿野,仲要再加野落去解滯,真係得咩?所以明仔一路以來嘅做法都係躺平休息,唞到啲野都消化哂咪消滯囉,最好係瞓覺,瞓完又精神又唔滯!
YOU MAY ALSO LIKE…
#CHERIE 明仔癖
LUSH DEEP SLEEP BATH BOMB
以前好多人話食月餅食到肥晒,個人認為中秋節得個幾日,好難一下子就食得肥,所以唔好賴落中秋節度,不如坦白自己平時唔節制啦 >__<. 不過!如過你話過節後會口腫臉腫這是經常發生的事,皆因在高脂高鹽的大餐或捱夜開 PARTY 之後,體內鈉質升高,造成水分滯留,先會口腫臉腫咁樣.只要之後幾日吃多點蔬菜,盡量清淡為主,多喝水,浸下浴促進一下代謝就會消到水腫.如果想開心些少,仲可以加粒 LUSH DEEP SLEEP BATH BOMB,浸完先訓教,儀式感大增,唔瘦都開心,開心自然就好快瘦啦.
YOU MAY ALSO LIKE…
#EELY 明仔癖
普洱茶
食滯左好岩飲普洱茶,明仔平時飲茶時都會嗌普洱茶,因為飲茶時好多澱粉質糕點,好容易食濟,但係飲一飲普洱茶,感覺又可以食多兩件!除左消滯外,普洱茶仲有去油膩,消暑同解毒作用,實在好岩中秋節大餐後飲!
YOU MAY ALSO LIKE…
#FAI 明仔癖
玉米鬚茶
食滯了咪飲下茶囉!可以係 759 買玉米鬚茶.之前韓國興起飲玉米鬚茶消水腫的風潮.玉米鬚其實本身算係種中藥材,有抗發炎,安定血糖的作用,但在消水腫上就更有顯著效果,特別對於鹽分攝取過多而造成的水腫有瘦身效果,價格相宜,如果食得太飽,飲啖凍茶都幾梳扶.


text:
(童星大個仔啦) 王秉熹執導畢業作得獎 細佬Jacky仔重返無綫拍劇
無綫劇集大家應該睇唔少,唔知你哋又記唔記得王秉熹同王樹熹呢兩兄弟呢?曾經係童星嘅佢哋,而家已經長大成人,兼且多才多藝.最近Jacky仔仲重返無綫拍劇添呀!
現年分別24及20歲嘅王秉熹(Jeffery)和王樹熹(Jacky仔),曾經係活躍童星參與過唔少劇集,好似王秉熹就飾演《十兄弟》大喊十,《施公奇案》施世綸童年及《亂世佳人》顧天祐等等;而細佬Jacky仔就飾演過《翻新大少》嘅Jacky仔,《爸爸閉翳》閔宇恆及《奪命真夫》阮仁洛等等.
佢哋拍劇拍到中學,就讀band1名校嘅佢哋,因為專注學業嘅關係而停止幕前工作.細佬Jacky仔於城大修讀媒體與傳播系,而哥哥Jeffery就喺上年已經畢業於浸大電影系.Jeffery親自執導拍攝畢業作,作品更嬴得「全球大學電影獎」更成為唯一一位香港學生獲得呢個獎項,真係叻仔呀,希望佢可以盡快實現佢嘅導演夢!
Jacky仔上年喺社交網站分享自己嘅GPA成績高達3.7分.最初佢入行都參與好多教育電視同廣告,加入無綫後第一部劇集就係《皆大歡喜》飾演大B.而比較多人認識佢嘅原因,係因為佢於2005年時參與劇集《翻新大少》.劇中飾演歐陽震華仔仔「Jacky仔」, 因為水汪汪眼睛,可愛活潑,精乖靈利,同埋演戲演得自然,所以深受觀眾愛戴.後來,佢參與嘅劇集更比哥哥多,不過因為媽媽同樣想佢專注學業升到第一志願學校,所以當Jacky仔讀到小五,媽媽就幫佢停晒手頭上工作.而近日佢喺社交網站就分享自己有份參演劇集《她她她的少女時代》嘅相片,期待你嘅新作呀!


text:
2017-10-06
立會開鑼主席派開心果 內委會花生更多
國慶過咗,中秋過埋,立法會個暑假都完喇!立法會今日開鑼,新會期開始,切燒豬當然唔少得啦!呢隻燒豬記者都有份食㗎,仲極速「沽清」,好彩Jenny最後都食到件啫!
立法會開鑼梁君彥大派開心果
今日中午廿幾個議員在立法會大樓齊齊切燒豬.不過,點解好似得黃碧雲一個民主派嘅?數數吓,其餘真係都係建制派.
主席梁君彥同Jenny講,買咗5公斤開心果,祝願議員可以開開心心做嘢,新一個立法年度個個議員都可以暢所欲言,但又補咗句「唔好係又講唔係又講」.不過比起剝開心果,Jenny都係鍾意剝花生多啲啫!
Miss Mo咬實何君堯唔放
嗱!何君堯嘅「殺無赦」言論,就真係令唔少人剝足個幾禮拜花生喇!梁君彥就話唔評論.之但係,毛孟靜(Miss Mo)又點會放過佢,實行就「殺無赦」言論,提出譴責動議,泛民建制一輪你有你講我有我講互鬧對方無聊之後,下次大會再Battle過!
另一邊廂,建制派想話修改立法會大會議事規則噃!而家趁民主派有6個議員被「DQ」先去修改,乘人之危喎!今日下午梁君彥就話,做主席保持中立,要改議事規則,都唔係咩洪水猛獸,只要跟足規矩就得.其實,上年都修改兩次議事規則啦,配合返議會運作,經議事規則委員會商討點處理就比較合適.
波哥連任財委會主席 改議事規則走唔甩?
講起改議事規則,財委會選出新立法年度的正副主席,毫無意外地陳健波繼續做主席,睇嚟財委會都好快開波修改議事規則嚕~
黃碧雲似乎都心裏有數,今朝去參觀濾水廠嗰時就叫財會主席唔好搞咁多嘢,如果唔係爭拗之下,好多撥款會過唔到.不過,金融界議員陳振英就話,據佢所知,財委會將「兩條腿走路」,修改議事規則將以特別財委會形式進行,應該就唔會影響正常撥款議程.
題外話,Jenny今日野生捕獲新上任嘅特首辦特別助理李惠,行家都好似平日做嘢咁圍住佢傾偈講笑,佢就話而家身份唔同咗好多嘢都適應緊,而家主要係同啲議員講返而家轉咗工,唔再係記者啦!
(搶先申請)免費試用etnet強化版MQ手機串流報價服務! ► 立即行動


text:
「人生」
人生就一定有順境同逆境嘅時候,而順境真係要做好逆境嘅準備.所有人都唔希望處理逆境,因為問題真係多到你唔信,有時甚至乎唔知點樣去處理!逆境嘅日子係好難過,但係過咗就慢慢回覆正軌,而好多嘅負面情緒就自自然然會消失.有時最慘嘅係唔知點開口同人講自己嘅問題,因為通常都唔會明.有時就算佢哋聽完其實都無幫助,事關佢哋都幫唔到啲乜!
「逆境」
真係好耐無試過抗逆境,當你一帆風順嘅時候好多時都會漸漸忘記點樣去處理逆境.講到明係逆境就當然所有嘢都係背道而行,仲要唔係單一嘅問題.就好似身邊有好多炸彈同時間要你拆.最慘嘅有時處於內憂外患嘅狀態,所以好多時都唔知係邊度入手.可以做嘅就係先將緊要嘅拆咗先,簡單嘅拆咗先.所以抗逆境真係好似啲拆彈專家咁,睇下邊個急啲同易啲去拆!
「決定」
有時只要做錯一啲決定,其實就好容易有順境變成逆境.但係自己嘅決定係要自己去承擔,到最後因為個選擇權係自己嘅手中.做咗嘅決定係無辦法返轉頭,所以是好是壞無人會知道,到最後個結果係點都係自己要解決.只不過唔係個個炸彈都可以咁容易去拆解,所以有時真係會好易意引爆一啲新嘅問題而連自己都唔知可以點樣解決.有時真係會感到好無助,同自責因為係自己嘅問題.
Also published on Medium.


text:
是日咖啡
仲要慢慢微調下攪個時間
之前由得佢自己停攪完倒落隻玻璃杯度D泡倒轉個杯都唔會跌落黎
琴日試左攪30秒個款正路好多, 但都係有D粗, 可能要再減下時間
上個月第一次部機
試左隻好雞既牛奶味仲要用咁Q大隻杯覺得同出面差唔多
而家用隻細D既杯, 隻味又濃少少又覺得普普通通
其實nespresso門市有得試飲
行埋去同佢講想試邊款佢就會整比你試,
記得叫佢加少少奶
之後點應付佢就自己搞掂啦
有D就好識做自己補多兩句就彈開, 有D就問你點
不過通常我試得都順手買返條好落台
試下手沖啦,好玩又好味
試下手沖啦,好玩又好味
懶
哥仔你好唔小心播
媽key呀圖?
媽key呀圖?
聽日整
上網睇好閪
個個唔同
比例差好遠都係同一個名
有d話cappucinno要1:1:1
有d話1:6都係
落得多奶已經好似無乜咖啡味
68.1198/100
媽key呀圖?
30-40ml奶又唔係好想拎個打奶器出黎打, 又要洗
就咁叮熱佢算
生活態度
生活態度
牛牛自從有左牛女,成隻牛唔同晒
試下手沖啦,好玩又好味
懶
其實手沖一杯前後都只係三分鐘,我以前都以為要攪好耐
試下手沖啦,好玩又好味
懶
其實手沖一杯前後都只係三分鐘,我以前都以為要攪好耐
點為止手沖
磨豆?
懶
其實手沖一杯前後都只係三分鐘,我以前都以為要攪好耐
點為止手沖
磨豆?
hand drip呀,用濾杯慢慢滴嗰隻
試下手沖啦,好玩又好味
懶
nespresso capsule其中一個好處係可以日日唔同味
懶
其實手沖一杯前後都只係三分鐘,我以前都以為要攪好耐
點為止手沖
磨豆?
手磨
加FILTER
加水
自沖
溝精
溝精
有無我咁大督
其實手沖一杯前後都只係三分鐘,我以前都以為要攪好耐
點為止手沖
磨豆?
手磨
加FILTER
加水
自沖
懶啲可買掛耳包
90度熱水沖,兩分鐘沖完一杯180ml
點為止手沖
磨豆?
手磨
加FILTER
加水
自沖
懶啲可買掛耳包
90度熱水沖,兩分鐘沖完一杯180ml
試過咖啡公義掛耳
好似麻麻地
手磨
加FILTER
加水
自沖
懶啲可買掛耳包
90度熱水沖,兩分鐘沖完一杯180ml
試過咖啡公義掛耳
好似麻麻地
掛耳同自己買豆磨一樣,都係要試,唔係隻隻都會啱飲
懶啲可買掛耳包
90度熱水沖,兩分鐘沖完一杯180ml
試過咖啡公義掛耳
好似麻麻地
掛耳同自己買豆磨一樣,都係要試,唔係隻隻都會啱飲
好多有供豆嘅咖啡店,都可以幫客磨豆入掛耳包
先揀隻啱飲嘅
我之前就多數叫朋友台南寄過嚟,順便買埋其他嘢食
手沖係無機沖咁穩定
但呢個都係手沖嘅有趣之處
d奶都係覺得有D難較
如果由個打奶器攪到停D奶泡勁厚, 厚到有次好似老麥豬柳蛋個塊蛋咁係面
講緊係係個打奶器入面, 底D奶流出黎先, 上面個層泡傾斜左成吋厚
之後發覺攪30秒就停左佢好好多, 而家20秒停倒出黎個質感都OK, 但都係有D厚
倒落個倒奶壺一陣再倒落杯啡度好似已經奶泡分離, 又係底既奶流晒出黎先
岩先最頂層D泡係倒晒D奶靜係D泡係面慢慢流落去
唔通要試下用低脂奶
用緊759 1L全脂, 佢有全脂低脂同脫脂
牛牛進化左做生活品味牛
唔通要試下用低脂奶
用緊759 1L全脂, 佢有全脂低脂同脫脂
睇下書,試下唔同玩法囉
牛牛進化左做生活品味牛
靚係靚但好似無個樣咁好飲
可能每隻咖啡加奶既比例唔同會好飲d
頭先覺得呢杯應該要多d奶
牛牛進化左做生活品味牛
靚係靚但好似無個樣咁好飲
可能每隻咖啡加奶既比例唔同會好飲d
頭先覺得呢杯應該要多d奶
又要睇你點沖
又要睇你用咩咖哩豆
有啲又話啲豆要磨得好
好似要好多學問 (同$$)
好想同你講聲加油!
牛牛終於有樣燒錢嘅興趣
牛牛終於有樣燒錢嘅興趣
牛牛喺呢個MOMENT要爆喇
牛牛終於有樣燒錢嘅興趣
咁樣唔算燒錢喇,點都平過喺街飲
牛牛終於有樣燒錢嘅興趣
咁樣唔算燒錢喇,點都平過喺街飲
一粒CAPSULE $4-$4.9,
奶759買1L $21再77折=$16.2
一次都未必會用到100ML
都係去759買返盒低脂試下
全脂攪20秒倒出黎偏流質D但都係好厚


text:
QS30-1 nixie tube 輝光管
收到兩套 QS30-1 Mobule 套件,另加一份 Arduino.QS30-1 Module 看來係仿制,講好聽啲係二次創作,反正原作者把他的作品開源了,冇壞嘅,反而我覺得藉得鼓勵添.Arduino 則屬於 UNO R3 版本,淘宝貨式.今次個 porject 目的係要整隻有時,分嘅數字 clock.
nixie tube 輝光管
nixie tube 國內叫輝光管,這裡有它的來由同埋工作原理,簡單啲解釋就係利用二極管嘅原理,喺一個真空管入面,造出不同嘅數目字,外加會變顏色同變光亮度.nixie tube 嘅網上 fans:
成品
點亮咗就唔同哂,係咪? 😱
上多兩張相:
好似好勁?不過唔係我嘅作品,係比我更狂熱嘅 nixie tube fans.
硬件拆解
插咗兩粒 QS30-1,每隻 module 可以插兩粒,細心啲睇會見到每粒嘅上方都帶有一粒白色嘅 LED(用嚟做 ′ 號),右邊嗰粒嘅右邊多帶兩粒白色 LED(用嚟做:號),左下角有幾支針,係用嚟 cascade (串連)用,放大啲睇:
可以見到啲字母燈絲,再睇:
見唔見 tube 入面白色一層層嘅 ceramic?每隻 ceramic 都有一條 wire,就係字母接線囉,要用 ceramic 分間,高電壓嘛!哪,睇埋哩張圖:
係咪明哂?
斜斜哋睇:
左下角啲針腳 signal pins:
仲見到有粒 74HC245 CMOS Octal Transceiver,係用嚟 cascade 上下級 QS30-1 Modules:
左面影一張:
下面銅柱有兩排針,接上一級用嘅針.
右面:
接下級用嘅針窿,上下級一碰埋就 OK,一定唔會搞錯.
上面:
見到個 DC input,隻 module 可以用 Arduino 供電,或者直接供電.
底:
係冇嘢睇嘅. 😀
上下拆開:
首先睇上面:
用咗四粒 74HD595D Parallel Shift Register 控制啲腳仔(即係數字):
下面:
係 DC 升壓,nixie tube 要用 170Vdc,我覺得最勁嘅設計就係哩個部份!
最後,隻 UNO R3:
末有軟件部份,賣吓關子!😎


text:
「裁員」
基本上絕大部份嘅人都會有被裁員嘅機會,因為無一間公司無一份工係可以打一世!當然以前啲工真係有可能打足一世,但係依家嘅環境好唔同,經濟唔好真係隨時俾人裁員.當然年紀亦都係一個好緊要嘅因素,因為經驗多就等於人工高,好多公司都會由高成本低效益嘅地方著手.所以好多時都會聽到啲人話中年危機,俾人裁員嘅機會就越來越高!有時要再搵返份工真係會有啲難度.
「中年」
好多時公司為咗要節流,第一樣嘢就係裁員.慶幸嘅係自己做嘢咁多年都仲未試過俾人裁員,但係大公司一般嘅做法都係先裁啲經驗豐富同年資較長嘅人.原因好簡單,就係裁咗個高人工嘅再升返一個年資較少嘅人.咁一來就減輕公司嘅負擔,二來年輕嘅一般上進心比較強學嘢能力又比較快.所以人到中年,俾人裁員嘅機會就會越高.其實邊度有咁多鐵飯碗,唔想被裁員當然要不斷自我升值,等公司覺得你有價值!
「金融」
有時真係好唔明啲金融機構,點解裁員首先裁啲資訊科技嘅人先.唔通佢哋以為將所有野外判出去就得?要慳錢講真外判未必一定會平,只係公司想減少長遠嘅負擔.但係講真乜處理金融機構日常運作嘅唔係唔同大小嘅系統,而要開發,營運同管理嗰啲系統程式乜唔需要資訊科技嘅人才咩?所以真係諗唔明,如果個系統有一日死咗嘅話,佢哋要幾耐先至可以修復嗰啲系統呢?
Also published on Medium.


text:
2017-10-17
11.8K
(新手媽媽必看.詳文)寶血開刀生產全紀錄
由2016年12月16日發現芊羽嘅存在,Wilma媽就同所有媽媽一樣,突然沈迷睇各大媽媽論壇.
關於張智醫生嘅激讚文經常出現,睇完之後再做research,知道張醫生係零負皮,就決定搵呢位醫生開刀接生.
小芊羽係喺長沙灣嘅寶血醫院出世嘅,當初揀呢間冇咩人諗起有得生BB嘅私家醫院都有四大原因:
一,張智醫生註診
二,同屋企只係5分鐘路程
三,香港人免費upgrade二人房
四,價錢超值
寶血,港安,法國呢3間醫院都係當時張醫生有掛單,經過2個星期research,就決定Book有好多優勝之處嘅寶血醫院指定張智醫生產檢同開刀喇!(等咗個半月,醫生先幫倒我做第一次產檢,期間搵咗另一位我做開婦科檢查嘅盧佩雲醫生睇住先)
咁言歸正傳,講返開刀流程.
由於Book咗7月20日朝早9點就開刀,所以醫生就要求我早一晚就入院做登記,檢查胎心等等.以下係手術前嘅程序:
19/7 8:00p.m.
-產婦先上3樓產科病房,去到護士站會有護士幫你安排入院手續(帶齊身分證,醫生俾嘅入院信,$6000按金收據),呢個時候姑娘會叫你先生落地下會計部交多2萬蚊按金.
-姑娘帶產婦去收症室,佢會問你一大堆問題例如BB出世會補邊隻奶粉(就算你打算餵人奶都要揀一隻,市面嘅大部分牌子佢都有得揀包括幾新下嘅Illuma),BB會唔會喺寶血做埋聽力測試等額外收費檢查,簽文件,量血壓,度高磅重,然後姑娘會叫你瞓上床,有另一位護士會幫你修剪下體毛.
-做哂上面嘅嘢,先生都辦完按金手續,姑娘就會帶你去你嘅床位(Wilma媽好好彩有位去二人房,因為如果太full,醫院就安排唔倒二人房了)
-驗一驗小便check糖尿,換好自己睡衣,姑娘就會俾個夾手指你,要喺床上面check半小時胎心,同keep住會有人定時黎check血壓
-check完胎心大概係9點幾,就可以自由活動~但留意返探訪時間係朝早8點到夜晚10點,一到10點姑娘就會好準時趕人㗎喇!
*呢晚一定要沖涼,因為之後3晚你都唔會沖
*12點前好食多啲嘢,因為12點後係唔可以食嘢飲水!
20/7 7:30am
-產婦做好梳洗,換好手術袍戴好手術帽,姑娘8點幾就會要你瞓上另一張床準備被推去同層嘅手術室
-入到手術室出面有個area,會有手術室姑娘同你簽半身麻醉文件,麻醉醫生會同你打招呼~
-今次真係入手術室喇!!最緊張嘅時候開始,會有姑娘幫你過床,麻醉科醫生會叫你打側弓起背,然後喺背脊打麻醉針.因為凍一凍,我第一次不自覺地縮一縮,要再打過,所以記住做好心理準備唔好縮呀,其實唔痛㗎!
-慢慢你會feel倒下半身好麻,仲好想嘔!咁麻醉師會test下你係咪真係冇知覺,到麻醉成功,佢地會幫你插尿喉(揀麻醉後先插要加4百幾蚊),張醫生都入到手術室,就會叫你先生入黎坐你旁邊陪你.
-手術過程好快,你身邊嘅麻醉師,姑娘,醫生同你會不停傾計,你根本冇空間去緊張去到邊個step.手術開始咗10分鐘,醫生就會話:我地宜家會推一推你個肚推BB出黎喇!
-只係一秒,麻醉師一下就將BB推出黎,醫生就話:BB出咗黎喇!係囡囡!恭喜哂!
-期間會有位護士不停幫你地影相,BB極速剪臍帶,抹身後,姑娘會捧俾新任父母影第一張合照
-跟住護士就會請爸爸同抱BB出去,醫生就會繼續幫你聯針
手術完成,姑娘幫我地再影多張即影即有出院嘅時候俾返我地留念.媽媽就返病房休息,要到24個鐘後拆尿喉落得床先可以自己行去BB房睇BB同埋身親餵喇
成個手術過程都係20分鐘左右,完咗手術當日只可以食粥水,到第三日先可以食飯.
想餵母乳嘅媽咪可以同姑娘講,咁佢地就會提你每4小時餵一次(如果BB輕,兒科醫生會叫你每三個鐘餵一次)
醫院可以訂早午晚餐,不過因為奶奶每日送湯送飯過黎,Wilma媽淨係試過一餐午餐,都幾好食㗎!
而總括黎講,Wilma媽呢5日4夜都過得好愉快,出院當日因為8號風波,姑娘都提早準備好文件俾我地隨時出院,最後5日4夜埋單價係4萬6千,真係物超所值!!
另外仲有以下溫馨提示
寶血生產package本身包梳洗包(內有牙刷牙膏面巾沖涼液洗頭水),亦有1包產婦衛生巾,一包網褲,一個沖洗瓶同一包床墊.但媽媽們最好產婦衛生巾,網褲同床墊都各買多一包,因為未必夠用呀.
尾二嗰日醫院會送一大袋禮品包同相簿,叫老公拎走哂先,唔係到出院真係拎唔哂㗎!
每日睇BB係有時段限制,去到BB房Call咪同姑娘講你邊張床佢會推BB去玻璃窗,不過就連爸爸都冇得抱㗎!
如果大家仲有關於住院問題,歡迎黎我嘅Page Inbox我,希望幫倒各位會考慮喺寶血生BB嘅準媽媽!


text:
今朝哥哥要出去拎獎!所以呢個朝頭早得我同芊芊,我就帶咗佢去南昌公園行吓玩吓!如果春天三月份嚟仲會有好靚嘅黃花海睇
喺深水埗附近都冇一個比較大又有草地嘅公園
最近都算係呢一個南昌公園
我哋喺近大角咀嗰邊入口進入公園
先望望吓塊地圖指示板先!唔算好大
但係都有兒童遊樂場可以俾小朋友放吓電
小姐你咁樣係想影我定係想俾我影呢?
呢度有一條石路,小朋友就最鍾意就係有平路唔行行石路
幾多桃紅色嘅花花跌喺草地上變得好靚!
不過今日凍咗少少!
公園唔算多人,所以好好行,又夠
呢個妹繼續喺度執石頭好好玩!
行到過嚟遊樂場,唔駛講梗係俾佢喺度放電,我就叉電啦!
芊芊梗係要玩佢最鍾意嘅韆秋啦
遊樂場隔離仲有個斜坡草地!行上行落佢已經好開心
原來呢度先係正式嘅入口
同個石碑喺呢度影番幅相先!
Photo by CANON 5D Mark III, Len | EF 24-70mm f/2.8L USM
呀劍評語: 勝在唔多人,連雀仔聲都好清楚聽到!可以話真正舒舒服服咁喺度散步,欣賞鳥語花香!哈!不過唔算大,而且草地唔太靚(我見佢都修補緊),仲有如果可以多番少少設施,甚至有個小賣部就更好.
南昌公園 簡介
SCAD 香港分校於2010年9月成立 , 座落深水埗前北九龍裁判法院 , 學校為其進行大規模的保育 , 細心保存其歷史及文化價值 ,於2011年獲頒聯合國教科文組織亞太區文化遺產保護獎榮譽獎.


text:
金牛座
金牛座性格比較長情,對感情忠誠,亦好執着,唔會輕易放棄.所以無論彼此之間發生咗咩問題,就算分咗手,如果佢仲發現有一絲希望,仍然會盡最後一分努力,希望可以挽回.講到底,金牛座好着重安全感,對於自己相處過又熟悉嘅人,總有一份較安全嘅感覺.
雙子座
雙子座嘅心意經常轉變,呢一刻說分手,下一刻又會話想一齊.對佢嚟講,呢個唔係食唔食回頭草嘅問題,而係好不好玩嘅問題.例如,分咗手後,發現原來你唔同咗,或者大家嘅情況變得唔同咗,對佢嚟講,就係有新鮮感,就係可吸引到他想再試.甚至有時他覺得分分合合相當好玩,試吓無妨.
巨蟹座
巨蟹座係極度念舊嘅人,基本上佢哋就係鍾意活在過去,覺得回憶總係美好嘅,所以絕對鍾意食回頭草,甚至就算已經有新對象,都仲係會對初戀情人念念不忘.如果你男友係巨蟹座,你絕對需要有心理準備,喺佢心裏面,永遠有一個角落係留給俾過去嘅情人(們),呢個係佢哋嘅本性.
獅子座
獅子座雖然愛玩愛熱鬧,但喺感情方面反而算係忠誠,所以如果情況許可,佢哋會想「返兜」.不過,亦好視乎咁樣會唔會傷害到佢嘅面子同自尊心,如果要佢又跪又氹,佢係打死都唔會做.又或者,如果外邊有更好嘅選擇,他可能會寧願去捕捉新嘅獵物.
處女座
處女座喺感情方面其實都幾實際,食唔食回頭草,都喺佢哋精密嘅計算之下.例如當佢發覺好難再搵到更合適嘅對象,食回頭草嘅回報率較高,他係絕對願意嘅.但係,如果佢知道EX根本唔適合自己,甚至同佢一齊特別蝕底,他就絕對唔會回頭啦.
天蠍座
一旦天蠍座真係動情,就會愛得好深,如果他係好愛一個人,得唔到係唔會甘心,所以分咗手仍然會想盡辦法去回頭.特別如果自己係被飛嘅一方,更會有種報復心態,希望將對方得到手後再主動飛咗佢.不過,如果呢段感情令佢受到好大傷害,他都可以好絕情,絕對唔會回頭.
人馬座
對於人馬座嚟講,食回頭草簡直係天方夜譚.人馬座對感情嘅態度本來就好瀟灑,唔會眷戀過去,所以如果真係分咗手,佢哋甚至可以好輕易咁忘記舊情人.況且,人馬座會覺得,世界咁大,可以探索嘅事物有咁多,有大把新鮮事等住佢哋啦.
山羊座
山羊座係一個好念舊嘅星座,而且有啲偏執,又唔鍾意改變,總是覺得一動不如一靜,始終都會覺得是舊嗰個最有親切感,唔使重新去適應,可以減少好多麻煩,所以食回頭草嘅機會都幾高.不過,山羊座好實際,如果要食回頭草嘅代價太大,他會寧願放棄.
水瓶座
水瓶座雖然看似好前衛,又鍾意向前看,但性格飄忽嘅佢,亦有可能會忽然間覺得食回頭草好好玩.表面上,佢哋好理智同灑脫,亦唔會感情用事,但既然佢行事作風同常人有異,咩都鍾意試吓,其實食回頭草對佢哋嚟講都可以係一個有趣嘅實驗.


text:
今日係我同爸爸媽媽去日本旅行嘅第二日.我哋去咗淺草嘅雷門寺同晴空塔,又體驗咗著和服.真係又開心又興奮呀!
首先,我去咗著和服,著咗和服嘅我,真係又青春又靚女呀! 之後,我著住和服去咗雷門寺打卡Post IG.我著住和服喺個廟裏面周圍行,似足個古代日本妹呀! 雷門寺條街裏面有好多好嘢食,有抹茶雪糕,人形燒,草餅,玉子燒,而家諗番都流曬口水呀!當時我下定決心: 一定掃曬呢度所有嘢食!
仲著住靚靚和服嘅我,離開咗雷門寺之後,就直接去咗晴空塔啦.嗰度人唔係好多,所以我一去到就直接上到最高嗰層.一上到去,就見到好靚好靚嘅風景–喺成個東京地圖呀!東京迪士尼,美術館,商場,仲有傳統小木屋,都映入眼簾,令我大開眼界.我心諗,如果我住喺東京,就可以尋找我屋企啦!
我俯望住呢個咁靚嘅風景,突然之間有感而發: 原來由唔同角度望落去嘅景係唔同㗎.其實有好多野都係咁㗎.試下爬高啲,爬遠啲,話唔定會有更美好嘅嘢等住你呢.得閒嘅時候出嚟旅行下,輕鬆下,唔單止可以令到身心舒暢,仲可以擴闊視野.就好似晴空塔咁,如果你淨係留喺塔底,係永遠唔會係知道上咗去之後會有幾咁靚嘅風景㗎!
今次去日本真係令我大開眼界,一幕一幕好似相簿咁,永遠封印係我的記憶當中.我會永遠記得呢度咁優美嘅風景,更加會喺假期嘅時候,多啲同嗲哋媽同朋友去旅行呀!
(文章為港語學第三屆廣東話徵文比賽參賽作品)


text:
有人睇AV為咗睇索女,有人則當成教育片咁睇,希望可以從中偷師.不論抱住乜嘢態度去睇,目的都係為咗欣賞當中嘅床戰有幾激,而有「口愛魔女」之稱嘅吉岡蓮美,絕對可以滿足到大家嘅需要.
床戰場面係成套AV嘅核心,但係令AV迷睇得更加興奮,當然唔少得有又靚又索又有床技嘅女優,而吉岡蓮美就有齊晒上述嘅優點喇!2014年佢以「吉川蓮」之名出道,成為AV片廠Prestige旗下女優,而P廠嘅一貫做法,係先安排喺旗下子公司MGStage以素人女優身份演出試水作,結果憑住靚樣同34E巨乳,加上一流嘅舌技,備受好評,更登上「10大素人排行榜」第1位.獲得如此好成績,P廠梗係食住個勢力捧阿妹,2015年2月正式以Prestige嘅專屬女優身份登場,並推出作品《新人 PRESTIGE專屬Debut》.可惜好景不常,同年3月佢突然喺Twitter表示因交通意外導致骨折,宣布要停工休息一段時間,就係咁休息咗兩年.
突如其來嘅意外令阿妹嘅事業發展受阻,甚至有AV迷認為佢唔會再拍AV,正當佢嘅名字慢慢喺AV迷腦海中淡忘之際,2017年6月突然傳出佢復出嘅消息,回歸Prestige並推出作品《勤快癡女系姐姐 Vol.07》.雖然闊別AV界兩年,但係佢依然咁索,嗰對E奶仍然堅挺,加上銷魂無比嘅舌技,睇到人咬牙切齒,因而被冠以「口愛魔女」嘅稱號.
雖然回歸後人氣不減,但礙於體力問題,同埋身體狀態不斷下滑關係,結果2018年5月宣布引退,唔少AV迷覺得相當可惜.喺退役後,佢同唔少AV女優一樣喺六本木嘅酒廊做陪酒小姐.不過喺今年春季佢改以現時藝名拍無碼AV,而復出原因究竟係姣婆守唔到寡定係金錢上嘅問題就唔知喇!
碟名:《人生初‧失神狀態 激烈絕頂SEX 42》
簡介:吉岡蓮美搞到班男優失神絕頂嘅演出就多,反過嚟畀男優搞到高潮迭起兼興奮失神卻好少見,想睇佢點樣興奮到翻白眼,就唔可以錯過呢套作品喇!
出生日期:1994年7月20日
身 高:158cm
三 圍:34E-23-33
撰文:魂


text:
「童年」
唔知大家會唔會諗返自己細個嘅時候到底我哋嘅童年生活係點樣過嘅呢?有可能你話我老餅,但係今日小朋友嘅童年同我哋嘅童年真係好唔同.以前小學返學係半日制,上下晝班.當然返下晝班好多時放學都係直接返屋企食飯做功課,要朝頭早先可以有得玩.而返上晝班就可以快快趣做完功課,仲有可能可以係屋苑樓下同其他細路仔玩.但係而家就真係好難見到咁嘅情況.
「成長」
雖然自己個仔仲未識行識走,但係有時會諗佢嘅童年會係點?日日放學淨係學呢樣嗰樣?為嘅係配合現今香港嘅教育體制?我好記得好多嘢都係屋苑樓下同其他小朋友玩嘅時候學,包括學識咗跴單車,羽毛球同乒乓波.而係某個暑假,因為日日去泳池游水,最終由泳池嘅救生員教識我游水.好多嘢都係因為自己有興趣玩,所以自己主動去學.而有時為都會懷念細個嘅時候落樓下同一班唔識嘅小朋友玩.
「影響」
當然依家你可以話社會富裕咗,屋企會有工人處理好多嘢.雖然唔可以話自己細個已經好獨立,但係最少好多嘢諗返轉頭係現今小朋友缺乏咗.而缺少咗咗啲乜?就係童真!依家去公園玩竟然係一件好似好奢侈同浪費時間嘅事,但係有無諗過其實有時學習唔一定要去上堂.去發掘小朋友興趣同發展佢哋嘅潛能其實有好多方法.遺憾嘅係香港嘅填鴨式嘅教育制度,導致怪獸家長嘅出現,引致小朋友失去寶貴嘅童年,影響日後嘅發展!


text:
「哪兒」
相信同我年紀差唔多嘅人都應該記得有首兒歌叫做「哪兒」.而世界真係好奇妙,因為首歌原來係一位朋友/前輩嘅作品!亦都係因為兩年前「小塵埃」翻唱首歌先至知道首歌原來係佢嘅作品.近日因為電視劇「降魔的 2.0」嘅緣故,「哪兒」再一次勾起大家嘅回憶!不過背後除咗係一首兒歌之外,一個集體嘅回憶之外,其實首歌背後係有一個故事,一個關於「哪兒」嘅故事!
「夢想」
相信好多人細個嘅時候都有一個夢想,但係究竟有幾多人長大後依然堅持自己嘅夢想?定係發現要面對現實而選擇現實?睇完一位朋友/前輩嘅文章之後,其實感覺有啲空虛,因為過去咁多年做緊嘅嘢同自己嘅夢想越嚟越遙遠,甚至乎基本無可能再重拾當年嘅夢想.從事設計係自己嘅夢想,而究竟係因為現實定係機遇而成就今日嘅我?那段做設計嘅日子永遠係自己人生嘅最好回憶.
「藝術」
音樂同設計都有一個共通點就係一個世界通用嘅語言,透過一個媒體去傳達訊息.每個人聽完同睇完之後都會有唔同嘅感覺.而且亦都無話一定係一個好或者差嘅作品,只係因為每個人都有唔同嘅感受,有鍾意同唔鍾意,就係咁簡單.所以音樂同設計都係藝術,只係我自己認為音樂比設計更加容易勾起大家嘅回憶.今日究竟我哋係「哪兒」嘅「哪兒」呢?


text:
基督教青年會
基督教青年會(Young Men's Christian Association,簡稱YMCA),係基督教非政府性質嘅國際社會服務團體,喺1844年成立.目標係發揚基督精神,團結青年人,養成完美人格,建設完美社會.根據社會人群(尤其是弱勢群體)嘅需要,從事各種各樣嘅社會服務工作.呢啲服務工作,都係以「促進大眾德,智,體,群全人成長」嘅理念作為導向.服務人群冇分性別,年齡,國籍,種族同宗教信仰.服務工作有平民教育,體育康樂,營地服務,社區服務,青少年工作,難民工作,就業服務等等,有啲青年會重會開設價格低廉嘅旅舍同賓館.「基督教青年會」唔係一個傳教組織,亦唔係一個慈善機構.主要以傳遞愛心為使命,倡導同推動承擔社會責任同促進社會和諧.
起源[編輯]
基督教青年會係由一位英國青年基督徒佐治衛良(George Williams)1844年喺英國倫敦成立.佐治衛良出生於英國農村,以務農為生.喺佢16歲嗰年,隻身前往布里奇沃特市開始佢嘅學徒生涯.1841年,佐治衛良學徒期滿之後,就去咗倫敦聖保羅大教堂附近嘅一間布行工作同留宿.當時嘅英國正受到工業革命嘅影響,社會迅速變遷,趨向工業化同都市化,唔少好似佐治衛良嘅青年人從農村湧到大城市度工作,喺布行度同佐治衛良年紀差唔多嘅年輕僱員共有140名,而倫敦市內就有十五萬名類似嘅勞動人口.
喺高度工業化嘅英國,當時大部份嘅年輕勞工每日工作時數長達十三至十四個鐘,因此唔能夠得到充分嘅休息同正常嘅娛樂生活,再加上工商業競爭激烈嘅壓力同經常要加班嘅勞累,好多人都染上咗酗酒嘅壞習懷,導致生活放縱同墮落.
佐治衛良處於噉樣嘅環境之中,又受到當時著名嘅佈道家查理士芬尼(Chrales G. Finny)所主張嘅「基督徒必需信仰與生活合一,培養高尚嘅道德生活」嘅思想所影響,佐治衛良決定同幾位朋友一齊讀聖經同分享查理士芬尼嘅著作,並每日一齊祈禱,以改善全體僱員嘅道德生活.佢哋嘅熱心感動咗布行嘅老闆,唔單止令佢悔改信主,重經常資助經費同參加佢哋嘅聚會.自此之後,呢種幫助年輕勞工重建信仰同提高道德水準嘅風氣,逐漸影響到鄰近嘅工廠同商店.
1844年6月6號,佐治衛良同另外11位青年基督徒,喺倫敦正式成立基督教青年會.此後青年會喺世界各地迅速發展,並喺1855年正式成立「基督教青年會世界協會」(The World Alliance of YMCAs),並喺瑞士日內瓦定為永久會址,作為全世界YMCA嘅總樞[1].
1844年11月8號,青年會第一次正式會議喺衛特利酒店舉行,出席人數有160人,並定下咗青年會嘅目標為「使受僱喺布業同其他貿易行業嘅年青人喺心靈上得到改善」.呢個運動嘅人數不斷增長,擴展到整個歐洲同北美,服務範圍更超越咗佐治衛良先生最初嘅期望.喺1853年,青年會運動喺法國巴黎舉行咗一次國際會議,決定分享呢個理念,普世性噉發展[2].


text:
平日嘅我最鍾意就係着短裙,短褲~所以處理毛髮方面點都會定期花時間去做既!好彩我嘅毛髮天生唔算多,不過我皮膚比較白所以毛毛都會係特別顯眼嘅,要清理得夠徹底又唔傷皮膚,絕對唔可以馬虎㗎!
試用分享~Philips Lumea Prestige家用彩光脫毛機
最近我就試用咗Philips Lumea Prestige 被坊間稱為最強效既IPL 彩光脫毛器,最鍾意佢喺屋企就可以輕鬆做到美容院級嘅彩光脫毛效果,完全符合我自家美容嘅概念!
機身輕巧,無線充好電隨時邊到用得,冇電嘅時候充住電繼續用又得,而且跟機既四個4 個獨特弧形配件 ,分別可以解決來自身體(手部,腿部,背部),面部,腋下同埋比堅尼嘅毛髮.
呢部機既SmartSkin 智能膚色感應器仲會按照使用者嘅膚色建議最舒適既強度㗎!所以完全唔使擔心唔識揀度數既問題.
開心share比身邊嘅朋友,原來佢哋都好有興趣入手呢部機,最關心嘅就係用呢部機嘅時候有咩感覺?痛唔痛?點樣用?敏感部位用唔用得?效果好唔好?
等我一次過喺度講啦!其實用之前首先要將需要脫毛嘅位置剃乾淨,然後選擇彩光度數,將機頭緊貼皮膚直至到信號燈亮起就可以開槍,每一槍打落去嘅感覺大概就好似俾一支沾咗熱水嘅棉花棒掂咗一下咁,度數越大感覺越強!
我自己覺得可以接受嘅!當然毛髮越多嘅人就感覺越抵啦!而且呢部機係同皮膚科醫生共同研發嘅所,所以敏感部位都可以安心使用,度數校返低啲就得啦!我自己暫時用咗兩次,覺得毛髮真係有明顯減慢生長嘅效果,用過嘅皮膚都變得嫩白咗,介紹話3 次療程 (即約4星期)可減少毛髮達 92%* ,相信繼續完成療程效果一定會更加好!
*需依照建議的脫毛療程時間表,以腿部進行3次療程為準,脫毛效果或因人而異.2016年經
Philips臨床研究測試.脫毛療程以每兩星期進行一次計算,即 4星期可完成首三次療程.
如果你都想知道更多資料嘅話可以喺呢度搵到呀!
立即登記成為 Girlssss 會員,一次過睇盡最新美妝及潮流資訊,仲可以盡享獨家優惠及活動!


text:
護照
護照係一國政府發出嘅証書(証明文件),證明持有人身份及國籍,畀佢出國周遊之用.護照上通常有持有人姓名,出世日期,性別同出生地.亦可能會加相甚至生物識別資料.好多時國籍就等同於有公民身份.
有護照唔等於持有人可以入第二啲國,又唔等於有領使保護或其他特權,除非兩國有協議.之不過,有護照通常都表示持有人畀返去簽發國.領使保護權係國際協議,而返國權係簽發國法律所定.有護照唔等於可以響簽發國度住.
史改
護照喺中世紀歐洲嘅一啲文件可以由當地嘅統治力量頒發畀旅行者,而一般包括持有者可以通過嘅城鎮嘅名單.呢種制度延續到法國,例如,直到1860年.喺呢段時間入面,護照並唔係旅行到海港嘅必須品,呢樣嘢同自由貿易有關,但係需要護照從海港去內陸城填.早期嘅護照經常係咁,但唔係一直都係咁.呢啲護照包括持有者身體嘅描述,而相係直到20世紀前十年,先加埋上去嘅.
喺中國大陸嘅歷史入面,唔同歷史時期會有不同嘅稱呼,例如稱為符,傳,過所,公驗,度牒,路證,通關文牒,安全證書,通行證等.到咗清朝,會根據通行證件嘅證明身份,提請邊境關防檢查機關予以「保護」「關照」,給予通行嘅便利同埋必要嘅協助嘅功能,而將「PASSPORT」呢個詞,喺1845年首次譯做「護照」,重用到今日.
喺世界大戰之後,國際聯盟,聯合國同國際民間航空組織,頒佈咗護照嘅設計同埋特徵嘅指導標準,呢啲指導好大方面上形成現代嘅護照.近幾年就有MRP(Machine Readable passport,機器都讀到嘅護照)統一規定持照人嘅資料頁喺封面嘅內側頁,並有可利用掃描方式畀電腦可判讀嘅資料,節省喺海關驗證所需嘅時間.
近幾年,有一種形勢將生物信息引入護照入面,以改進身份嘅安全性.咁樣就提出咗一個疑問,係咪某啲技術都可以有效噉改進護照呢?由於缺乏可靠嘅結果,美國已經延遲咗引進這項技術.
護照嘅種類改
- 因為旅行目的嘅公民,頒發嘅係普通護照.
- 頒發畀外交人員嘅係外交護照,用來證明佢哋係所屬國家嘅外交代表.佢哋享受佢哋執行任務時嘅外交特權同豁免權(當所屬國家承認佢地係外交使團中嘅一份子)
- 服務護照發放畀外交使團入面嘅專業同行政人員,好似大使館同領事館嘅隨從人員,呢啲人擁有嘅外交特權同埋豁免權比外交人員少.維也納外交保護公約有詳細規定.
- 某啲國家向因為公務旅行目的嘅政府官員頒發公務護照,呢個取決於國家之間嘅協義,某啲例子入面,持有公務護照嘅外交送信人員可能需要簽證,但係,持有服務護照嘅外交送信人員唔需要簽證,某啲例子入面,公務護照持有者可能會得到免簽,正常護照持有者則需要簽證.
- 團體護照好似學校團體旅行咁,包括喺旅行期間嘅所有細路仔.
護照通常係國際旅遊中都必定要用到,通常係國與國之間嘅邊境時需要使用.但係有啲時候,某啲國家嘅公民出境到另外一個國家時,由於國與國訂立咗某啲契約(如歐盟),可能就唔需要出示護照,但又有可能會以其他身份證明文件來證明身份,如駕駛執照,個人身份證,護照上嘅簽證.
有啲國家為咗控制人口嘅流動,制定咗一種叫做“戶籍”嘅證件.舉個例,如:蘇聯嘅Propiska,所有公民都會擁有咁樣嘅一個證件去控制人口流動.Propiska喺蘇聯政變後嘅俄羅斯得到保留.
同常用身份證明文件一樣,護照好容易俾人盜竊以及偽造.
喺國土內需要護照先可以去第二個地區嘅例子改
- 英國 - 海外領土
- 中華人民共和國 - 香港同澳門特別行政區擁有自治領既嘅性質,會發行佢哋自己嘅護照同有自己嘅行政領域同入境規例,運作上同國家差唔多.有啲國家同地區對呢兩個地區採取免簽證政策,同時中國嘅居民都需要性質等同護照嘅通行證來往香港同澳門特別行政區.香港同澳門市民如果要進入中國境內,唔可以用香港同澳門簽發嘅護照入境,而須另行申請港澳居民來往內地通行證(回鄉卡).
- 蘇聯


text:
《 怪誕黑巫后 》Anne Hathaway 贏晒 《 怪誕黑巫后 》難搞,有 Anne Hathaway 出場嘅時候就好睇,無 Anne Hathaway 出場嘅時候就麻麻,而結局就令人好頭痕.再一次改編80年代嘅(暗黑兒童)小說《The Witches》,1990年嘅電影版本以當年標準嚟講算係幾有趣同獵奇;30年後嘅全新版本電影,故事骨幹一樣,改為以 CG 處理所有女巫相關嘅特效,畫面係就係做得幾細緻,不過電影喺整體上顯得活力不足,都幾失色. 暗黑兒童系 《怪誕黑巫后》一開始嘅鋪陳太冗氣同乏味,太多老土嘅對白,太多「哦,其實係咁樣嘅⋯⋯」嘅馬後砲,多數都係出自 Octavia Spencer 把口,亦係點解 Octavia Spencer 嘅外婆角色唔太好睇嘅原因.《 怪誕黑巫后 》劇情王道得嚟(唔計結局,下面再講)其實都幾幼稚,主角群同女巫嘅對決過分單調,小小男主角突然集勇氣與智慧於一身嘅橋段過分兒戲,劇情兒童向但係電影風格又唔夠童幻,感覺唔太 balance AnneHathaway贏晒 如果無 Anne Hathaway 七情上面嘅演出,《怪誕黑巫后》或者就會不堪一擊.小小男主角得半齣戲嘅戲份(另一半時間佢係一隻老鼠),無乜發揮,演技都唔夠成熟,至於 Octavia Spencer 就如上文所講因為畀角色設定連累而唔太好睇,完完全全畀 Anne…
Browsing Tag


text:
蓮花山 (廣州)
蓮花山係中國廣東省廣州市番禺區入面嘅其中一個景區,喺獅子洋西邊,靠近珠江嘅出海口.佢重係廣州市南邊嘅旅遊休閒度假區嘅中心同埋山水城市嘅門戶地區.喺羊城八景入面有住「蓮峯觀海」呢個名.
數據改
景區佔地面積係2.33平方公里,最高峰係有108米噉高.距離廣州市區有30公里,距離香港有60海裡.
個名點嚟?改
其實蓮花山呢個名係流傳咗一個咁嘅神話古仔喇.就係話喺好耐好耐之前,南海嗰邊有條好衰嘅龍就響珠江口嗰尐玩嘢,成日都嚟浸嗮啲田同埋撳返啲船嘅,搞到唔理啲靠船出去食飯定係河邊,海邊嘅居民都話佢簡直係頂唔順啊.後嚟有個南海嘅觀音雲菩薩啱好行過呢度,結果就咁啱得咁橋見到條龍響度玩嘢.結果就激到眼火爆,一嘢就將佢坐緊嘅蓮花丼咗響水入面嚟捉咗條龍.後嚟呢隻蓮花就變咗舊石頭就停咗響山上面,結果就搞咗依家嘅蓮花山南天門附近嘅蓮花石喇.就係噉,「蓮花山」嘅名先至係噉嚟.
公園簡介改
蓮花山係廣東省入面嘅重點風景名勝地區,佢重係中國內地好少見到嘅「人工丹霞」奇跡.
石獅頭改
喺蓮花山嘅東邊重有個嗌「石獅頭」,因為以前係古代嘅石礦場,因為整咗石頭落咗嚟之後留低嘅石好似個出水芙蓉噉嘅樣而改成噉嘅名.西漢時期,因嗰時冇環保意識,所以先民成日喺呢度大規模噉整石料出嚟而搞成咗棟懸崖峭壁,奇巖異洞嘅景.好似蓮花石,燕子岩,八仙岩,蓮花岩,觀音岩,飛鷹岩,南天門,神仙橋等呢啲噉嘅景喇.佢重係古代人民用錘同纖搞咗出嚟嘅,又過咗2000幾年嘅自然風化先至變咗一棟大嘅石雕古跡.如估入咗去呢個石場入面,就好似行進咗歷史咁,個耳畔成日都嗡嗡聲嘅(因為係鑿石嗰陣嘅㩩呤䆲唥噉嘅聲),好似又見到啲先民又嚟搞施工噉嘅樣.佢重係中國內地最罕見同埋保存得最完美最好嘅古採石場遺址.佢同湖北嗰邊嘅大冶古銅礦遺址一齊話成係中國內地嘅兩個大嘅古礦場.
石礪岡改
正所謂「山不在高,有仙則靈」.而蓮花山就係由觀音菩薩嘅蓮台整成嘅山仔,真係幾犀利下.佢嘅奇,特,異,秀,靈呢5樣嘢咋,就吸引咗出面好多人過嚟呢度睇景喇.而蓮花山嘅紅砂岩就比較出名喇,因為佢嘅石頭質量比較好,加上佢嘅密度好高同砂質又比較細嘅關係,所以古代啲人用佢嚟做磨刀石咯.
攞過嘅獎改
呢間嘢喺1996年嗰陣,就攞咗廣州旅遊十大靚景嘅其中一個名——「蓮花勝境」,佢重係中國內地好少見到嘅「人工丹霞」奇跡.佢重喺2001年被國務院畀咗係第五批嘅全國重點文物保護單位.蓮花山上面重有棟起喺明朝萬曆(1612年)年間嘅蓮花塔同埋始起喺清朝康熙(1664年)年間嘅蓮花城呢啲古代建築,都被列入咗廣東省級嘅文物保護單位.而「蓮峯觀海」響2002年嗰陣,重被廣州市政府整咗入去新世紀嘅羊城八景入面.
景區改
燕子巖改
觀音巖改
觀音巖喺以前嗰陣,係舊陣時嘅採石場附近留低落嚟嘅石室,而喺蓮花山嗰邊,好似觀音岩噉嘅石室都重有好多下.原嚟,觀音岩以前係尼姑庵呢隻嘢,佢係畀咗觀音菩薩響堂入面整高隻頭嚟睇下,重可以喺石頭牆上面見到啲有寫住「雍正七年」呢四個字嘅,不過到依家為止,重未搵到呢四個字係點嚟嘅.
飛鷹巖改
如估行入去入邊嘅飛鷹隧道到咗飛鷹崖嘅話.你會睇到飛鷹崖上面嘅景觀同埋燕子岩係啱啱好180°調轉咗嘅景,如估喺崖嘅上面向住欄杆下面睇攞佢嘅話,就見到係阡陌縱橫,良田萬頃,珠江向東流,成笪南國嘅風光都睇嗮.如估返轉頭睇下就見到幾隻一柱擎天嘅石柱同埋石筍,重有石屏風都響度.而呢啲嘢嘅形成就係2000幾年嚟,以前嘅先民成日唔停咁鑿啲山嚟攞石仔搞出嚟嘅嘢.
獅子石改
蓮花塔改
蓮花塔就係喺蓮花山嘅主峰最上面,呢座塔係喺明朝嘅萬曆四十年(1612年)起嘅,到依家已經有差唔多400年嘅歷史,佢重係個廣東省級嘅文物保護單位.而蓮花塔出面有9層樓,入面有11層樓,出面好似個八邊形噉,佢係棟磚木結構嘅樓,入面重有棟螺旋嘅樓梯可以去到塔頂都得.就喺塔入面,每層樓嘥士都唔同,門嘅樣係五花八門.其中呢座塔係蓮花山上面最高嘅地方(148.96m).佢喺古代嗰陣到依家,喺伶汀洋入去珠江嗰啲船就係成日攞蓮花塔嚟入去廣州嘅導航標記喇.呢笪地有「省會華表」嘅稱呼.
節日活動改
喺蓮花山入面有兩個主要同花有關嘅節慶活動係出咗名嘅,就係蓮花節同埋桃花節喇.蓮花山喺每年嘅6月到8月份,喺觀音聖境入面都辦咗規模比较大嘅蓮花節.喺嗰陣時有裝住4000幾盤同埋百幾個唔同品種嘅蓮花,重將成整個觀音聖境都搞到好靚.喺佢展覽出嚟嘅品種入面,重有喺全國各地嚴格揀過出嚟嘅極品,佢重係好難見到嘅蓮花盛會添.每年一到咗春節嗰陣,蓮花山嘅觀音聖境同埋蓮花塔下面嘅桃花源澗入面,重見到好多樖桃花樹嚟開花都有[1].
注意事項改
- 景區唔畀帶或騎1~3隻轆啲車入場(唔理係唔係機動品種)
- 唔畀飛無人機上天
- 未經批准,唔畀搞任何形式嘅商業拍攝.
- 景區唔畀任何寵物入場
- 任何時段都唔畀搞露營或搭帳篷
- 景區唔畀玩輪滑或放紙鷂
- 山上唔畀拉橫額或整吊床
- 景區除水上樂園同酒店啲泳池之外,其它屬下水體範圍都唔畀游水.
- 從2017年11月1號開始,唔畀帶任何香,燭,元寶等拜祭品入場.若果早前帶咗入場嘅,必須要自覺帶走或交到景區指定位置統一處理.
- 除番禺粵海村度假酒店之外,其它景區雖然喺17:00~第二日07:00都唔會趕人走,但有部份基礎設施都唔開門.
- 蓮花塔同素食堂,粵海村度假酒店入面啲費用同門飛唔互通,若果要入場嘅必須要另外畀錢.
交通改
- 巴士
蓮花山車站總站,蓮花山港站,蓮花山港總站
- 輪渡
- 蓮花山港
- 地鐵
飛同開放時間改
- 開放時間
- 每日07:00~17:00.
- 雖然17:00之後重可以喺山上逗留參觀,但太陽落山之後,有部份景區會閂檔.
- 凡係大雨或暴雨,雷暴,刮颱風,龍捲風等惡劣天氣時會睇天氣而決定暫停開放或部分開放.
- 掛咗暴雨警報信號或藍,黃,橙,紅色颱風警報信號其一,景區會暫停開放.
- 門票
- 成人票每位¥54.
- 6<歲數≤18(要有個人身份證)/全日制大學本科或以下學歷啲人(要有喺教育限期內帶學校公章嘅學生證,成人教育唔算):半票
- 身高<1.2m嘅細路:免費
- 60≤歲數≤64嘅老坑/1.2m≤身高<1.5m嘅細路:半票
- 殘疾人體育分級屬A1,A3,A9,B1,B2,CP1等重度殘疾嗰啲傷殘人士:半票(必須要有位陪護人員陪同)
- 現役軍人/軍隊離退休幹部/殘疾人及俾中華人民共和國民政部門確定咗嘅低保救助對象,五保戶:免費
- 年紀<6(要有個人身份證)/身高<1.2m(要有位買咗入場飛嘅成年人陪同):免費
- 年紀≥65:免費
- 單位團體(要有抌咗公章嘅單位證明):每人九折(人數>30);每人八折(人數>100)
- 旅行社團體:按景區簽訂咗合同嘅價錢嚟收
凡係有機動車啲遊客入場時,車費另外計:


text:
「奮鬥」
近排見到好多同期創業嘅朋友都喺到不斷轉型,好多都話方向都有啲迷茫,而事實上我亦有同感.唔通大家都有七年之癢?當然大家可以話係環境嘅問題,但係其實大家嘅眼光都唔係淨放係香港個市場.當見到大家都喺度煩緊嘅同時,大家依然好努力咁奮鬥緊.有七年前再創業之後所認識嘅朋友,其實係嚟刻依然堅持同繼續奮鬥緊嘅真係寥寥可數.慶幸嘅係大家都依然未放棄,依然搵緊出路!
「轉頭」
真係唔知係唔係咁啱得咁橋,今日係網上面睇到一篇文章,正正係好多創業者嘅心聲,或者亦都係我諗緊嘅嘢.筆者同自己一樣都係七年前放棄高薪厚職,自己去創業.當然創業總有起起跌跌,而且過程亦承受相當大嘅壓力,好多人都會諗係唔係應該要返轉頭打份呢?只不過係香港我諗好多公司會覺得創業已經有一段時間嘅人未必適合,點解?咁就要問下啲人力資源同獵頭公司啲人啦!
「兩手」
其實我俾自己創業嘅時間所剩無幾,而今年真係越做越無心機,就當年頭所講嘅一樣.今年係一年嘗試好多嘢嘅一年,亦係失去好多嘢嘅一年,到最後要還原基本步真係完全無諗過.當然我亦都冒出返轉頭嘅念頭,因為真係好頹嘅一年.其實過咗七年都已經唔算係創業,但係每日都仲係好似過緊啱啱創業嘅日子.當然打工唔係乜嘢大不了嘅事,有時真係仲簡單啲添.有時創業係應該要有兩手準備嘅!
Also published on Medium.


text:
相信大家都知香港升中競爭好大,唔少家長都會幫仔女報呈分試操卷班,或者買小六,小五呈分試補充練習,務求可以令仔女有好嘅呈分試成績.但如果唔留意呈分試計分法,又或者淨係不斷操練小學呈分試模擬試卷,最後仔女都可能攞唔到最理想嘅呈分試成績!今次就等 AfterSchool
話你知小學呈分試比重同埋呈分試攻略啦!
呈分試係香港教育局根據校內考試嘅成績,去編排全香港小學生嘅排名.根據教育局指示,每間小學需要將每位學生五年級下學期考試嘅成績(又叫小五呈分試成績),同六年級頭兩次考試嘅成績(又叫小六呈分試成績)呈交俾教育局.
教育局會根據小六同小五呈分試成績,去決定同學嘅升中組別.簡單嚟講,就係指教育局會根據呈分試成績去排位,成績越好,組別越高,就越容易派到Band 1 中學啦!
Chris Liverani on Unsplash
小學呈分試每科所佔嘅比重都唔同,俗稱「999632」.其中頭三個「9」係指主科中英數,所佔呈分試比重係9;第四個「6」係指常識科,呈分試比重佔6;最後嘅「3」同「2」分別係指視藝同音樂,所佔呈分試比重分別係3同2.呢個就係一般學校嘅呈分試計分法~
但有個別學校會計算埋宗教同普通話成績,一般嘅呈分試比重分別係2同1.但係每間學校都會有輕微嘅差別,所以大家記得要問清楚學校嘅呈分試計分法啊!
仲係唔太明白?即刻睇睇下面個表格啦!
大部分學校嘅小五呈分試都會喺下學期5至6月考.呢個將會係仔女嘅第一次呈分試.
小六呈分試就會有兩次嘅,分別係小六上學期11至12月同下學期嘅2至3月應考.
要留意:呢三次呈分試雖然每科呈分試比重都唔同,但呢三次嘅呈分試嘅最後成績嘅比重都係一樣嘅~
Green Chameleon on Unsplash
唔知大家知唔知原來升中派位都有分自行同統一分配學位呢?如果係選擇自行分配學位,呈分試成績就會顯得好重要,因為校方會睇曬你三次嘅呈分試成績,再同其他同學嘅呈分試成績比較,考慮埋同學嘅特質同課外活動,先會選擇收邊個學生~
如果升中派位嘅結果唔滿意,好多家長都會去唔同中學「叩門」,希望可以把握最後機會爭取入到心儀中學嘅機會!但你又知唔知原來「叩門面試」都會好睇重中小學呈分試成績?
原來,呈分試失手除咗影響統一同自行分配學位嘅結果,仲會係「叩門」最睇重嘅因素之一!所以大家緊記一定要好好準備小學呈分試,千其唔好等到呈分試失手嘅時候先嚟後悔啊!
freddie marriage on Unsplash
首先,呈分試比重係好多家長都會忽略嘅一個範疇,特別係一啲重要嘅呈分試計分法,例如上述嘅「999632」等等,都可能會大大影響仔女最後嘅呈分試成績!
咁點解呈分試比重咁重要?大家一齊嚟睇睇下面嘅表格喇!
大家可以見到,雖然同學B嘅成績係比同學A高分,但計完呈分試比重後,最後嘅成績竟然係比同學A低80分!原因就係同學B喺中文科呈分試失手,雖然視藝同宗教都比同學A高分,但因為有呈分試計分法,所以就算同學A喺視藝同宗教嘅呈分試失手,藉住主科「乘九」嘅優勢,都可以比同學B更加高分,更加大機會入到心儀中學~
所以從呢個例子見到,主科「乘九」嘅威力真係好強,亦都暗示咗準備小五同小六呈分試嘅時候,要擺多啲時間落主科嗰到,做多啲呈分試模擬試題,或者參加呈分試操卷班,到最後一定可以攞到好嘅呈分試成績!
Crew on Unsplash
「我明明識做架,就係唔夠時間囉!」呢句係咪好熟口面呢?雖然仔女喺小六,小五呈分試之前已經溫曬課本裡面嘅知識,但如果無時間寫落答題簿到,一樣有機會喺呈分試失手~
所以家長喺幫仔女準備小學呈分試嘅時候,不妨提醒吓要注意答題嘅速度,同埋要將簡單,容易嘅課題或者題目做咗先,千其唔好不斷停留喺最難嘅題目嗰度.
喺心態上,家長可以提醒仔女:就算平時操練好多呈分試模擬試題,見過好多唔同嘅題型,但都要留意教育局都會出一啲以前無出過/新嘅題型,到時記得唔好緊張,盡量扣連返喺課本學到嘅概念同知識,相信自己嘅能力.咁樣就可以減少浪費時間,同時又可以展現自己靈活變通嘅能力!
Nick Morrison on Unsplash
如果擔心仔女平時操練唔夠,呈分試操卷班可能係你最好嘅解決方法.操練呈分試試卷的確係呈分試最好嘅準備方法之一,但家長可能搵唔到足夠嘅呈分試模擬試卷俾仔女操練,又驚仔女臨場考試唔熟悉呈分試模式或者題型.
呈分試操卷班就可以一次過解決呢啲問題,因為呈分試操卷班會有唔同科目嘅小五小六呈分試資源,例如模擬試題,歷屆試題同精華筆記,又會有資深導師輔導仔女,教識佢地點樣解題最快,或者點樣表達最清晰~
如果同學仔專心上堂,勤力操練,相信呈分試操卷班一定可以幫你攞到唔錯嘅呈分試成績!
Aaron Burden on Unsplash
雖然上面提大家要專注操練呈分試試卷,但唔好唔記得其實「生活係最好嘅老師」.其實小學呈分試雖然需要大家操練,但其實多啲記錄生活中嘅趣事或者得著,可以令你喺中文或英文呈分試試卷裡面脫穎而出!例如寫作卷嘅記敘題材都可以係同學生活中發生嘅事同得著.
仲有就係常識科!因為呢科經常會涉及到生活中嘅議題,例如雨水循環,青少年嘅生理改變或者社會議題等等.同學如果平時有留意生活點滴,就算呈分試出啲歷屆試題無嘅題目,都唔會嚇一跳啦!
fotografierende on Unsplash
呈分試最唔抵嘅就係明明識曬某條題目,但就係錯埋啲唔小心嘅位~ 所以家長要時刻提醒仔女操練嘅時候要預時間檢查答案.簡單嚟講,就係喺操練呈分試試卷嘅時候已經要訓練 「Check 卷」嘅方法,例如數學科要檢查單位同驗算,英文科要練習搵錯別字等等.
如果仔女喺操練嘅時候已經識得預留時間檢查答案,咁喺真正嘅小六,小五呈分試裡面就可以更加準確咁寫到答案!
Eric Ward on Unsplash
首先第一樣嘢:小五呈分試失手一次並唔係世界末日!同埋呈分試成績唔係完全代表一切!
- 準備不足,掌握唔到課本內容
- 操練不足,唔熟悉呈分試題型
- 時間管理問題,呈分試嘅時候唔夠時間做
- 無預時間檢查答案,錯好多唔小心嘅嘢
- 情緒管理唔好,太大壓力
- 臨場發揮唔好,過分緊張等等
除咗以上嘅 Points,都仲有其他原因會令仔女發揮得唔好,最重要係要對症下藥,明白仔女難處,進一步改善問題.咁樣喺下一次呈分試就可以發揮得更加好!
如果係最後一次小六呈分試,成績依然唔理想,咁就要調整心態,接受成績唔理想嘅事實!專心準備升中面試同仔女嘅 Porfolio,咁就可以確保面試發揮得好啦!
Pille-Riin Priske on Unsplash
肺炎施虐,呈分試嘅原定 schedule 都打亂曬,就等我喺度整理一吓最新嘅教育局呈分試安排啦!
如果已經考咗小五呈分試嘅同學仔當然無問題啦~ 但如果仲未考小五呈分試嘅你,又或者你係跨境學童,記得留意學校嘅通知,因為校方可以喺任何情況許可下,補返呢次嘅小五呈分試!
另外,如果疫情反覆,實在無辦法舉行小五呈分試,校方會參考學生喺小五上學期考試,過往段考,小測,網上學習,測驗等等嘅成績嚟評估小五呈分試分數.如果有需要,校方會提早通知家長嘅!所以記得雖然係網上課堂,但同學仔都要認真對待每一個測驗!
教育局會因應疫情嘅變化,俾同學仔喺安全情況下進行小六呈分試~
不過如果對跨境學童嚟講,返學校考試可能唔太可能.如果別無選擇,教育局就會合併「五年級呈分試」同「小六呈分試」,呢兩次呈分試做一次,詳情可以向校方查詢~
喺肺炎疫情下,相信各位同學仔都好辛苦咁準備小五小六呈分試.但記得要平衡返讀書同娛樂,喺不斷操練呈分試試卷嘅同時,都要適當咁放鬆身體,例如做吓運動,行吓山咁.差滿電之後,大家一定可以更有效率咁準備小學呈分試!祝大家呈分試成功!
AfterSchool
AfterSchool 是一個針對DSE而設的網上補習平台,課程涵蓋多個 DSE 科目,讓同學足不出戶就可以享有優質教學.註冊用戶人達 50,000 人,當中超過四分之一學生為應屆文憑試考生,是全港最大型網上補習平台.


text:
二人份量
方飽 4pcs sandwich bread
咖吔醬 kaya Spread
花生醬 Peanut Butter
蛋 2隻 egg
煉奶 condensed milk
牛油 10g butter
方飽先去皮切九份
搽咖吔醬同花生醬係包中間
如果搽左先切粒 d醬會漏左係條邊
一炸果時會好易燶
咁出黎就會有條黑邊 無咁靚
所以會切左粒先一粒粒咁搽醬
油用中火預熱
蛋兩隻打成蛋漿
將d飽浸蛋漿 就可以炸啦
落晒鑊時立刻轉最大火
咁到炸到差唔多 油就會好高溫
油就會迫到出黎 唔會好油啦
當然可以一開始就用大火
但會好快燶 如果炸咁多粒會好難控制
所以先中火後大火就最易控制 又唔會吸油
炸完加牛油同煉奶或者糖漿就食得啦
另外我呢種係咖吔醬係有班蘭味 所以係綠色 正常係黃黃 [...]
一個550g有蓋多士模
高筋麵粉 400g
牛奶 230ml
糖 15g
鹽 3g
即溶酵母 4g
水 15ml
無鹽牛油 10g
啤梨 1個
紅酒 50ml
檸檬汁 1/4個
糖 30g
玉桂粉 1/4茶匙
雪糕一球
即溶酵母加水一湯匙溶解備用
高筋麵粉,牛奶,糖,鹽,酵母液混合
成形後加入牛油
搓約十分鐘成光滑麵糰
滾圓後放入已搽油的大碗包上保鮮紙
發酵一至兩個鐘 直至發大一倍以上
完成後壓平排氣 卷成條狀
放入模中再發酵至八分滿
180度焗25分鐘
啤梨去皮後切粒
加入紅酒,檸檬汁,糖,玉桂粉
煮至軟身
放涼備用
多士切片後烘脆切粒(怕散開可以切一半唔到底)
加上梨粒同雪糕就完成啦


text:
Medilase 脫毛價錢
MediLASE脫毛睇真啲 – 最新價錢同好唔好
MediLASE,HAiRLESS(H品牌) 脫毛中心,其實近年越來越多大小公司出現係市面,而且激光脫毛嘅趨勢亦開始年輕化,有唔少學生妹係啱啱成年就會即刻去做激光療程,始終係早脫早享受!不過咁多公司都並非間間一樣,就算係最近社交媒體又或者係廣告都見唔少公司.今次就想同大家分享一下小編去過嘅兩間公司,亦係近年來較為新興嘅品牌,值得信賴之餘都非常值得參考下現時嘅服務水平係如何!
今次想分享嘅小體驗就係HAiRLESS(H品牌)同MediLASE啦!其實呢兩間公司比我嘅感覺都差不多,只係(H品牌)同MediLASE某方面有些少不同,而稍後亦可以再同大家慢慢分析2021年(H品牌)同MediLASE價錢嘅分別.不過講講分別兩次經驗都非常正面嘅.我一開始係自己搵到MediLASE脫毛及查看評價好唔好,了解有無學生優惠,而當時就選擇咗MediLASE脫雙腋同埋面部嘅療程.而之後因為MediLASE有啲考量同經朋友推介就轉咗會去(H品牌)脫,由我買左手部做左一次之後感覺非常良好,所以最後仲脫埋全腳同埋Bikini位置!以下就同大家介紹吓(H品牌)同MediLASE好唔好啦~
MediLASE好唔好?原來同(H品牌)一樣?
想知MediLASE好唔好,首先講咗療程同效果先!MediLASE脫毛同(H品牌)機器方面一樣都係採用緊同一科技同儀器嘅,所以係療程上嘅感覺都係大同小異.(H品牌)同MediLASE脫毛使用緊嘅激光機就係近年來越來越多人跟住引入嘅GentleLase Pro-U 755,正正就係坊間成日提及嘅755療程啦.而點解咁多人選擇呢部機呢?其實係因為755科技係暫時最啱亞洲人嘅技術,而且仲要係最有效個種,正常情況其實4-6次就可以做永久效果,不過都因人而異,最好都係諮詢返技師.
啱啱都有講過唔少香港嘅公司都爭住引入呢部機,例如(H品牌)同MediLASE,係因為佢哋內置咗冷凍系統,可以有效舒緩痛楚,唔洗再好似傳統激光療程咁承受痛楚,而且將整個療程嘅效率提升,唔需要再敷冰.個原理就係部機會係激光打出前,噴適量嘅冷凍劑係皮膚身上,所以呢枝冷凍劑都非常重要架,所以可見(H品牌)同MediLASE價錢比較高嘅原因!話就話依家有好多公司如(H品牌)同MediLASE都用緊呢部機,但其實有好多外面公司都係水貨又或者平行進口貨,完全冇認證係咪真貨,基於安全嘅考量,除非去MediLASE脫毛,我絕對唔建議大家見機就試!
(H品牌)同MediLASE嘅激光脫毛機係有受到美國原廠嘅認證之餘,仲同美國原廠個邊成為咗榮譽合作夥伴,睇得出佢哋係業界中嘅地位非同凡響!就連冷凍劑方面都要著重原廠正貨!其實冷凍劑美國原廠CANDELA都會頒發一啲榮譽獎項畀唔同有成就嘅公司.以今年2021年為例,(H品牌)被CANDELA榮譽為亞太區使用Cryogen冷凍噴霧數量最高TOP1品牌,代表(H品牌)中心相對MediLASE脫毛比較多香港人選擇,及大部份人都會選擇.
而之前MediLASE都好似曾經有攞過,可見呢種技術好深受香港人嘅喜愛.所以話就算係同一部機都要睇清楚係咪原廠正貨,記住連冷凍劑都要睇埋,先知MediLASE好唔好啊!
(H品牌)被CANDELA榮譽為亞太區使用Cryogen冷凍噴霧數量最高嘅品牌
(H品牌)同MediLASE脫毛評價超班!
另外,就講吓服務好唔好評價方面到底(H品牌)同MediLASE好唔好.話哂都係兩間唔同嘅公司就係用緊同一間廠出嘅同一部機,(H品牌)同MediLASE價錢又比一般公司高,服務好唔好都可能會有分別嘅.如果論訓練嘅話,MediLASE同(H品牌)真係業界數一數二嚴謹架啦!淨係(H品牌)同MediLASE訓練時數都足足有六百小時有多,所以佢哋對療程嘅知識真係無可置辯.
MediLASE激光脫毛同(H品牌)一樣都有提供療程前嘅分析,完全睇得出佢哋技師嘅專業程度,而且有呢個分析就可以更有效咁修定嚟緊嘅療程細節,最重要係知道自己到底啱唔啱做!治療師都非常細心嘅,但值得一提嘅就係MediLASE脫毛治療師係每次都有機會唔一樣,而(H品牌)就會跟翻同一位技師去跟進,所以用(H品牌) 定MediLASE就好睇個人介唔介意嘅,而MediLASE好唔好就由大家決定啦.我唔算太過介意MediLASE嘅安排,但始終每位換人都會有些少尷尬,特別係我份人好敏感又怕痕;如果好似(H品牌)咁跟翻同一個治療師就唔洗次次都又尷尷尬尬咁解釋啦,而且都會比較熟悉治療師嘅手勢,所以都係睇翻個人~
(H品牌)新客優惠
講翻(H品牌)同MediLASE脫毛療程嘅效果評價先,其實真係好滿意!而最滿意一定係私密處位置!覺得755呢部機再加上冷凍劑真係幾乎可以做到無痛,仲可以令到皮膚更加白滑,完全同自己脫好唔一樣.私密處位置係我後期決定去(H品牌)到脫嘅,因為覺得反正唔痛同埋皮膚冇乜大反應就決定去脫.其實起初我都好怕醜嘅,但因為跟開同一個治療師,非常之相信佢嘅手勢﹑專業同效率所以就去咗脫.(H品牌)嘅個位治療師都真係非常專業,成個過程完全唔覺得尷尬,最後做6次就已經脫到冇哂毛毛嚕~不過順帶一提啦,其實無論(H品牌) 或者MediLASE,女士們嘅荷爾蒙都有機會有大幅嘅變化,特別係生完小朋友,某啲激光脫過嘅位置係有機會生翻毛毛架,所以最好係搵翻好似(H品牌)咁有免費永久保養嘅公司.如果唔係脫完之後有啲咩事生翻毛毛分分鐘要買多次療程再脫過!
2021年(H品牌)同MediLASE價錢一覽 (包括全身,腋下脫毛)
最後最後點少得(H品牌)同MediLASE價錢呢!其實一講到激光療程(H品牌) 相比MediLASE好唔好,價格真係一個好大嘅考量.貴嘅雖然可能有保證啲,但又有機會係因為食水深.但平得制又會冇乜服務質素喎,所以最好都係比較一下,睇吓有邊間合理啲再去脫.
MediLASE價錢方面,例如全身及腋下脫毛,其實都比較貴嘅,亦都係我最後決定離開MediLASE轉會嘅一大原因啦.始終自己想做激光療程嘅位置不只一個,如果MediLASE激光脫毛下下都咁貴都真係好肉赤.曾經有一排MediLASE價錢做過好平的,好似係$2700就話可以做到個腋下脫毛,但後來上到MediLASE脫毛中心先知原來只係包3次療程,即唔係永久保養,如果我再生番毛毛出黎,就等如我要再比錢去做treatment,但我知MediLASE就算係用最新科技,都好似要4-6次先可以脫清,計落MediLASE價錢好似唔係最抵.
最後都經朋友介紹同自己做吓資料搜集發現其實(H品牌)嘅療程都係一樣,但比較MediLASE價錢方面又差一段距離,再加上有轉會優惠,最後就去咗(H品牌)脫啦.但事實證明,兩間服務差距真係唔大,甚至覺得(H品牌)比較MediLASE脫毛抵玩,而大家都有學生優惠,所以都推介如果做755療程的話可以揀(H品牌)~大家都可以參考一吓2021年MediLASE價錢同(H品牌)價錢比較,例如全身及腋下脫毛 ~比起MediLASE,如果係優惠期間去(H品牌)就更加係抵到爛啊!
MediLASE好唔好?(H品牌)先係性價比之王?
總括兩次體驗都覺得MediLASE脫毛同(H品牌)都係香港比較值得信賴嘅公司,唔單至有原廠機嘅認證,仲有受美國原廠榮譽為最高級合作夥伴,係業界嘅地位德高望重.另外(H品牌)同MediLASE亦都非常著重治療師嘅訓練,所以無論(H品牌) 或者MediLASE脫毛療程都會十分專業可靠,仲有提供療程前嘅專業諮詢.
而值得一提嘅係MediLASE脫毛治療師係每一次療程都唔同,但(H品牌)就會係由同一個跟進,所以進度方面會跟得比MediLASE好同埋減少尷尬感.最後睇(H品牌) vs. MediLASE價錢嘅話,(H品牌)就更勝MediLASE價錢一籌,因為2021年嘅MediLASE價錢會較高,而(H品牌)就比MediLASE優惠多.如果以兩間療程同服務差不多嚟講,(H品牌)嘅性價比起MediLASE就高得要多啦!不過(H品牌)或MediLASE好唔好都好睇個人感受嘅,最好就自己親身體驗一次啦.反正依家兩間公司都長期提供免費體驗,心郁郁想去試吓又無妨嘅~
總括來說,HAiRLESS及MediLASE脫毛在香港係比較多人選擇嘅專業公司,而(H品牌)相比MediLASE價錢就多人推薦性價比.
(H品牌)店舖
有關MediLASE脫毛 – 常見問題:
1. 以GentleLase Pro-U技術要幾多次先可以做到永久效果?
MediLASE四至六次療程就可以做永久效果.相比起舊式技術嘅次數,新型嘅儀器效率有大大提升.
2. 何謂免費永久保養?
毛髮係有機會因應荷爾蒙重生.有不少公司都只會包指定次數嘅脫毛療程,例如MediLASE,如果完成療程次數就需要額外付款.若果有永久保養,代表可以日後免費補做療程處理剩於毛髮.


text:
熱門文章
-
唔知係我生得咁健壯定點,居然兩次開刀剝智慧齒都係剝完好似冇剝過,朝早剝完夜晚已經同平常一樣暴飲暴食完全唔使就住,血流半日就停晒止痛藥一粒都未食過,二千五蚊全包一隻又咁好手勢抵到爛啦.點知原來最辛苦嗰嘢係拆線. 之前剝右邊,生得淺,所以四個字搞掂話咁快仲冇手尾.左邊隻生得深好近...
-
年初四晚八三三上 漢 屋企打邊爐 ,臨收檔提過下今個星期五晚一齊去睇《錦衣衛》,點知在場各位得我一個認真,另外兩個完全冇左件事無聲無息放飛機,結果今晚返到屋企又要自己搞掂. 前晚俾麥記所謂「買一送一」昆過一次 ,唔甘心再俾佢呃,今晚決定自己整.點知仲衰. 通常自己屋企整野食,...
-
從來唔明點解電話殼可以賣到咁鬼貴,其實見換咗Nexus 5想試試用皮套,但平極都要六七十,見Yahoo有人放膠套包埋保護貼同郵費先$28,自然是窮撚首選啦琴日過完數今日已經收到.成世仔第一次自己貼保護貼,貼到成劈嘢噉邊位起晒泡中間又有幾粒捽唔走,同個膠套一樣頂住先啦真係去到一日望...
2014年10月24日 星期五
三年前觀塘行人隧道的艾未未塗鴉,和今天獅子山上那不朽名句
禮拜四朝早一班登山狂熱份子,為我哋大家在獅子山上留下那不朽香江名句,跟住警察加消防迅速聯手,派出部隊封鎖山頭再勞師動眾直昇機都出動埋,唔夠廿四小時美景不再,堪稱香港九七之後其中一次組織最快,規模最大,效率最高之政府跨部門行動.見到,令我諗起三年前嘅觀塘行人隧道.
鄰近band房同藝術工作坊集中地,街頭常見塗鴉是平常事,三年前之特別,是因艾未未被捕,令街頭出現大量「誰害怕艾未未?」塗鴉,觀塘行人隧道就見到幾個.朝早見到仲諗會留到幾耐,夜晚經過已經全部唔見.不過好有趣,獲此厚待之塗鴉只有此項,其他佈滿大半條街同隧道嘅大小塗鴉,你今日見到同當年所見冇乜分別,唯獨有幾個位係與別不同地份外清潔.
上面講咗乜嘢,自己參透吓啦.
2014年10月23日 星期四
2014年10月6日 星期一
每週一相片大行動:2014 Week 41:Dead Trigger 2世界都同步發生雨傘革命(好似係)
我真係覺得Madfinger好多時擺明玩野.之前中國其中一個任務係佔領兵工廠,因為大陸政府知道終有一日國內會有大暴動,就起間兵工廠專門生產對人彈藥作為鎮壓準備.而當今個星期香港發生雨傘革命,Dead Trigger都打到去香港了,個任務介紹,仲好鬼死應景添.
(between,中國任務地圖好多素材根本取鏡香港,之前打極都冇,今次終於有香港了.但係trailer入面香港地下水道打喪屍跟住隻巨人喪屍一拳打爆天花板,然後走上地面同隻巨人大戰呢一幕呢?)
2014年10月5日 星期日
憑Wintersun對《Time II》的堅持,Jari Mäenpää行動解釋俾香港人點解唔可以袋住先
好耐未寫過有關metal文章,今日特意寫寫,因為對現今香港時局,呢單新聞有一個啟示.
Wintersun最出名係可以用差唔多十年出一隻碟,原因係唱片公司只俾好少錢佢去做隻碟,視野廣成本卻有限,《Time I》就係半妥協之下完成,好多部份只有用家中器材完成,可以聽得出製作方面有相當多瑕疵.所以《Time II》Jari Mäenpää決不讓步,一定要入專業錄音室錄音,只係單憑唱片公司微薄資助冇可能達到目標,亦因合約所限唔可以經群眾集資,結果一拖再拖.
當中可以帶出好多議題,例如可以話佢太理想化唔現實,幾多樂隊錄音連搵似樣少少嘅器材錄音都做唔到?既然唱片公司俾得你係得咁多,「袋住先啦!」其實Jari可以同《Time I》時一樣,有幾多錢就使幾多出咗隻碟至算,「話唔埋之後唱片公司肯投資remix remaster呢!」不過佢選擇全力堅守立場,長時間爭取之後,終於輪到唱片公司讓步,批准佢用自己要求嘅方法 - 群眾集資 - 去達成目標.雖然過程辛酸亦用咗好多年時間,但最後爭取到嘅,係真正想要嘅成果,而唔係一個過後連自己都面對唔到嘅不淪不類結果.
凡事總要貫徹.今天你是金鐘派還是旺角派,請自行選擇.
2014年10月4日 星期六
每週一相片大行動 2014 Week 40:2014.10.3 守旺角街頭記
我會將我由2014年10月3日6:45到場至凌晨兩點過後離開,於旺角街頭一切所見所聞,亦即黎棟國所講之「好戲在後頭」寫低.
3/10星期五返工之後出旺角,其實我只抱「贏就一齊贏,輸就一齊輸」心態,就算俾人掃晒場都要睇吓輸成點.點知原來件事未完,六點九去到時未算好多人,主要集中亞皆老街彌敦道交界十字路口,我可以企到亞皆老街近女人街條班馬線,全部人由四面馬路圍堵中間,仲有幾乎全世界記者在場.匯豐銀行對出安全島側邊放音響個鐵架上面有個madam嗌咪叫大家離開,大家當然睬佢都傻,因為而家全部人唔走圍住困喺中間嗰班,就係晏晝打學生班黑社會,佢哋逃走唔到,差佬又唔拉人,而出現呢個圍堵對峙局面.
至於六點前情況,資料來自不同目擊者,當中一個健談阿叔,我相信佢就係英國衛報專題文章《Hong Kong protesters beaten and bloodied as thugs attack sit-in》受訪者Andy Chan,佢駐守朗豪坊外地鐵站C出口位置時以風趣幽默全晚幫大家維持士氣,而且係黑社會清場目擊者.佢當時喺地鐵站上緊地面,途中撞到黑社會追打學生打到落地鐵站,有個男俾人打到流晒血,另一個女過去勸交都俾人打埋一份,所以佢驚都立即加入旺角圍堵黑社會行列.
事件過程,聽到係四五點開始大打出手,當時已經接近散場,留守學生得幾十人,突然出現大班人衝入去見係學生就打,仲要見血都唔停手嗰隻.好耐之後差佬終於出現,點知得十零廿個,更加見唔到任何防暴裝備,胡椒噴霧,催淚彈或者雙面旗.成條街都叫佢哋做嘢,點知班差佬係企喺側邊唔理,仲要留守班學生想還手時制止佢哋唔准對班黑社會郁手.然後差人終於做嘢喇,點做呢,當有人打你你想舉手擋時,差佬捉實你隻手「我救你走!」跟住拉你走,佢一面拖,幾個黑社會就襯你冇手擋時追打,仲要一面打你一面嗌「嘩!你做乜打我呀!」而拉你走個差佬完全無動於衷.好喇班差佬終於將你由彌敦道路拉到去朗豪坊嗰邊,你以為冇事時,側邊馬路又衝另一班黑社會出嚟繼續打,原來班差人係「救」你去人打,打到你落地鐵站都唔停手,差人都只係同你講你一還手就係傷人,同記者訪問你對鏡頭講黑社會打人差佬唔做嘢時喝你唔准講嘢.
所以七八點已經好多人,學生再建物資站,當中好多人相信係第一次上街.有對老夫婦住示威區樓上,條街出事時屋企老人家報警,佢哋亦睇住現場情況,有個黑社會自己扮跌低,有醫生定醫護員過去話幫佢睇睇咩事,佢彈起咬人隻手再繼續瞓低,然後無線報「有人俾示威人士推跌暈低」,佢哋睇完電視報導立即出嚟.而在場男女比例係五十五十,就係一句「示威就預咗俾人非禮」,好多女性出嚟旺角聲援(有關非禮女示威者,請同時參閱《喜記老闆踩場,涉嫌非禮被警帶走》),如果今日班人可以打完人非禮完女學生之後大模斯樣離開,就代表即日起你身處香港已同大陸一樣失去任何人身安全保障,因為香港法律禁止行私刑,人身安全要靠紀律部份/警方保護,所以唔好成日話「一面鬧警察,又一面要警方照」,呢樣係法律規定,如果可以自己帶防護器具出街,我相信好多人唔介意好似去到咩國家都鍾意食生果個阿返噉,任何時候都有把刀傍身.但而家差人擺明唔會保護你,你亦冇權自行保護自己,相反黑社會打人唔會俾差佬拉,你還手反而會被拘捕,即係話從今以後香港地只要係黑社會就可以見人就打,見女就強姦非禮,而完全唔需要負法律責任,甚至有警察做佢哋私人保鑣.所以今晚旺角街頭特別多人.
當街頭開始多人包圍黑社會,立即有大量差佬出現,比學生俾人打時多幾倍,而呢好大班警察嚟到立即圍起防線,去保護班黑社會.冇錯你冇睇錯,黑社會打完人之後,居然得到警方保護,而唔係被警方拘捕,班差人仲要拎警棍出嚟威脅市民唔好行前,成個計劃根本就係黑社會打走示威者,然後差佬趕走到場聲援市民徹底清場,真真正正警氓合作.有人話搞事呢班唔係旺角陀地而係西北落嚟做嘢,因為旺角古惑仔師承牛佬講義氣,而鄉紳派係牛屎佬當正自己土皇帝乜都唔怕乜都敢做,所以打完人之後仲可以留喺條街度對住市民同記者叫囂成個鐘都唔走,因為佢哋知道差佬一定會保佢哋走.只不過因為人實在太多,而差佬擺明唔會做嘢,結果條街只有越來越多人,「拉人」之聲此起彼落.
聽到在場人士講,被圍困黑社會主要有兩群,一群喺匯豐銀行下面近轉角位,另一班喺彌敦道至朗豪坊中間路段,過程中差佬已經幫手放走咗幾個 - 冇錯你又冇睇錯,差佬到場居然唔係拉人,而係將黑社會同市民隔開,然後襯市民唔留意或阻止唔到時放佢哋走,而且為保班黑社會安全仲要不惜千方百計,好似匯豐銀行外彌敦道路段約八點人群突然起哄,因為班差佬居然圍起一個圈護送幾個黑社會離開,不過去到近安全島時俾市民迫返去匯豐下面,班黑社會走唔甩,但班差人繼續保住佢哋,等市民唔可以對佢哋郁手.我寫完都覺得好超現實.
八點之後匯豐銀行下面有人搞事,民眾嗌「警察拉人」甚至開埋條路俾佢哋入嚟,完全冇差佬理,結果要市民自己行使公民拘補令制服搞事份子,之後再擾攘多成個字終於有警察現身,不過差人似想只帶走佢就算,全部人梗係唔收貨大叫「落孖葉」,大佬打人係刑事喎,手扣都唔使用,唔係啩?又擾攘多好耐,可能差人見呢舖冇其他選擇,至戴手扣押走個犯,當然大家都知只係做場戲,全日好多人都目擊到差人帶犯出去之後轉個彎已經放人,只差在送上的士之後未幫個犯俾埋的士錢.大家唔妥係一來冇可能唔拉人,二來對學生你都用手扣時,拘捕犯毆打刑事罪嘅黑社會邊有可能唔使落孖葉?而家差人係直頭想連戲都唔做俾你班市民睇呀.
結果終於正式拉咗第一個人,而全晚我見到落孖葉拉嘅只有兩個.如果你問點解黑社會公然打人仲要打完唔走兇返市民記者咁大件事,居然可以差唔多冇拉過人?差佬甚至會幫手放犯走?說話頭先單嘢過程中,有個洋警官現身(請注意,當晚旺角洋警官有兩個,光頭個有幫市民擋黑社會係好人嚟,講緊係肥肥哋成日講笑撩女仔嗰個),經過我面前時聽到佢同隔籬個華人白衫講 - 好似係咋,唔係肯定呀 - "Don't arrest anybody, just remove them to safety." 雖然我對自己英文水平有一定信心,都唔敢講我冇聽錯,亦唔知佢句中arrest對象係示威者定打人嗰班.你可以按幾日間發生之事,自行思考.
然後現場話地鐵站C出口即朗豪坊H&M對出位置唔夠人,就過去支援,亞皆老街彌敦道路口至朗豪坊路口一早俾警方前後用封條分做禁區,我企封條前,隔籬個社工個仔晏晝留守彌敦道時俾人打到入醫院,好多人講返晏晝清場同差人護送打人黑社會離開時都眼濕濕.個禁區本身只係俾差人同記者駐守用,後來班黑社會實在無路可走,差人就將佢哋全部護送入禁區內保護,市民就前後路口加兩邊行人路包圍,不停問候各位警察同黑社會的親人.MK朋友向來充滿通俗智慧,呼籲既然藍絲帶係支持警方執法,警察就應該對打人者如曾偉雄所講「嚴正執法,無畏無懼」.此情此景,就同今時今日中國國歌實際上好比中國禁歌一樣咁諷刺.
因為已經無路可退,如是者僵持咗幾個鐘,不過期間警方並未有放棄放走班黑社會,扮普通市民光明正大放走試過,警師護送出去試過,就連交更差人列隊出去時,隊伍中間夾住幾個黑社會偷運出去都試過.有架警車自禁區離開,我相信入面已經運走一大班出去散水,而喺警方全力保護同突圍之下,有幾個黑社會成功被差佬護送落地鐵站,仲趕到切追尾班車返屋企,唔知差佬有冇幫佢哋買埋車飛呢.我諗全香港除咗班官之外,呢班黑社會就係得到最嚴密保護一班,同埋點解警察可以咁抵死居然唔係困住班犯之後拉人,而係無論如何都要放佢哋走?
去到兩點幾,相信差人都知長此落去唔係辦法,最後直頭光明正大帶最後幾個行出去,立即大班人包圍追住以防差佬又放人,但係就算捉到入差館,坐一陣轉個頭都係放佢哋走架啦,又唔係未試過.我真係未見過有警察可以有證據都唔拉人,仲要幫手窩藏罪犯八九個鐘加猛咁偷運出去放走都唔拉,仲要黑社會打學生市民想郁佢哋時幫班黑社會擋,相反現場市民同差佬有少少衝撞,即搭.同我到而家都唔明點解唔拉得人,喂黃之鋒冇做任何動作冇任何犯罪證據,都可以無端端俾差人拉去差館拘留四十八小時,仲冇搜查令都可以「因為相信將會犯罪」而爆入屋抬嘢走,反而而家班黑社會已經俾人拍晒片影晒相俾市民包圍埋走唔甩,有犯,真係唔拉?既然每次示威差人落場時,在場無論係咩人就算只係剛剛路過,都通通拉晒返差館先有殺錯冇放過,點解今次又唔可以拉住先?而且仲會調返轉警察保護黑社會再落力放人,除咗警氓合作,我真係諗唔到咩原因可以要警方勞師動眾,出動比市民被打時更多警力,更多裝備,再用咁多個鐘頭去保護同送走打市民班人.
黑社會走晒,跟住點收科呢?風聲傳來金雞嚟咗班防暴隊,晏晝學生俾黑社會打時都唔嚟,而家黑社會俾差佬放走晒只餘市民在場時,防暴隊就出動了.企我隔籬個哥仔立即開背囊派裝備俾各位,我收到一個口罩同一條毛巾,而家香港人已經進步到視胡椒噴霧同催淚彈只是一般威脅,出門口已經帶齊裝備應對,我唔知係可喜定可悲.好在可能見在場仲有大量記者,最後差人剪封條收隊,彌敦道就由俾黑社會同差佬合作拆到得返路中心個帳幕,回到眾人同心重新霸佔全個十字路口,並已經立即有人建立四方路障,差佬亦由中旅社走到朗豪坊上車,相信正式收隊返警署.
我親身經歷呢八個鐘之後,你唔好再同我講香港警察係伸張正義,除暴安良,儆惡懲奸,更加唔好同我講而家嘅差佬執法係不偏不倚,公正嚴平,絕無選擇性.我唔直接答你,我用例子答你:首先香港係行法治唔係人治,即無論被傷害對象係咩人有冇犯罪,只要你有傷害佢,你就犯咗罪可以被檢控.假如我前面有個差佬,我喺佢面前一拳打落企我隔籬條友度,或者去非禮一個女仔,你估幾多秒鐘之內,我會俾個差佬推落地落孖葉?跟住又需要幾多時間先至會俾人拉上警車押去差館落charge錄口供?全個過程應該唔使半個鐘.但係我唔相信我打完人或者非禮完一個人之後,可以草都唔使著留喺現場耀武揚威,跟住警方會派成隊差人同我講「放心我哋唔會俾你有事」保護我幾個鐘,仲要用盡任何方法都要唔拉我而放我走囉.
今場,果然是一場好戲呀.雖然班差佬演技就好屎.應該話,佢哋而家已經連戲都唔做喇.
2014年10月2日 星期四
路障必不可失,嚴防左膠引警入陣
請謹記,路障係最重要,只要冇路障,警車就可以直接衝入陣地趕人拉人.琴日一葉雙輝陳淑莊突然出現四處叫人拆路障,跟住今日周融同愛字頭話晏晝會開始有行動,香港島亦特別多咗好多警察旁邊駐守,跟住會發生咩事,可想而知.所以路障點都唔可以拆,點都要撐住.最好各地點有人自發去路障處睇住,以防俾人e.g. 不明來歷糾察隊襯人唔覺拆走引兵入關.
訂閱: 文章 (Atom)


text:
《沖繩縣立博物館・美術館》
每次去旅行,最鐘意都係去博物館睇歷史.沖繩嘅「沖繩縣立博物館・美術館」設計得非常好,地方唔算大,但內容舖排得好,令我極為欣賞,睇到樂而忘返(之後再開post講.)
未踏足沖繩之前,覺得呢個地方係陽光與海灘,非常有朝氣.但睇真啲先發覺係個悲劇地方嚟.如果我係琉球人(沖繩人),心入面大概都有幾分舊恨同幾道傷痕.
如果香港係中西文化薈萃,噉沖繩就更勁,係日,美,中文化交匯.美其名係交匯,實情係身不由己,無可奈何,畀人舞來舞去.由古到今,琉球都係夾喺大國之間生存.而大國若遭逢巨變,或改朝換代,琉球國幾乎必受波及.
最初要向明朝進貢,十七世紀畀日本薩摩藩打敗之後就兩邊都要討好,又畀中國又畀薩摩.清滅明後又要換老細.到列強嚟到就迫住開港簽條約.之後到明治時代直頭畀人吞埋,國破家亡.吞嘅時候話要談判,但談判雙方係清政府同日本政府,琉球人有咩得揀?吞完之後就廢你琉球語,全部人要講日文.到一九三十年代美國大蕭條,距離好遠嘅沖繩人都一樣受影響,冇嘢食要食毒果(蘇鐵),慘到史稱「蘇鐵地獄」.打二戰時畀統治咗你七十年左右嘅日本推上前打仗,同美軍打咗場好慘烈嘅沖繩島戰役,十幾萬平民死亡,又被人強姦又被迫自殺.打完仗轉手畀美國統治,以為會有轉變,但人哋都係拎你過橋,純粹想用你做軍事基地,畀個名你叫Keystone of the Pacific,即係話你不過係戰略重地,而民生則唔係重要考慮嚟.後來人民怨聲載道話要復歸日本(其實復咩歸...),但當中嘅談判又係由美日主導,沖繩人都係冇乜say.一復歸後,一夕之間美元轉日元,道路方向一百八十度改變,又係引起混亂.而且啲美軍基地一直仲喺度,令沖繩經濟因過份依賴美軍基地而變得畸型(雖然近年好似好轉).另外,沖繩人亦會認為同日本本土人格格不入,甚至覺得自己係二等公民.
有好多嘢積咗喺歷史度,我覺得係冇咁易消磨晒同失憶嘅.另外,作為香港人,有好多時去唔同地方睇到呢啲咁無可奈何嘅歷史(上次去愛爾蘭都一樣),會敏感少少,同多一分體會.


text:
「生果」
近幾年真係越嚟越多人去果欄買生果,而我大部份嘅時間都係去買士多啤梨,車厘子同水蜜桃.因為呢三樣嘢真係比較抵買,價錢一定比超級市場平,而且一定靚過超級市場嗰啲.所以識買生果嘅人都會去果欄買,當然亦有好多公司會係大時大節嘅時候去果欄買生果嚟送俾啲客!但係今年車厘子遇著農曆新年,真係多人到爆,今日去到基本上好多生果都已經賣晒!
「果欄」
又係一年一度去果欄買車厘子嘅季節,當然而家啲人越來越識食,唔係塔斯曼尼亞嘅車厘子都唔會買.今年啲價錢真係好誇張,上星期去果欄竟然一盒要七百幾蚊,足足比起上年貴成一倍!之後去到經常幫襯嗰間一問佢就話因為就嚟農曆新年所以啲生果俾人搶到貴晒.咁又係!今日終於再去睇下有無車厘子賣,見到一盒竟然只係二百五十蚊,所以就買咗兩盒返屋企!哈哈!
「好彩」
今日真係好好彩因為去到嘅時候老闆娘已經話無乜車厘子剩,遲啲嘅話都無份.當然因為太多人基本上都無可能睇下盒車厘子靚唔靚,真係講過信字!不過返到屋企一打開,粒粒都大過個五蚊銀.而最緊要係乜?當然就係二百五十蚊一盒,計返條數大約五十六蚊一磅!講真超級市場啲流流車厘子都係差唔多價錢.其實我哋一家人邊度識得晒兩盒車厘子,但係真係好平而且之後新年,所以可以用嚟招呼朋友!
Also published on Medium.


text:
今日認真爽!因阿仔返十點幾,放下午四點半,因為要為畢業典禮綵排.即係我又足足有接近六個鐘頭既自由時間!
其實平時佢逢星期二都會返早D(11點幾)放五點半,而黎緊亦都仲有三日會係返呢個時間,其中兩日仲要係(如無估錯)放五點半,仲多一個鐘頭添!!呢D咁寶貴既「自由時間」對於我地呢D”Full Time Mom”黎講,確係聽到都令人無比興奮!
今次想講既主要都唔係呢樣野,而係,呢個衰豬!放學一接左佢,我同老師企係門口傾左幾句就突然間唔見左人!!我當然估到亦都知道佢去左邊啦!就係跟咗同學仔&同學仔屋企人走咗去水池果邊玩.但係咁樣係唔得,無法接受佢呢個行為,因為佢冇話我知更加冇問過我可唔可以自己行先就走咗去,所以我要嚴厲懲罰佢,下個星期成個星期放學後都唔可以去水池果邊同同學仔玩.
佢就係個咁嘅小朋友,有得玩就咩都唔理,阿媽係邊個,喺邊度都唔知,唔理!一玩起上嚟就忘哂形.我都知道小朋友好多都係咁,但我亦知道有啲小朋友唔係,就算係,都可以教,而且應該要教,必需要教,同埋俾佢知道個嚴重性.
有朋友甚至同學嘅媽媽都話我太嚴,管得太緊.其實個個小朋友性格唔同,我自問要求佢要做到嘅嘢都唔算係好高要求,因為我一直都有就住佢去調較對佢嘅要求了!佢嘅性格係咁,我都不斷試緊用咩方法去對佢會好啲.但有啲嘢喺尺度以外就冇得傾!例如起飛腳踢人或舉起手作勢打人,佢甚至試過拎起個好大個嘅木製玩具,笑住口咁扮打人,借問聲呢啲行為可以接受嗎?(佢呢啲行為一直間中有發生,但係呢排密咗!) 因為已經講過好多次,一發現有呢啲行為,我係絕對冇機會俾,一定會立即帶佢離開,玩緊乜都唔可以再玩.咁做,阿仔係會立即喊,有啲人見到就以為我好嚴,攪到個仔喊得咁可憐!只不過係阿仔嘅反應過大…或者我都係!因為我一定會鬧佢幾句先,比較好嘅做法會係…平靜地話佢知錯乜,然後帶佢離開,都係要平靜同冷靜.事後亦都必定再詳細“教導”多次,我處理每一件事都會咁,做咗當時當刻嘅決定先,然後再盡快搵個適合嘅地方去同佢講理,嚴重嘅可能喺街已經捉佢埋一邊話,否則都會選擇返屋企先講.
喺教養路上除咗要孩子學習正確嘅行為同觀念等等,同改正錯誤之外,大人都要努力學習!!我就覺得好多時係大人自己都未必做得好啱,反而要求小朋友做得好好,係咪有啲本末倒置?身教很重要…努力做好自己先.


text:
建築
「 建築 」一詞喺粵文入面可以係指: 建築物 建築學(architecture),研究建築物要點設計嘅領域. 建築工程(architectural engineering),研究建築物要點樣起嘅工程領域.
建築學
建築學 (粵拼: gin 3 zuk 1 hok 6 ;英文: architecture ;希臘文: ἀpxιtέktwv ,「arkhitekton」),廣東話日常用語有陣時會嗌做「archi」(粵拼:aak 1 ki 2 ),係一門研究建築物要點設計嘅學問,內容包含咗起建築物嘅過程當中嘅規劃同埋施工等嘅工作,再廣義少少仲可以包埋宏觀啲嘅城市規劃(諗一個城市入面啲建築物要點樣互相配合等等)以至微觀啲嘅室內設計(諗吓啲柱要點安排先至方便間屋嘅主人擺傢俬等等). 作為專用詞嘅「建築學」所研究嘅對象唔淨只係建築物本身,而仲會著重探討人對建築物嘅要求同埋一棟建築物要點先至滿足到人嘅需求-建築學嘅專家會運用柱同牆等嘅基本元素砌想要起嘅建築物出嚟,途中會考慮棟建築物企唔企 ...
哥德式建築
哥德式建築 (英文: Gothic architecture ),又譯 哥特式建築 ,係源自12世紀法國嘅建築風格,13到14世紀喺歐洲流行,特色包括尖形拱門,肋形拱頂同埋飛拱,最常用喺主教座堂,修道院同教堂.
印度建築
印度建築 ( Indian architecture )係指印度嘅建築風格.
日本建築
日本建築 (平假名: にほんけんちく ;日羅: nihon kenchiku )係指日本嘅建築風格.


text:
呢一世仔其實從來都無諗過會係香港以外既地方生活.
我係一個普通香港家庭長大,普通咁讀書,普通咁升學,普通咁出黎做野,仲要係做得極普通添.我既世界觀,除左睇世界盃果陣,從來最遠都只係去到日本左右.所以莫講話去住,我連旅行去遠啲都無乜諗過.
不過,係我好普通咁做野果陣,識左一個對我黎講好唔普通既人.然後好似無線啲劇咁,過左X年之後,我同呢個人 – 即係我老婆結左婚.
老婆其實係係海外回流返黎做野既.我知道終有一日我地會有機會去外國生活,不過每一次老婆講到移民呢個問題,我個答案同啲女朋友問男朋友幾時結婚差唔多:「兩,三年後啦」.
點解?因為我所有野都係呢度囉.我既家人,朋友,事業 – 我既過去同埋我既comfort zone全部係哂度喎.
「好好地,做乜郁呢? 」
然後,到左2019年.
忽然間,唔知係好彩定唔好彩,我一直以為唔會變化既comfort zone慢慢改變,越來越唔comfortable.除左我個人既際遇,相信大家同我一樣,同時經歷緊香港更大既轉變.香港從來都未試過波動得咁勁 – 唔係講個股巿,係講我地每一個香港人個心.
我無法再講得出「好地地,做乜郁呢?」.
或者人就係咁,你梗係週身唔舒服果時,你先會諗一啲你以前無諗過既野,你先會願意改變.所以當移民呢一個選擇再一次出現係我面前,我終於由「做乜郁呢」到問自己「做乜唔郁呢?」.
好老實講,無人會知移左民係咪一定會有好既結果.對於我呢個成世人都無離開過香港生活既人,大概日日都係問題吧.
呢個時侯,我諗起我其中一個最鐘意既漫畫角色泰來 (足球小將) 既一個故事.
話說泰來係日本讀小學,踢波好勁,同故事中既主角戴志偉合作出神入化.
不過,係佢拎左全日本冠軍,達到所謂高峰之時,佢移左民.
事隔三年後,日本想組織一支少年國家隊,結果越洋搵返佢.佢好無信心,唔知應唔應該參加,因為離開左好耐,佢覺得自己唔再係以前既自己.
結果,佢選擇左接受呢個挑戰,同時講左呢句說話:
「做了而後悔,總比不做而後悔好」麥泰來 (足球小將)
我袋住呢一句說話,踏出我呢世仔都從無想像會踏出既一步.


text:
諗起以前細細個,夜少少出街都會比屋企人話,十一點後想出門口,如果無特別原因基本上都唔洗諗,要出,就要度橋,諗定一大堆理由藉口.
而家唔同啦,就算返朝9晚5,超過11點仲未返歸既都大有人在,不過人大左就一樣要度橋諗藉口,無他既,以前細個屋企人驚你危險,而家呢?報到呀嘛,畢竟夜媽媽唔返屋企又真係令身邊人有好多古靈精怪既諗法既,唔諗個好d既藉口,就真係好似司徒夾帶條短片一樣,「搵鬼信」咩!
況且而家香港打工有幾惡劣真係心照啦,話就話5點放工但分分鐘89點先走得人,放工之後又唔甘心食個hea飯就咁訓到第二朝,硬係想搵d野玩下開心下,好啦,約d老死出黎飲兩杯,呢個又話條女唔比,果個又話湊仔湊女,好啦,退而求次,一齊上網打下機呢?又嘈住屋企人休息,oh come on,仲可以點?
夏體硬陣中就有唔少人呢類煩惱,贊助商NIKE早排就連續兩個禮拜,包起觀塘一個室內五人足球場,比我地呢班收又收得夜,就黎悶到謝既傳媒人踢下波解悶,當我地一聽到book既時間係夜晚11點至3點,大家都怕無乜人會真係出黎陪我地癲,點知第一晚就幾乎要開兩個場先招呼得曬咁多人,皆因出黎踢既唔單止我地呢班夠曬熱血既隊友,就連一D隊友既朋友,返朝9晚5 office hour既老友都拎曬permit出黎跟隊鬥波,結果成班大男人就開開心心踢足一晚.
唔踢過都唔知,原來深夜踢波再去食個宵夜,都真係幾爽 !
國足主


text:
日常生活入面,你有無以下嘅體驗:
你係櫥窗睇到一個袋嘅顏色同老公或老婆喜歡嘅顏色非常相似,你就會覺得尼種顏色會更受歡迎.
如果你想買某個品牌嘅汽車,然後,你去問身邊幾位同事同朋友,關於尼個品牌嘅評價都是正面,你就會覺得購買尼個品牌車係正確選擇,頭三年內去維修嘅機會都非常非常低.
如果你喺某個品牌時裝店,買到1次,2次心頭好嘅衫,你就會將佢定義為:尼間風格係適合你,而且以後都會經常幫襯,甚至會推薦畀朋友.就算之後好多次都無要揀到合適嘅衫.
點解會出現尼個情況呢?
好多情況下,尼種推論係簡單嘅常識,因為之前你嘅朋友嘅評論依據,來自佢哋自己揸尼個品牌車嘅正面經驗,就係有道理可循尋得.
但尼種根據預期作出直覺判斷真喺可信嗎?其實,好多時候並唔係.
不確定性主要歸結於對某件事概率嘅錯誤評估,我哋過去關注相似性而忽視其他方面信息所產生嘅錯誤.
因為對事件唔敏感,導致人更容易出現對某情況先入為主嘅固化認知.直觀信息點解會超越其他因素,而經常會考慮思考嘅過程,並喺方法中起決定性作用嘅原因.
咁尼種天性對我哋賣貨有無用呢?答案係肯定有.
我將尼個方法呢,叫做“啟發法”.具體點用呢?我舉一個正反嘅案例,教你掌握尼種人性弱點,並用係達成顧客放棄某個競爭產品,快速做出購買決策,選擇你嘅產品.
實際上,我哋常用嘅顧客證言,顧客案例就係尼種方法嘅正面應用.通過部分人嘅評價同改變,令受眾感覺自己產生一樣嘅效果,更加迅速作出正向購買決策.
今日呢,我主要講“啟發法”嘅替代使用技巧.
我哋先嚟睇兩個案例:
第一個案例是:
一個汽車品牌廠商,為咗證實自己品牌汽車嘅安全係數比較高,重金請嚟一位第三方汽車協會做咗一個研究.
收集嘅數據係過去12個月入面緊急救援電話嘅次數.研究組織者完全獨立於汽車生產廠,因為研究組織係不偏不倚.組織仲特別強調,樣本嘅數量同規模非常大,尼個研究數據係非常非常有效.最後得出汽車損壞率唔到1 %.
先來思考一下,如果你糾結緊要唔要購買尼個品牌嘅車,聽到尼個數據後,你會做出咩決策呢?可以先將答案記係心入面.
我哋再來睇第二個案例:
你都係打算買尼個品牌車,但非常咁Q,你聽到一位朋友講:擁有尼款車已經兩年,行咗差唔多二十萬公里.而且汽車協會嘅調查顯示:係頭十萬公里架車極少發生問題,而尼位朋友解釋話,架車係通過年檢後好快就出現問題.
而且佢提供咗好多細節:係咩地方發生故障,係樣點發生,導致咗咩問題,造成好大嘅麻煩.當汽車發生問題嗰陣,佢係同屋企人一齊外出Staycation,喺凌晨4點,嗰天落住雨,佢打電話畀緊急救援電話,係隧道附近嘅緊急停車帶等候45分鐘後.
當你猶豫緊買唔買尼部車嘅時候,你同時聽到尼兩個信息,一個就係第三方研究中心的調查數據,一個就係一位顧客嘅詳細講解,你會點選擇呢?
實際上,也許朋友嘅情況,咁啱係嗰1%,甚至係0.1%嘅概率,但事實證明,都會有80%嘅顧客會放棄購買尼部車,因為尼個痛苦體驗太太深刻.你好擔心尼種情況會發生喺你身上,而且你會覺得好大機會發生喺你身上.
所以,尼位朋友嘅故事要比任何機構提供的調查數字更可以代表真實嘅汽車問題,無論尼個數字是用幾有效嘅方法計算出嚟.單一事件就成為喺你心目中關尼個品牌“普遍現象”.
同時,仲有一點係,尼個朋友,係你親身聽到.所以,畀我哋嘅啟發係,即使同樣嘅內容,面對面嘅溝通似乎比遠距離或非人際溝通具有更強嘅說服力.如果說話嘅人了解情況並令人信服,能夠以巧妙嘅言辭描述產品嘅性能同優點,對一個產品嘅口頭描述可能比任何宣傳小冊子都更有用.
所以,我哋嘅溝通效果好大程度上並不取決於我哋講嘅嘢,而取決於我哋點樣講.
正面啟發:
1,用尼個方法,想對顧客形成正面影響時,你選的尼個身份,一定要係目標顧客熟悉,而且最好係有一定權威性.
2,明確具體嘅引導啟發時,一定要指定足夠多嘅細節嚟創建一個具體嘅畫面,令目標顧客可以明確感受到.
反面啟發:
1,如果你係做線下銷售,當顧客糾結喺另一個品牌之間,到底要點做選擇,你嗰需要打擊對手,講對手嘅壞話.你只需要話:宜家好多技巧確實差異不太大.不過之前我有一位顧客遇到一個咁既情況:顧客嘅好差購買體驗.你可以補充一句,你到時候具體可以再同佢傾傾.顧客有8成嘅概率就會直接放棄選擇競爭產品,而選擇你.
2,如果你係寫賣貨廣告,咁點樣啟發呢?就係寫顧客無產品嗰陣,有幾慘.將顧客嘅唔好體驗寫出嚟,受眾睇完就會好有共鳴,並且形成一種映射,如果我宜家唔採取措施,後面我都有可能會出現一樣嘅結果.
Ok,尼個啟發法你掌握咗未?無論係咩營銷套路,都係基於人性嘅弱點.都係賣貨廣告需要持續提升嘅技巧.


text:
下個禮拜就係大暑啦!講到酷暑,除左每年越嚟越高嘅溫度之外,夏天各種美食,靚衫同精彩嘅暑期活動都正式開鑼啦~大家係咪喺呢個暑期開頭已經開始享受緊今年夏天呢?小編今次為大家帶嚟一個非常適合「夏天」做嘅心理測驗,大家睇到以下場景嘅時候,即刻記低你認爲最符合自己心目中對“夏天”印象嘅選項,嚟睇睇你嘅性格同今年夏天嘅運程,每個選項内仲會有最符合你印象中嘅夏日手錶,快啲繼續睇埋落去開估啦!
A. 山間與蟬鳴
選擇A嘅你做事有自己嘅一套原則,規劃能力高,一旦決定好要做好一件事嘅時候就會堅持落去,唔會輕言放棄,而你對自己鍾意嘅嘢更加係有高强嘅行動力,有主見得嚟會脚踏實地咁一步步計劃好前路.跟住落嚟嘅夏天你將會遇到轉變,呢種變化可能體現喺環境或心理上,帶來挑戰得嚟同時係個機會,要喺變化之中穩定落嚟,就要識得隨機應變啦!
最符合你心目中夏日印象嘅手錶係Emporio Armani女裝綠色皮帶手錶 AR11149,深綠色錶面同錶帶與森林主題互相呼應,錶上表示時間嘅刻度僅有四個,簡約嘅表面表現出不受束縛嘅特性,就好似夏日嘅大自然一樣,被層層綠色包圍,讓人能夠放鬆身心.
B. 海灘與雪糕
選擇B嘅你開朗而充滿活力,喺朋友之中都係比較健談嘅類型,會主動帶起話題,享受同大家一齊分享喜悅嘅快樂,係人群中嘅開心果,同時都係個新奇主意多多嘅人,時不時會有啲天馬行空嘅想法.跟住落嚟嘅夏天你會有比較多嘅私人空間同時間,除左頻繁咁約朋友挽或者將自己投身於應接不暇嘅各類活動之外,不妨考慮吓籍呢個機會好好沉澱一下自己.
最符合你心目中夏日印象嘅手錶係Olivia Burton 38mm女裝Artisan Dial Pearl Paper Effect Chalk Blue & Silver 手錶,呢款手錶設計以銀白色同輕快明亮嘅淺藍色作爲主色調,營造出青春活潑嘅感覺,同時又有好似喺沙灘邊食雪糕時帶來嘅清涼感.
C. 暑夜與煙花
選擇C嘅你沉著穩重,且觀察能力高,比較鍾意研究小細節,平時理性得嚟有時又會喺不經意間流露出浪漫嘅一面,會理性分析現實,但同時享受體驗平凡中嘅不平凡,爲自己生活增添調味料.嚟緊夏天你將會收到一份小驚喜,呢份驚喜未必係物質上嘅嘢,佢更加偏向係一種會令你心靈富足嘅小確幸.
最符合你心目中夏日印象嘅手錶係AÃRK Multi Series Midnight Watch,呢款手錶以深夜作爲設計主題,時針,分針,秒針各自用唔同顔色表示,喺僅有黑色背景嘅手錶錶面上尤爲醒目,就好似夏日夜晚盛放嘅煙火咁引人注目!
D. 雨滴與室内
選擇D嘅你性格平易近人,親和力高,經常作爲聆聽者嘅角色陪伴親近嘅人,同時你都能夠輕易同人共情,對方能夠放心對你傾吐心事,而你個人處事方式比較佛系,不會拘泥於無傷大雅嘅小問題上,對人寬容有耐性,令人覺得你係個溫和嘅人.跟住落嚟嘅夏天你可能會遇到一個難題,令你不得不耗費比較多嘅時間同精力處理佢,精力耗盡嘅時候用自己鍾意嘅方式好好舒緩吓壓力,之後再接再厲啦!
最符合你心目中夏日印象嘅手錶係Emporio Armani GIOIA女裝手錶AR11347,柔和嘅玫瑰金鋼面上點綴住三粒圓珠,就好似雨滴落喺表面上一樣,手錶整體感覺淡雅,同衝散街上熱氣嘅夏雨一樣令人覺得心平氣和.
你心目中嘅夏天係點㗎呢?每個人嘅夏日都唔同,但一樣都各自精彩,你又打算點度過呢個夏天呢?記得戴上WatchViva介紹嘅幾款最符合你印象中嘅夏日手錶,一齊度過呢個充實而愉快嘅季節啦!
立即登錄WatchViva創造你的個人品味!
輸入優惠碼”vivialife”,即可享有額外折上折4%優惠.
#藝術 #時尚 #2021夏天 #夏日印象手錶 #WatchViva #AÃRK #EmporioArmani #Olivia Burton #watch #手錶 #腕錶 #實用 #文青 #設計 #夏日心理測驗 #心理測驗


text:
走進西班牙 探索歷史建築
#寫出你遊歷#hutchgo資助旅費1000蚊
建築一直係文化藝術嘅重要一環,尤其係歷史文化.而近現代建築多數都係追求經濟效益同內部舒適,對外觀設計嘅追求自然就退而求其次啦.成個世界嘅建築都變到好單一好無特色,但西班牙就獨樹一幟.
我之前就無黎過西歐,不過見到今年二月飛巴塞羅那機票太平,中意同圍去嘅我決定黎到西班牙(之後都去左葡萄牙).西班牙係個好迷人嘅國家,尤其係文化藝術同埋野食,當然唔少得嘅就係呢篇遊記嘅主角建築,仲有仲有,黎到歐洲一定要睇足球,個種氣氛同係電視到睇係震撼好多.
瓦倫西亞(Valencia) 嘅科學藝術城.西班牙根本係一個盛產現代建築藝術家嘅地方!由Calatrava同Candela設計嘅科學藝術城堪稱係後現代建築嘅典範.科學藝術城係建係一個乾涸嘅河床上面,呢條河道入面仲規劃建設左一係列嘅公園.
呢度就係中心嘅入口.
藝術與科學城係由幾個部分組成:一個天文館,一個科學館(菲利佩王子藝術科學宮),一個歌劇院(索菲婭王後大劇院),過左金色堤大橋就係海洋館.海洋館係Candela設計嘅,其餘嘅都係Calatrava嘅作品.
天文館球形嘅天文館:上面有一個透明結構嘅拱形罩,好似一個貝殼,亦都幾似香港嘅科學館.
似一開一合的嘅眼,唔知你地又覺唔覺
呢個角度睇就似可愛嘅貝殼.
歌劇院造型都幾似一艘太空船.
呢個好似豎琴咁嘅就係金色堤壩大橋(Puente l’Assut d’Or).後面個個深紫色建築就係歐洲最大嘅海洋館.不過我去個陣,海洋館維修緊,所以就影唔到相比大家睇.
大橋嘅斜拉索亦都代表著魚尾,同科學館嘅魚骨互相呼應.
科學館嘅設計靈感同樣黎自於大自然嘅動物骨骼.
Santiago Calatrava係世界上最著名嘅創新建築師之一,亦都係備受爭議嘅建築師,以橋梁結構設計同藝術建築聞名於世.佢設計左威尼斯,都柏林,曼徹斯特仲有巴塞羅那不少嘅橋梁,都設計左里昂,里斯本,蘇黎世嘅火車站,仲有2004年雅典奧運會主場館.但佢嘅設計就比批評藝術大過實用性,據說佢係德國設計左一個玻璃嘅公路橋,雖然好靚,但弧度並唔實際,落雨滑到連人都行唔到上去.
巴塞羅那係唔少建築嘅落腳點,佢出產嘅建築師係真正嘅藝術家.大家有無聽過高迪,他嘅老師蒙塔內爾設計嘅聖保羅醫院都係美不勝收.當然創新係有代價架,聖家堂同醫院嘅資金都因為一直唔夠,聖家堂一直都起唔完,所以最反醫院只可以將計劃原本嘅46棟樓減成27棟.
聖保羅醫院主樓.係20世紀初,醫院已經唔再使用,最後改成為博物館.
以前嘅病房改成嘅藝術展廳.
主樓走廊
醫院嘅手術室.咁鬼靚嘅建築應該有助紓緩手術治療嘅壓力.
行政樓區嘅風格比較簡潔
醫院中庭全景
最後當然係西班牙建築史上最傑出嘅建築家-高迪,巴塞羅那最出名嘅建築幾乎都係出自佢手.黎到巴塞羅那,當然唔可以錯過嘅場建築嘅視覺盛宴,聖家堂,巴特羅之家,米拉之家,奎爾公園都好值得大家去睇.如果淨係得時間睇一個,我就會建議大家去聖家堂.佢係世界上唯一一個仲未完工就列入世界文化遺產嘅地方.好消息就是教堂計劃係高迪逝世100周年嘅2026年將會完工.
高迪嘅靈感黎自自然
登上教堂塔頂就可以俯瞰成個巴塞羅那.最佳嘅登塔時間就是清晨同傍晚,睇日出日落,不過教堂開門嘅時間係9am-5pm,所以冬天嘅光線會比較好,夏天光線太強.
最後感歎一下,或者淨係得西班牙呢d咁自由,熱情嘅國家先可以產生到咁”瘋狂”嘅藝術家,呢d”燒錢”嘅現代建築.”燒錢”不單單係起個陣,仲係永無止境嘅維修.不過亦都多得西班牙,先會有呢d偉大嘅建築藝術品,令到呢個世界唔會淨係得鋼筋水泥嘅石屎森林.


text:
上個星期天陰陰想落雨又焗又熱,反而今個星期陽光普照,仲唔把握機會去海灘享受下夏天嘅滋味? 今次我哋就同大家細數香港五個最靚嘅海灘,等大家可以「提早暑假,投奔初夏」啦!
龜背灣
去海灘都係想放鬆下,享受下自己的時光,想搵一個少遊客又自成一角的地方? 畀樹林包圍著嘅龜背灣就啱晒你.上去龜背灣好容易,只要係西灣河轉乘14號巴士,係龜背灣站落就會到達.不過如果唔想太曬記得帶把遮,同埋要自己帶飲品食物,因為龜背灣唔似其他大嘅海灘,係冇士多㗎!
去沙灘有點可以冇冰凍嘅啤酒,但係山長水遠入去咩都熱晒啦,所以即刻上carousell買返個冷藏箱啦!
舂坎角
除咗龜背灣,另一個比較靜嘅海灘就係舂坎角,因為好多人特別係遊客去到赤柱,都會直奔赤柱正灘,但係其實再入少少,就係舂坎角啦! 舂坎角無論水定係沙嘅質素都比赤柱正灘好,而且仲有燒烤場,啱曬一大班朋友一齊去! 由中環交易廣場搭6X,63或者66都可以去到.
去得沙灘有點可以唔展示下自己嘅summer body,仲未有一套靚嘅泳衣? 即刻上Carousell搵下有冇啱心水啦!
聖士提反灣
聖士提反灣係小編最愛的沙灘.小編幾次去赤柱,都發現當大家都係正灘迫嘅時候,聖士提反灣其實非常少人.同舂坎角一樣都係有燒烤場,而且係沙灘嘅入口已經有士多,要買啲咩都唔使行返出赤柱咁遠.同埋聖士提反灣嘅日落可以算係香港數一數二,每次都要等到睇完日落先捨得走.
好多人去沙灘都忘記咗一樣好重要嘅嘢,就係防水袋.無人想攞起部黐滿沙嘅電話,當然濕咗水就更大鑊啦.而且玩完將泳衣放入防水袋,就唔驚整濕背囊入面其他嘢啦!
蘆鬚城
講咗咁多香港島嘅海灘,係時候去下離島啦.南丫島最出名就當然係洪聖灣,但係其實南丫島仲有一個海灘比洪聖灣更大,但係比較少人,就係蘆鬚城泳灘.蘆鬚城設施完善,有救生員,淋浴間同士多,而且比起洪聖灣,蘆鬚城的海景一望無際,唔會見到大煞風景嘅南丫發電廠.
如果你係一家大細去玩,小朋友梗係唔會坐係到睇書曬太陽,準備定一啲沙灘玩具比佢哋,你就可以安心享受休閒嘅時光啦.
半月灣
講到沙灘有點可以唔講西貢呢? 但係西貢有咁多個靚嘅沙灘,點揀呀? 而且好多內地旅行團依家都選擇在西貢嘅海灘露營,想遠離繁囂越來越難,好彩半月灣依然未被人染指,環境保護署嘅水質檢測當中,半月灣係少數獲得良好級別嘅海灘,因為半月灣係無陸路前往,需要係西貢碼頭乘搭街渡,所以當地嘅環境依然非常理想.
想去海灘但係唔識游水? 唔怕,買返個靚靚水泡就得啦,又唔會比人笑,仲隨時惹來艷羨嘅目光添!


text:
回Foxy軟體程式下載目錄│瀏覽:959
官恩娜包容論
官恩娜(Ella)近日成為網民圍剿對象,佢日前喺報紙專欄度寫咗篇文章,提及要包容,又指唔應該自己人笑自己人,Ella嘅言論激起網民強烈反應,噚日Ella到赤鱲角機場出席宣揚送禮物無分國界活動時,提到呢件事激動到失聲爆喊.
對於俾網民指摘,Ella無奈咁話:「我嗰篇文係講生活好細節嘅禮儀,我叫大家接受嘅係生活上嘅小禮儀,可能係餐桌上嘅嘢,唔係一啲令佢哋不安嘅事.」由於有唔少網民質疑來自大溪地嘅Ella擁有特區護照,Ella越講越激動爆喊話:「首先我講嘅,唔係佢哋所想我講嘅嘢,而我拎嘅係特區護照,我係喺法屬波利尼西亞嘅大溪地出世,但我冇揀法屬passport,我係選擇拎香港特區護照.」
當香港係家
Ella喊住話:「我喊呢,到時又話我做戲㗎喇.我明白佢哋點解咁嬲,但我唔係講緊要佢哋接受人哋隨街大小便,攞晒佢哋啲學位,食晒佢哋啲奶粉……相信唔係個個人嚟到香港都係咁做.好似自己去到人哋嘅地方,做咗啲嘢,以為人哋冇所謂,但原來人哋係有所謂嘅.」
被指摘係「偽人」,Ella強調做人以心待人,唔鍾意講大話同呃人,做事亦憑良心,喊到收唔到聲嘅佢話:「我不嬲當香港係我嘅家,如果一個當係家嘅地方俾人討厭同憎恨嘅時候,我相信冇人鍾意俾屋企人憎恨,況且根本係一個誤會.」
隨機文章:木村拓哉發福
0所有文章皆由程式自動從網路抓取,所有權皆該屬文章擁有者.


text:
中學耐唔耐都會同啲 friend 去長洲宿營,打吓牌,講吓鬼故就一個晚上.畢業之後,寧願用多少少錢去澳門,台灣都唔想同人逼.不過上個月餵蚊生日,自己又無假,但想搵個地方輕鬆吓,就決定去玩兩日一夜.原來長洲多咗好多嘢食呢!就等我 依莉詩 分享吓呢 1.5日嘅行程啦!
人煙稠密又多故仔嘅長洲
長洲呢個地方其實都唔使點介紹.係香港咁多個離島入面,長洲可以話係人煙最稠密,又最商業化嘅島嶼.講食嘅大魚蛋,芒果糯米滋,紅豆餅,幾乎人人都知.講觀光嘅張保仔洞,東灣,天后廟,相信無香港人講唔出.仲有好多鬼故,傳說,亦令唔少遊客慕名而來.
第一站:滿滿愛情鎖牆
無嚟幾年,估唔到 B&B 渡假旅館由原來只有一棟,發展到有幾棟,仲要將以前嘅七個小矮人變成咗愛情鎖牆.鐵籠內掛滿唔同顏色嘅鎖影相打卡都幾靚㗎!不過鎖牆係 B&B 嘅用地,所以只能掛係旅館售賣嘅鎖頭或者木牌,而且要寫嘢要係店內買水彩盤,商業味自然有啲濃,但眼見都有唔少人即場裝飾自已嘅鎖同木牌呢!
愛情鎖牆 Lock of Love
地址: 長洲東灣路12–14號
▲ 愛情鎖最平都要 $30 ,而木牌就按大小收費,而顏料仲要另外購買,所以想浪漫都唔平㗎!
第二站:清甜無殻椰青波波
夏日炎炎,最好就係飲個椰青解渴,但我呢啲懶人通常飲完個椰青就算,懶得整啲肉出嚟食.呢度竟然有得賣泰國直送嘅無殼椰青 ($30),成個白雪雪,好似波波咁,好得意!而且因為無殼,點飲都唔會有渣,仲唔使用匙羹都食到啲肉添!超級方便!
第三站:大大粒芒果糯米糍
雖然長洲糯米糍已經開到去市區,間間都話自己係正宗,不過嚟到長洲點都要食件先算嚟過嘛!當中有兩間我都幾鍾意食,就係允升同天然.薄薄嘅皮包住大大舊芒果,又甜又飽滿都只係 $7 件,食落好滿足!
天然甜品
▲ 天然嘅甜品都好足料,呢碗芒果湯圓榴槤布甸都係 $28,唔止芒果多,布甸入面有一絲絲榴槤肉.
第四站:深入張保仔洞探險
食飽飽充夠電就出發去張保仔洞!傳說張保仔喺多個離島嘅洞穴收藏寶物,而當中長洲嗰個就最出名.要去有兩個方法,第一個係由長洲碼頭坐街渡到西灣碼頭,而第二個方法就係由長洲碼頭轉右,沿著海徬街,大興堤路,長洲西堤路,贊端路前往,步行大約 30分鐘.而我哋今次揀咗踩單車,大約 11分鐘就到了.
長洲張保仔洞
地址:長洲家樂徑
▲ 第一次入張保仔洞,原來洞入面好狹窄,而且好黑同好濕.雖然全長只有 88米,5分鐘就行完,不過凹凸不平又要爬上爬落,一定要帶電筒照明先安全呢!
▲ 係黑漆漆嘅洞穴出嚟,睇到嘅風景都特別靚.
第五站:穩世文青 cafe
上去張保仔洞嘅路附近有一間充滿無印風情嘅文青 Cafe ,水泥牆,白窗白門,再加部單車,好捨意咁,真係好想入去嘆個 tea.可惜趕住要還單車,第二日又打風,所以最後都無入到去,只好係門口影張相當去咗吧!
Heima Heima
地址:長洲贊端路25號A地下
第六站:脆卜卜原條無骨池魚
嚟親都係食大魚蛋同芒果糯米滋都幾悶,最近就新開咗一間叫漁樂嘅鋪頭,木板同掛有上旗仔嘅日式裝修,唔知以為係日本鋪頭生,但原來好搞笑又熱情嘅員工都係土生土長長洲人,而且賣嘅都係每日向本地漁民舢舨交來嘅本地海鮮.佢哋將利錢少無肉食嘅細魚仔炸成送酒小食,加埋自家整嘅手工啤酒,真係好有風味.雖然店內無冷氣,但每個客人都包保食得開開心心咁離開.
講番食物質素,我叫咗鮮炸池魚, $40份有 5-6 條魚,炸到脆卜卜,骨脆肉嫩,要有心思係配料上有檸檬皮,蝦米炒嘅香油,蛋黃醬,仲有小黃瓜同青提,令到炸魚食落清新唔油膩.而且每一份員工都好用心咁將佢哋排靚靚,係呢個咁商業化嘅長洲,能夠搵到呢一點點人情味真係好難得.
漁樂 YU LOK CC
地址:長洲大新海傍路81B 地下
第七站:經典大魚蛋
相比起漁樂嘅人情味,甘永泰魚蛋就差得遠.唔知係咪出咗名,流水作業式排隊買,本身已經無寫清楚係咩丸咩價錢,如果要問或者俾錢慢少少都會黑面,仲慘過係旺角買肥姐墨魚.
至於大魚蛋 ($10) 味道好似差咗好多,雖然都仲係彈牙,但魚味唔係好夠,同埋少咗啲汁或椒鹽,就好似白烚一樣.真係去 OK 買嗰粒大魚蛋都仲好食過佢.
甘永泰魚蛋
地址:長洲新興街106號
第八站:惡搞便便燒
台灣啲雞蛋糕整唔同嘅樣就可以呃到唔少 like,呢個便便燒 ($8) 同樣道理吧!咪睇佢便便造型咁惡搞,其實好有內餡,即叫即整,一啖咬落去熱辣辣紅豆餡爆出嚟,正!
反斗奇冰
地址:長洲大新海傍道 75 號地下
第九站:大排檔海鮮小炒
食咗咁多小食,晚餐都係想坐定定係餐海鮮餐.係黃昏晚霞映襯下,坐係海邊食別有一番風味.起初我哋擔心兩個人食得唔多,又怕亂入一間會被劏到一頸血.好彩最後揀咗一間有兩人餐,兩碟海鮮都係百幾蚊,仲送碟菜添!
▲ 蒸帶子好鮮味,不過得 4隻有啲少.
▲ 送嘅蝦醬炒菜都唔錯.
第十站:踢拖掃街食宵夜
到咗夜晚十點左右,長洲碼頭出面就開始有車仔檔出現,腸粉,串燒,煎釀三寶,炸脾,糖水咩懷舊小食都有,想一試吓掃街風味一定要行一轉.不過我已經食得太飽,今次無食了.但記得以前食過嘅蠔仔粥好足料,好好食㗎!
第十一站:島上唯一酒店
最後就係番華威酒店休息.好多人都問我點解要揀呢間又貴又殘舊嘅酒店,大家都知啦,長洲啲渡假屋好猛鬼,兩個人真係唔敢去住,但 B&B 又 full booking,咁餵蚊生日,唯有貴啲都照住.
果然殘舊嘅傳聞係真嘅,一入到去大堂就已經有陣酸宿味,自助早餐仲要得啲腸仔蛋,又無浴缸,坦白講,千幾蚊一晚,係市區租間好啲嘅大把選擇!不過又真係估唔到有好多嘢可以免費借用,例如 BBQ 爐,單車,卡 game.最搞笑仲有涼茶送添!
華威酒店
地址:長洲東灣路12–14號
▲ 好彩房入面都算乾淨,仲有個露台可以睇到成個東灣,夜晚吹水睇星幾舒服㗎!
▲ 酒店外有幾個 BBQ 爐,住客可以免費使用.
▲ 櫃位旁邊仲有涼茶可以免費拎,好地道,哈哈!
▲ 估唔到會有 Switch 租添!不過 $100 一晚就有啲貴.
▲ 點解標題係講 1.5日,知咪係好唔好彩,一瞓醒就看 8號風球,要急急腳趕尾班船番市區囉!不過由露台望出去長洲東灣同觀音灣泳灘,真係點睇都唔似打風呢!
▲ 至於個自助早餐⋯⋯大家唔好抱太大期望,因為真係一眼睇晒.不過一聽到尾班船係 11點,已經食龍肉都無味,擔心緊趕唔趕到船了!
更多一日遊路線!
長洲 1.5 日單車美食懶人包!食盡 7大小食 + 張保仔洞探險
FB: 依莉“詩”生活
IG: ErieDiary
網址:ErieDiary.hk
YouTube:Diary Erie


text:
■ 29-4-2015
我想講:你地收手啦.你地仲想柒到幾時啫?
老屎忽口水多過茶唔在講,其中一句經常掛響口邊嘅,係「後生仔唔捱得」.首先,呢班老屎忽口中所謂「捱得」,大多數係指日日加班 chur 到傻,被人剝削都逆來順受,唔好斤斤計較等等.佢地咁鼓吹呢啲行為,目的只為對後生仔洗腦,令佢地自願出賣靈魂,放棄爭取合理待遇,為身居高位嘅老屎忽做牛做馬,擺到明就係一種糖衣包裝嘅陰謀,詭計.
除此之外,三,四十年前仲係英人治港,社會信奉嘅係「多勞多得」,為左生計同埋下一代嘅幸福著想,好多人都願意捱.然而如今呢個社會嚴重向權貴傾側,「捱」由自願性質變成被迫,捱完賺到啲錢倒頭來又係貢獻返畀大財團,大地產商.想話自力更生搞下生意,但被財團壟斷同天價租金夾擊,小店不論新舊都難免執笠收場.響呢種氛圍之下,班老屎忽不但唔去批評唔健康嘅社會,唔同情被制度壓迫嘅人,反而掉轉頭鬧啲後生仔唔肯捱?無野下話?
「呢個世界就係咁架啦!」——勁,世事都被呢位老屎忽看透,唔知仲以為佢係哥倫布有份發現新大陸.實情呢?實情係佢對世界嘅認知原來少之又少,最遠都只係去過泰國仲要係跟團.平時淨係靠睇舔共報章接觸所謂「外國新聞」,日日被人洗腦,乜鬼中國和平勃起,全世界都仰慕中國,泛民全部係美國間諜,共產黨逐漸開明乜乜乜……正常人睇完當笑話嘅野難為佢地當真,天真到以為咁就代表通曉國際形勢,真係人唔笑狗都吠.
好心咪再無料扮四條啦.事實係呢班老屎忽根本乜Q都唔知,乜Q都唔了解.唔講咁深,就講上網搵資料,佢地夠佢地所鄙視嘅後生仔快咩?夠後生仔純熟咩?可以好似後生仔一樣分辨資訊真偽咩?——就從老屎忽們一次又一次響 Whatsapp Group 瘋傳果啲「震驚十億人!」,「愛你的家人就傳開去!」嘅流料,已經大概感受到佢地非同凡響嘅智慧.再講白啲,其實佢地不過係一班困響一個「我覺得係咁」嘅世界裡邊,就自以為看透一切嘅井底之蛙.
講開又講,仲有一句都幾 hit 嘅,叫「你班後生仔淨係識反對,又唔提意見」.首先,反對不合理事情係人之常情,亦都係美德.唔通見到有問題都唔出聲就叫好喇喎?人爭取自己應得嘅權益,本來就係一件合情合理嘅事.班老屎忽死抱住迂腐到唔恨嘅封建思想,認為人民理所當然要聽政府話,盲目地將一切反對聲音視為搞破壞.但事實上政府係屬於人民嘅機構,理應為人民服務,聆聽反對意見同訴求係最基本嘅責任.想無人反對咩?好易架咋,搬去北韓,囉.
講到後生仔無提出意見?真係笑話.查實民間一直都有就政府政策提供意見,奈何由一班舔共老屎忽把持嘅政府,根本就無當過啲意見係一回事.譬如話第三跑果一千四百億可以點樣善用?可以制訂咩政策去改善房屋問題?有乜方法減少走私賊?呢啲意見網上面大把,但要政府肯聽先得架嘛!只係因為政府唔聽意見而誤以為後生仔有破壞無建設,完全係本末倒置,同時亦都反映出呢班老屎忽對後生仔既有嘅偏見.諷刺嘅係,好多由後生仔提出嘅意見,班老屎忽其實都有份受惠.
萬惡嘅老屎忽總係用言語打擊年青一代,以大石砸死蟹姿態向初出茅廬嘅後生仔灌輸過時嘅概念,意圖令到佢地未老先衰,年紀輕輕就變左老屎忽,堪稱社會同人類嘅毒瘤.老實講丫,啲老屎忽成日話「個社會無欠你地呢班後生仔」,咁唔通我地又有欠你班老屎忽咩?慳啲啦!
除左肯與時並進,肯活到老學到老嘅人之外(呢種人好好,絕對唔係老屎忽),我相信人活到某個年齡階段,要立心改善自己幾乎係唔可能嘅事,因此我都懶得對佢地好言相勸,求佢地改變啲乜,做好啲乜.對呢挺無可救藥嘅老屎忽,我只有一個請求:當係為人類做啲事又好,當係積下陰德都好.請你將你嘅迂腐思想帶埋入棺材,唔好遺害人間,污染地球.多謝.
● 如 果 你 也 喜 歡 我 的 作 品 , 請 Like 我 的 Facebook 專 頁 ,或 把 文 章 分 享 給 朋 友 .
[Facebook] [Common Blog] [Story Blog] [Photo Album]
E-mail: amethian.studio@gmail.com


text:
如果有朋友話想同你去文青Cafe,你會諗起去邊度?尖沙咀樓上舖?觀塘工廈?定係去遠少少,走入新界搵食?如果呢啲地方都開始去到有啲悶,週末又想去啲郊外少少嘅地方放鬆一下嘅話,不妨搭車入位於大埔同元朗之間嘅林錦公路,試下呢間充滿田園風味嘅森林咖啡.
雖然係幾遠,不過週末時間比較鬆動,放慢下腳步都係好事嚟嘅.喺大埔坐20分鐘巴士入嚟,到新村站落車,心諗咁荒蕪嘅鄉郊,點會有間餐廳喺度呢?果然,過馬路行前幾步就見到掛住喺樹上嘅指示牌,跟住箭咀方向行左幾步泥路,咖啡店小屋就出現喺眼前啦!Café係一間單層嘅屋仔,花園亦有唔少座位;不過原來都幾多人嚟呢度食野,所以唔想等好耐位,又或者某啲野食賣哂嘅話,就要預好時間碰碰運氣啦.
室内座位唔多;木材質感嘅佈置,膽機播住蘇打綠嘅音樂,喺呢度望住窗外面嘅樹林嘆杯咖啡絕對係心礦神怡.呢度嘅野食以西式漢堡,Fish and chips 為主,價錢同出面嘅café差唔多.不過一分錢一分貨,啲野食睇得出係好有心機整,雖然唔係頂級好食,但淨係食個環境都抵啦!店外嘅裝修都花左好多心思,鐘意影靚相嘅朋友可以去店出面嘅長長bar檯扮下文青,又或者去後門嘅花園仔坐韆鞦傾下計,影下相.
老闆話啲沙律菜係佢自己喺村內嘅田親自種嘅,啱啱摘嘅本地菜真係特別爽特別甜.佢話好彩呢度係佢自己嘅地方,所以先可以自己打造呢間咁好嘅餐廳,一腳踢實現自己嘅夢想.只可惜隨住城市發展,政府一面倒抹殺城鄉共融概念,又唔鼓勵本地農業,呢啲咁樸素,咁有人情味嘅地方已經係碩果僅存.如果大家都鐘意呢啲地方嘅話,就要多啲發掘,俾眼裏只有錢嘅當權者知道,鄉郊都有佢嘅存在價值.


text:
為祖藍放棄考藍帶 李亞男:婚姻就是各有犧牲
撰文:東方新地
圖片:新傳媒圖片庫
李亞男:婚姻就是各有犧牲
從拍拖到結婚,王祖藍固然爬得快,而他和李亞男這一對也讓不少人跌眼鏡.不過恩愛之餘,去年底還是傳出祖藍太忙,亞男太依賴,於是亞男因為驚恐症入院,亦疑似患上抑鬱:「驚恐症係真嘅,不過抑鬱係假嘅,係結婚冇耐我因為腸胃有事入咗院,當時祖藍喺內地拍緊電視劇《哪吒》,實在請唔到假返唔到嚟陪我,我就真係覺得好down.外界話佢為咗事業忽略我,我想話其實係佢為咗我犧牲咗好多至真.嗰次以後,佢真係除咗綜藝節目再唔會接內地電視劇,永遠出trip都一定唔會超過三個月.我覺得婚姻就係要互相珍惜互相犧牲,佢講得出做得到,所以我本來想去日本九個月考個藍帶章,依家都暫時放低咗呢個目標,冇可能淨係佢一個為咗呢段婚姻努力.」
14年台慶夜,王祖藍失驚無神跪地求婚,翌年情人節, 兩人在迪士尼酒店大宴親朋,正式結為夫妻.
李亞男 爹哋鼓勵19歲選美
33歲的李亞男在上海出世,9歲舉家移民加拿大溫哥華,她說自己小時候被外公外婆湊大,長大則學校,教會,屋企三點連線,從來不出門,從來沒有自己的社交圈,21歲認識祖藍之前,也只交過一個男朋友:「其實拍得兩個散拖,咩都冇做過,我都唔知算唔算正式一段感情.」
要澄清的時間線
一坐下來,其實李亞男一直高呼,要幫她澄清一下和祖藍拍拖的時間線:「好多人以為佢開始紅我至同佢一齊,其實05年我哋對大家有feel嗰陣,佢仲係兒童節目主持,仲未幫《東方之珠》郭晉安代唱,仲未演《同事三分親》個樓華.」李亞男和王祖藍的初邂逅,就是在藝人之家.「當時大家對大家都冇感覺,淨係覺得佢細細粒幾得意.識佢以前,我鍾意嘅明星都係王力宏,黎明嗰啲⋯⋯」簡單嚟講,即是一概白馬王子型,並且高度一定要在李亞男之上,那些年,有排都未輪到王祖藍.
藍媽媽 推波助瀾
當時李亞男沒有考慮過王祖藍,連王祖藍後來也對李亞男承認,選美冠軍是自己能力與想像範圍之外,兩個人的關係開始起了微妙變化,多得祖藍媽媽推波助瀾.
「我記得有一次藝人之家燒嘢食,祖藍媽媽第一 眼見到我就讚我靚,跟住燒完隻雞翼又講『李小姐你好靚!』,燒完條腸又講『李小姐你好有氣質』,成晚讚完我十次八次之後,夜晚又返去同祖藍講.祖藍都話嗰晚開始留意我,然後有一次發現我個手袋隨身袋住本聖經,至真正刮目相看,覺得呢個女仔唔同其他選美出身嘅人,都幾虔誠唔係淨係追逐名利.」
一對一教學
也就是那一晚以後,王祖藍開始給李亞男教廣東話.話說多才多藝的祖藍一直在藝人之家教演技,教 唱歌亦教語言,不過人人都是大班教授,唯獨李亞男一個可以特別享受一對一教學:「嗰陣時冇諗太多,依家諗番,係喎?得我一個嘅?又好似係有小小追嘅成分.跟住係佢約我去主題樂園玩,大家喺Space Moutain入面坐過山車,驚驚吓就拖咗手仔⋯⋯不過嗰次之後我哋冇即刻一齊,反而係去咗問牧師意見.」
冷靜期 三年零四十日
李亞男說,祖藍在遇到自己以前情路上有過不少波折,並不敢貿然開始新感情,而自己則是經驗太少,不敢自己做決定:「尤其係身邊有朋友提醒我, 我一個女仔嚟到陌生地方,第一個喺身邊出現嘅任何男性都有機會被我依賴,我都怕對祖藍嘅係感動唔係感情,最後傷害咗佢.所以牧師叫我哋畀自己四十日冷靜期先,四十日之後我哋兩個喺電話分手,大家都講到喊⋯⋯其實咩都未做過,完全未開始過, 咁都一齊喊,諗番轉頭都覺得好cute.」
身高差距
那一年不敢開始的原因,李亞男承認,其中一個顧忌的正是身高差距,兩人衡量過利害關係,始終還是怕惹人話柄.「真心嗰句,如果唔使顧及人眼光,我哋應該會更早一齊.其實自己幸福就得,又唔係犯法,事實證明,之後真係公開戀情,(身高差)都唔係寫咗好耐啫!」
一起傳教重燃愛火
冷靜期一過就是三年,兩人因為一起到美加佈道會傳教而愛火重燃,一回港,李亞男收到第一封Email就是王祖藍徹夜趕工寫成的歌詞《墮入凡間的天使》,然後正式拍拖:「分開嗰三年,我哋真係放低咗,我甚至有睇吓身邊有冇其他人適合⋯⋯我 嗰陣時都以為係,我嘅世界可以好大,甚至喺身邊搵吓有冇其他人可以發展,不過慢慢都係發現冇人比祖藍更適合我.」
我哋價值觀一致,好多嘢都一凹一凸,佢快我慢,佢複雜我簡單, 我鍾意飲紅酒佢鍾意飲朱古力奶.我自細慣咗畀人照顧,而佢係阿哥,爸爸早走十幾歲就要孭起頭家,對住屋企好有責任感,我細個好想要哥哥,佢會教我會幫我揸fit,唔好睇外形,佢內心好強大,從來唔會驚青.仲有佢好有才華,喺藝人之家教得好好,事實上係可以做教授嘅人,畢業咁多年好多嘢依家都仲可以拋書包,同埋我最敬佩佢,係咁叻都可以好謙虛,會放低自己學新嘢,又會聽我意見 ……」講到老公,就讚到冇停口!
李亞男讚祖藍好謙虛肯聽人意見,我問亞男,做了老闆以後,結婚以後,王祖藍是不是還肯聽老婆意見?李亞男弱弱答道:「佢追我時係聽晒我所有意見,結咗婚後,我嘅意見真係唔多,佢都知我放心畀佢安排晒所有嘢⋯⋯」
被岳父母誤會無禮貌
從被高攀,到如今成為成功男人王祖藍背後的賢內助,李亞男說,眼前的小個子其實沒有變:「人係會成長,我都做唔到以前嘅我,佢表面上變咗,但係本質係一樣,我知佢好多嘢做又做老闆,無時無刻都好多嘢諗好多嘢度,最開頭連我爹哋媽咪都誤會佢無禮貌,點解成日講電話⋯⋯作為佢身邊嘅人,知道佢同一時間處理緊幾多嘢,可以做嘅就係返到屋企時畀佢盡情放空,畀佢落台嘅時候可以做番自己,當佢忽略咗身邊嘅嘢時,提一提醒佢,幫佢去留意見唔到嘅嘢.」
順道一提,李亞男說王祖藍個子雖小,喜歡的東西卻都偏大:「所以佢揀咗我做老婆,又喺大埔買咗依家呢個三千幾呎嘅屋企,喺出邊做嘢辛苦,佢真係好需要一個屬於自己嘅地方好好放鬆.」
記得當時跟剛剛因為代唱冒起頭來的王祖藍第一次做訪問,他就說過要買 大屋,要給媽媽最好的生活,十年而已超額完成,這就是為甚麼個子小小的他,為甚麼身影總是很高大.


text:
(睇文前留意喇)
🗿🇨🇱🇧🇴🇵🇪🇨🇴🗿
第11場分享會即將舉行,9月1號約定你!詳情:goo.gl/VnjVmc
其實我好驚大城市啲hostel,遇親九成唔係癡線佬就係party guy/ girl,一係毒撚戇鳩鳩喺房訓幾日唔知做乜.但喺哥倫比亞真係周街都識到人,而且個個正常兼friendly.
南美好多團都要有一定人數先出到,結果大家都要周街搵人湊人數.喺hostel個bar搭訕join團失敗,反而因此識到一班人.由點解只有西方男配亞洲妹,從冇(少)見西方女配亞洲仔(sosad),到意粉點整最好味,到德國人點解咁多假,華人點解咁鍾意鴨仔團,到我話香港年假平均得十日係咪講大話--佢哋死都唔信,覺得我吹水,話如果年假得十日你哋覺得冇問題唔去示威遊行係你抵死(so99sad),再到必備嘅玻利維亞中伏事件,呢啲文化衝突永遠都係最正話題.
當中,冇諗過人生會識到一個索馬里人,話你知海盜問題唔係新聞講咁樣,抹黑典型化一個地方手法正如北韓咁.或者佢係當地人有少少偏幫自己人,但新聞講嘅嘢係咪一定持平?
我唔可以話哥倫比亞係最正,因為真係好熱好熱.去咗嘅幾個國家,我始終最愛智利,但呢個幾星期識到嘅人同事,呢度嘅慢節奏,我只可以話,我唔捨得走同一定會返嚟.
當中,我最羡慕你哋成班唔係「旅行」,係「生活」.你覺得我去兩個月南美好癡線,同時人哋都覺得你好癡線,唔係話你去咁耐,係邊有人去南美去咁短?兩個月一個國家都去唔曬啦.我唔可以話全部,但識親八成嚟到南美,最少都係去一年至年半.佢哋唔係hea唔係百無了賴咁飲酒開Party唔係周圍玩,甚至去嘅地方仲少過我,因為佢哋係真正咁「生活」.
大家都係咁上下年紀,廿到尾三十歲頭,但西方人唔會同你講三十歲要穩定,反而係去異國一年半載,學西班牙文,學跳舞,學整南美菜,gap一年兩年唔係廢青(中),係活得更精彩.
我哋如果辭職去一個月旅行,喺僱主眼中係十惡不赦嘅人,去一年半載你一係一生從此玩完,一係你嘅人生要重頭來過.但,佢哋唔係,去完一年兩年(唔係半載),佢哋嘅經歷係有用,或者利用自己見聞去搞生意,或者單係寫返旅遊故事已經可以衣食無憂(識到幾個外國旅遊blogger真心覺得香港做呢行有幾咁乞衣,呢一點遲吓再分享),仲喺僱主眼中會加分,甚至係俾你停薪留職去闖蕩,因為僱主覺得,咁樣先可以留住一個好員工,有見識有經歷先係成大事嘅人,而唔係讀十萬個學位就掂.
假期呢樣嘢,西方人會覺得自己年假得六七星期好唔人道,喂大佬我去個婚禮都搞幾日,飛一飛都冇咗兩星期啦,但原來我哋七日都係合法,硬係會覺得匪夷所思,點解呢啲公司,呢個社會可以留得住人?我好難同佢哋解釋,當成個社會,成個文化都係咁時,呢一個問題就已經唔係問題,當然,我都唔講OT冇補水,有十日假都未必俾你連住放呢啲咁癡線文化.
最諷刺嘅係,我哋搵餐廳時,索馬里朋友話唔好俾我揀,因為我係香港人,香港人喺佢哋之中係最有錢嘅一個.原來,佢哋係咁諗,因為知道香港物價全球數一數二,一定好有錢啦!我話,癡線,喺你哋成班歐洲人之中,我哋幾乎係第三世界國家.再講落先知,佢哋知道日本人係Work machine,Work slave,從冇諗過香港都係咁,以為我哋同歐洲一樣,生活比較輕鬆,人工都好高.
我哋好驚訝點解西方人好似乜都識,連啲唔知咩小國嘅天文地理風土人情都咁熟,一個國家有乜世界之最隨口都講得出時,佢哋唔係因為讀過好多個學位,飽閱群書,甚至分分鐘大學學位都冇個,正因為佢哋真正喺果個地方生活過,旅居過,自自然然就會有所認識,但對於亞洲人嚟講,一個小國邊度係首都,果個地方曾經發生過咩事,南美菜到底點整出嚟,Who fucking care?呢啲嘢幫到你搵錢咩?幫唔到呀,幫唔到做咩要浪費時間去知去學?
同佢哋傾得多計,係可以擴闊到眼界,但傾得愈多愈覺得自己生活嘅地方有問題而無能挽救同改變,再加上佢哋覺得你講嘅「真實生活」係誇張係吹水時,傾傾吓都幾無奈.
當然,我知道,呢度有啲朋友,可能都會覺得我以上講嘅嘢係吹水.
當然,我都知道,我以上講嘅「西方人」係exclude美國的,I (we) know that feeling bro.
每一次識到一班新朋友,佢哋原來已經住咗一兩個月,而我一兩日後就要轉地方時,除咗唔捨得,我都喺度諗,點解我哋要咁樣「去旅行」法?
(延伸閱讀)外國人點睇我哋假期系列:又一句is that even fucking legal?
(延伸閱讀)How long is your trip?
小弟用五年時間籌備的小說反應熱烈,首兩批貨已火速售罄,最後數箱歡迎直接下單:goo.gl/J9QdBR
台灣書局兼網上平台亦已上架,可去文中連結購買:goo.gl/xzCymP
更多資訊及文章,請Like Fb Page:
(有故事的旅人)
(晞.觀影記事)
IG請Follow:
#travelerwithmovie


text:
花城大道站
花城大道站(粵拼:faa1 sing4 daai6 dou6 zaam6;英文:Huacheng Dadao Station),規劃時期嗌過雙塔站(soeng1 taap3 zaam6;英文:Twin Towers Station),佢係廣州地鐵APM嘅車站,喺天河區花城大道同珠江東,西路嘅交界之間嘅位.呢個站喺2010年11月8號開放.
車站嘅結構改
樓層改
站廳改
婦兒中心站嘅站廳有售票機同客服中心,而收費區喺站廳嘅中間,而站廳同月台之間有條扶手電梯同樓梯接埋一齊.
月台改
呢個站有1個島式月台,喺花城廣場嘅中北邊地區.不過呢個站嘅月台同其他廣州地鐵路線嘅車站唔一樣,雖然話佢有大字,但係喺柱上面.
另外,呢個站嘅月台對正上面咁啱就係5號綫嘅列車正線.
商舖同自助服務改
呢個站同大部份APM嘅車站一樣,冇商舖;但有1台自動販賣機同1台自動櫃員機響度.
出入口改
利用狀況改
由於呢個站附近冇幾遠就喺廣州國際金融中心同廣州周大福金融中心等其他地標性建築,辦公大樓同金融機構,所以喺呢個站附近嘅辦公大樓做嘢同酒店嘅住客人士就成日喺呢個站坐APM上落班同住宿.不過呢個站喺客流高峰時期都見到幾多乘客出入站,而平時嚟講就冇乜人上落.


text:
孖寶賽車系列(英文:Mario Kart,日文:マリオカート)係以任天堂旗下遊戲馬利奧系列人物為背景開發嘅賽車遊戲,第一隻遊戲喺1992年出.
遊戲簡介[編輯]
孖寶賽車係集合好多馬利奧系列嘅人物做成嘅高卡車式(Wii版有埋電單車)賽車遊戲.架車撞埋一個道具箱(超任版係「?面版」)可以得到一個道具,可以用嚟防禦,攻擊其他對手,亦可以用嚟同自己加速.每款遊戲都有多個可以一個人或多人玩嘅模式.
- 格蘭披治模式:玩家要同電腦玩家喺唔同嘅獎盃賽進行比賽.所有版本都有呢四個盃:磨菇盃,花盃,星星盃同埋特別盃,喺部分版本會收錄龜殼盃,香蕉盃,木葉盃,閃電盃,每個獎盃賽都有四條賽道.另外有三個速度設定,有啲遊戲重有「照鏡」模式,賽道會左右倒轉.玩家嘅總分只要攞第一就可以捧盃.喺每條賽道排名越前就攞到越多分,每條賽道第一名可以攞10分,所以一個獎盃賽最高可以攞40分.喺孖寶賽車Wii,因為競賽人數增加到12人嘅關係,每條賽道最多攞到15分,埋單最多60分.
喺超級孖寶賽車同埋孖寶賽車Advance,賽道上有銀仔可以執,當執到十個或以上就上到極速.但如果架車撞到嘢或者跌出賽道就會跌咁啲銀仔.
- 計時賽:玩家嘅目標係以最快時間完成賽道,玩家事先會有三個蘑菇(可以加快速度一段短時間),幾時都用得.當完成咗計時賽,遊戲就會記錄時間,如果破紀錄就會儲低記錄,第日再玩可以播返.
- VS.:容許多個人喺同一賽道對戰,孖寶賽車DS開始亦可以同電腦玩家對戰.
- Battle:喺一個場地對戰以達到目的(但唔係賽車),其中一個例子係整爆晒第啲車啲氣球.
技術特點[編輯]
出面網頁[編輯]


text:
「愚人」
每年嘅四月一號係愚人節(April Fools’ Day),佢嘅起源係嚟自歐美地區.當日大家會用各種招數整蠱人,反應慢嘅人就當然俾人整蠱啦,最後都係要俾人提醒先至記得今日係愚人節.而近年因為社交媒體嘅興起,所以好多品牌都會係今日出一啲整蠱嘅文章.不過有時有啲嘢真係唔應該攞嚟玩嘅,尤其而家咁疫情嘅情況下.真係唔怕個世界再混亂啲咩?
「紀念」
每年嘅愚人節大家第一時間都會諗起一個人,嗰個就係「哥哥」張國榮.年輕嘅一代當然未必認識嚟位樂壇歌手,但係對於好多人嚟講,當日佢逝世嘅新聞大家有一刻真係以為係愚人節嘅惡作劇.今年雖然因為武漢肺炎嘅影響之下,好多品牌都唔敢出任何整蠱嘅廣告同文章.而今日對於好多老闆嚟講係一個頭痛嘅日子,捱得過三月已經唔簡單,只不過仲要捱幾耐真係無人知!
「肺炎」
真亦假時,假亦真.大家都想今年個肺炎無出現過,因為今次嘅影響,相信整個2020年大家都生活係慘無人道嘅環境入面.因為即使香港再無出現新嘅個案,世界各地都未搞掂,全球經濟起碼都要一段時間先至回覆正常.而點解啲人仲用個肺炎開玩笑呢?雖然你依家無被感染,但係唔代表你唔會.就算香港已經對抗咗兩個月但係日日都有新案例,仲要應該有好多隱形感染未計.所以今日都係唔好整蠱人啦!真係唔好笑!


text:
早前瑞典一名女歌手喺網上分享玉腿照,特別之處係小腿笠上安全套,究竟佢搞乜嘢呢?佢解釋話唔少男人吹噓胯下武器巨大,因而拒絕使用安全套,而佢呢招就係踢爆男人嘅謊言,測試安全套嘅容納能力.而嚟自利澳水療嘅婷婷就話:「講得好啱呀!」
婷婷話:「我啲男朋友成日都話自己嘅武器太大,所以唔使用安全套,跟住就想即席大戰,我當然唔會上當啦,隨即攞個安全套出嚟示範容納能力有幾強,但我唔係用小腿,而係攞支2公升汽水嚟表演,用力一拉就笠咗落去,然後我問男友:『你大得過支2公升汽水,我就唔使你用!』最後男友都乖乖穿盔甲上陣!講起男朋友唔用袋袋嘅藉口,真係多到你唔信,但冇一樣係真嘅,全部都係自己吹出嚟藉口,例如太緊會呼吸唔到,又或者係輸唔到血落去,令堅硬度同持久力大減等,呢啲全部都冇科學根據,信佢哋一成都死,所以我不時都奉勸姊妹,真係唔好信男人啲藉口,十個有十個都係呃人嘅,點樣都好,最緊要學識保護自己先至最重要!」
未知有冇男朋友試過奸計得逞呢?婷婷話:「真係有一個,佢唔係話自己嘅武器有幾大幾粗壯,而係啱啱相反,佢話自己太細唔適合使用安全套,細細兜究竟有乜嘢問題呢?我當時完全諗唔到,於是唔理咁多,一於要佢披甲上陣,佢亦立即照做,當時我一望都發覺有啲奇怪,佢完全勃起,再穿上盔甲,竟有小朋友着大人衫嘅感覺,由於嗰時畀佢搞到慾火焚身,便開始大戰.起初一切正常,但當我採取主動騎喺佢身上策馬奔馳之際,就感覺到有啲異樣,但由於到咗關鍵一刻,於是唔理得咁多只顧全力衝刺,最後齊齊到達終點,回氣後落馬一睇,發現原來佢抵受唔住強力衝擊,以致中途脫甲,所以唔怕佢大,最怕佢細,姊妹們真係要小心呀!」
年齡:21歲
三圍:35-24-34
撰文:小德


text:
羊毛氈可以話係現今流行嘅療癒手作物料,佢可以能增添手作質感嘅質地,同可塑性高,都令好多人都愛不釋手.不過,其實手作羊毛氈產品,都係要講求天份嘅,畢竟,同樣嘅材料,手巧同手拙,都係有差異,就好似煮嘢食咁,俾同樣嘅材料你,大廚同新手創作出嚟嘅絕對有天壤之別.
睇下下面日本網友ほろす嘅作品就知道有幾悲劇啦!圖中左邊嘅鸚鵡係產品示意,右邊係佢做出來嘅成品,睇完咁強烈嘅對比,就知道,手作嘅產品果然都係要睇天份啊……XDD!
除咗可愛嘅動物造型羊毛氈製作,其實市面仲有好多羊毛氈材質嘅產品,例如底下嘅羊毛氈杯墊,可愛嘅圖案都係熱門嘅紀念品製作之一嫁!想尋求獨特風味嘅人,仲可以選擇係羊毛氈杯墊上壓印鐘意嘅造型添.呢種羊毛氈杯墊唔同於手作嘅地方係可以大量嘅產出,所以企業,公司或係團體偶爾都會用咁特別嘅紀念品製作送俾客戶.
羊毛氈杯墊都仲未係最特別嘅實用產品,下面嘅羊毛氈室內鞋都好可愛嫁,都未著上腳就覺得好暖啦.
除咗上面單調嘅顏色,都有將羊毛氈發揮得淋漓盡致嘅花花室內拖鞋.
飾品都係羊毛氈很好發揮嘅種類,底下羊毛氈耳環嘅編織質感好適合鐘意民族風格嘅女仔添.
係手作風流行嘅時刻,有好多唔同嘅羊毛氈產品都持續推出緊,無論係吊飾,皮夾,鞋,公仔,都可以見到唔少嘅成品,你仲有冇諗到D咩新奇嘅羊毛氈商品呢?:目


text:
Sasha Palatnikov 中文名叫「白蓮花」,佢係 UFC 專業 MMA 綜合格鬥技選手,佢31歲已經獲得6-2-0嘅強勁勝負記錄.佢其實係香港土生土長嘅香港人,曾代表香港國際欖球隊出賽,19歲開始發展 MMA 綜合格鬥技體育事業,Sasha 現今喺 UFC 嘅第一名香港 MMA 格鬥手.
Sasha 父母早喺80年代已經移居香港,喺俄羅斯籍父親及蘇格蘭籍母親嘅培養下成長,國際化環境之下學習武術運動.喺香港接受及完成中小學教育後,赴美至水牛城大學繼續學業.早喺2013年,已經成為香港第首位 MMA 格鬥手,喺韓國安格爾搏擊錦標賽中取得中量級冠軍.
成長教育
Sasha 喺香港出生及成長,讀書時期參與唔同團體運動及武術運動,最終選擇咗 MMA 綜合格鬥技成為最熱愛嘅運動.
曾代表香港欖球隊出賽嘅佢因為係年輕嘅時候受傷原故停止咗欖球生涯,然後喺19歲既時候全職投入武術運動.最初只喺一名業餘格鬥選手,但佢喺比賽當中尋找到對 MMA 嘅熱情繼而成為職業選手;喺佢人生當中嘅第一次業餘比賽,僅僅用咗36秒就將對方擊倒.
MMA 生涯開端
Sasha 學習空手道5年,仲成為東南亞之中其中一名最優秀嘅空手道運動員;不過學習過程總唔會一帆風順,曾經一段日子令佢想完全放棄甚至喺每堂訓練之後都忍唔住想喊,喺父母嘅鼓勵同支持下,白蘭花樹立永不放棄嘅態度,喺格鬥技生涯中不停挑戰自己,努力實現目標.
事出必有因
Sasha嘅最大夢想喺成為世界最大格鬥技組織嘅格鬥選手,舊年佢終於完成咗呢個夢想.喺11月簽約UFC,並喺UFC 255首次亮相,完全喺佢職業生涯上最偉大嘅成就.成為有史以嚟第一位代表香港嘅格鬥選手,喺成功擊敗 Louis Cosce 前佢一直唔被睇好,但佢話已經為嗰次人生最大嘅挑戰做好準備.即使曾經喺亞洲進行過多次業餘同專業比賽,雖然喺 AFC 取得中量級冠軍,卻被無理解散,各種不如意令選擇走向人生的下一步.
好多人都相信每件事情發生總有原因,佢亦都唔例外,絕對相信過去嘅挫折成就今日嘅自己,更有信心可以克服 UFC 所有障礙.
Sasha更相信自己有責任將香港帶到全世界,成為第一名香港成長嘅格鬥選手已經係人生一大成就解鎖,只要肯繼續努力落去,未來攞到世界中量級冠軍絕對係可能嘅任務,呢個喺佢嘅人生最終目標.不屈不撓嘅成長學習過程及父母灌輸嘅職業道德之下,毫無疑問佢必定會竭盡所能摘下冠軍.
Sasha宜家喺拉斯維加斯MMA聯盟進行訓練
1. UFC 255戰勝 Louis Cosce
第一回合對於嚟講仍然極度艱難,需要克服心理和生理上嘅難關,喺第二第三回合嘅時候勝利之神回歸到白蘭花身邊,最終喺第三回合剩餘2分鐘之際憑技術性擊倒攞到冠軍.
打從第一回合開始,嘗試唔同方式一試再試將 Louis Cosce 打低,最終喺第三回合嘅時候用右手重拳將 Louis Cosce 打到落地,然後跳起再坐上對手身上落重拳直至裁判介入.
2. 白蘭花 拉斯維加斯MMA聯盟訓練片段
Sasha 嘅前途無可限量,現暫居拉斯維加斯,喺 MMA 聯盟及 UFC 表演學院進行訓練.未來一定有更多更精彩嘅戰鬥比賽,萬分期待再次喺擂台上出現.
天時地利人和 同ZYPHR 一拍即合
早喺11月當我聯絡 Sasha 嘅時候,咁啱佢第一次得到 UFC 比賽資格,仲可以同 Louis Cosce 對決,我哋喺電話傾嘅時候已經好興奮,更討論到訓練嘅時候「功能運動衫」嘅重要性,電話過後我 send 咗幾件產品畀佢試吓,估唔到佢即刻 feel 到「功能運動衫」嘅分別,仲好欣賞我哋合身剪裁同舒適物料.
Sasha 成為咗我哋正式簽約嘅 MMA 格鬥技運動員,第一名簽約 UFC 運動員.萬分榮幸同驕傲有幸提供我哋嘅高功能運動衫,支持佢嘅 MMA 格鬥生涯.佢用咗幾多時間喺訓練上,就等同於有幾多時間著緊我哋嘅運動衫.你隨便問一名UFC選手,佢哋都會答你「魔鬼藏於細節」,忽視細節嘅一方就好可能會導致失敗;同樣嘅心態絕對適用於我哋,注重細節及完美嘅生產過程,每件產品花費唔少時間進行研發,確保材料,技術同合身性適合使用者喺訓練期間穿著.
為咗測試我哋嘅最新技術,Sasha 使用 Evolve 同 Evolve Pro 運動褲進行日常打擊訓練,力量訓練及調節訓練,從而認可我哋嘅運動褲嘅舒適度及耐用性.ICEZ-BREEZE 技術有助運動員加快排汗同乾燥身體,打造無重感覺進行訓練.如果您對運動褲有興趣,可以嚟我地哋網站 www.zyphr.com,買滿$800 HKD,即全球免運費.
大家好,我係Jason Yau 今年26歲,Zyphr 運動品牌嘅創辦人.細個嘅時候已經好鐘意運動因為見到運動員要贏就一定要附出.平時除咗工作以外,我好鐘意睇波同打泰拳.
分享連結:


text:
「超賣」
我諗好多人都或者有試過買咗機票,確定機位,但係上網辦理登機證揀位嘅時候發現揀唔到.之後去到機場又可能同你講因為個班機超賣,要睇下有無人無出現,又或者叫你去搭其他航班去目的地.嚟種情況其實好普遍,因為絕大部份嘅航空公司都會超賣機位,只不過睇下佢哋超賣幾多.當然好多行業都會有同樣情況,但係係客戶嘅角度,超賣其實真係一個不能接受嘅商業行為!
「問題」
如果遇到航空公司超賣嘅情況大家會點?相信好多人都會好嬲,因為明明自己已經俾晒錢,仲要好早已經買咗機票,諗住開開心心去旅行,點知出發前先至話上唔到機!講真俾你都嬲到爆啦!不過啲航空公司就當然唔會理你,你有你鬧,反正佢哋嘅目啲就係要班飛機無吉位!而有時唔好以為大公司就唔會超賣,就係因為大公司超賣嘅情況先至更加嚴重!
「常見」
超賣嘅狀況其實好常見!因為係航空公司嘅立場,一定會超賣,只係超賣位子嘅多與少!通常佢哋會評估航班以往嘅狀況,先至再決定要超賣幾多!而通常大時大節嘅時候,超賣嘅狀況係最嚴重,因為訂位嘅旅客相對比較多.好多航空公司亦都願意付出超賣嘅賠償,亦都唔希望航班有任何一個空嘅座位.譬如來往香港通常都會有較多嘅商務客,而商務客機習性係隨著工作嘅需求臨時訂位或者取消位子,所以唔出現嘅機率好高,如果航空公司唔超賣嘅話就會蝕大錢.
Also published on Medium.


text:
Goal富帥:齊心爭升班屈仔「高」幾班
英冠已進行10輪聯賽,前列球隊好似雷丁,諾域治等,都係熟口熟面嘅前英超兵.始終疫情關係,中下級聯賽球隊,更加難花費巨額擴軍,好似屈福特咁,保留上季大部份英超兵,已經夠喺英冠用,暫列第四位,周六屈福特主場對高雲地利,讓半/一可以做重心.
英冠賽程比英超更密,周中屈仔靠伊斯美拿沙亞補時階段入波,3:2險勝史篤城,終止三場不勝走勢.講真屈仔人腳,好似迪尼同安達格雷等,夠晒級數踢英超中型班,不過仲留喺度,擺明齊上齊落爭升班.周六繼續主場更加放心晒,事關屈仔英冠5場主場拎到4勝1和.始終英冠開盤較英超保守,今場屈仔贏面咁高,海外博彩公司都係開出主W1.68倍,亞洲盤讓半/一,簡簡單單撐屈仔贏波開上盤就搞掂.
對手高雲地利都叫做上過頂級聯賽,不過都已經係好遠古嘅事,呢幾年仲喺英冠,英甲浮沉,甚至降過去英乙㖭.以佢哋家陣嘅人腳,都係但求留喺英冠.高軍今季贏過兩場咁大把,仲要5場作客只拎到1分,今次作客真係冇眼睇.
除咗重心屈仔,打比郡都可以繼續追,不過係追佢哋對家,打比郡已經連續六場冇贏過,周中主場輸埋畀昆士柏流浪.就算周六繼續主場對班士利,以班士利可以擊敗屈仔嚟睇,佢哋實力唔差,平手盤點都係揀隊識贏嘅班士利.
截稿前馬會尚未開盤,盤口僅供參考,讀者記得留意足智彩網頁.


text:
(大學生活迷思二)住Hall生活
九月有好多新鮮人踏入大學呢個新環境,喺呢個花花世界,或者會玩物喪志,或者會迷惘.小編以過來人身份分享大學生活嘅迷思,絕對主觀,只供參考.
住Hall係「大學五件事」其中一件事,亦被受爭議,今次就講吓住Hall.
Hall文化?
間間U嘅Hall都有唔同文化,有d Hall文化可以好濃厚,sell warm,sell chur,做運動,夜蒲,摺,讀書Hall都有,無文化嘅都有.揀住咩hall之前真係要做足資料搜集,年年都有唔少打手喺討論區出post,都唔係唔可以參考嘅,不過計我話,自己嘅感覺係最真實,自己行Reg Day感受吓Hall啲人,再上IG睇吓個Hall過往有咩活動,再判斷邊個Hall適合自己或者住唔住Hall啦.小編之前住嘅Hall都無乜特別文化.
唔埋堆就會比人Bully?眾所周知,某d Hall傳出過Bully人嘅新聞,的確有d Hall風氣係嘛嘛地,有人嘅地方,是非都走唔甩,的確煩.埋堆,或者話識人都幾緊要嘅,不過都唔代表係必須,唔係做到世界仔,交際花就叫好.唔需要逼自己一定要同邊啲人玩,忠於自己,最緊要開心同搵到屬於自己嘅圈子.有好多人包括小編都係同自己本身嘅朋友,中同玩,都一樣開心.
Roommate? Toiletmate? Floormate? HallOmate?
呢班人都幾影響你嘅Hall life.遇到一個點嘅Roommate真係好睇彩數,遇到一個投契嘅,絕對可以為你嘅Hall life錦上添花.Roommate係同你一齊生活嘅人,會見盡你嘅真面目,基本上生活大大小小嘅習慣都好難掩飾.生活習慣夾到真係好難架,光係夜訓定早訓已經好大影響,作為夜鬼嘅小編就遇過早訓嘅Roommate.夾就唔夾啦,不過都係講互相遷就同溝通,夜訓早訓都要互相尊重,帶人上Hall要單聲啊.
Toiletmate都好緊要架,同隔離房share廁所,就關乎到衛生問題,小編好彩無遇到污糟邋遢嘅Toiletmate,不過啲私人物品擺咗喺公家地方都要小心.
住同一層通常都有個Whatsapp group,以便大家約食飯或者出黎玩,friend可以熟到大家晚晚夜夜笙歌,放假都想返Hall,唔friend可以生疏到只係Hi-bye friend嘅關係.
有玩Hall Ocamp嘅人,相信呢班Ocamp識到嘅人都會陪你過大部份Hall嘅時間,一定有伴食飯同玩先.
日夜顛倒?
正所謂Sleep is for the weak,年青人訓咩覺!小編遇過大多數住Hall嘅人都無三,四點唔會訓,玩到朝早先訓都好常見.有咩做呢?通常離不開打牌,睇戲,打機,打邊爐,煮飯仔,直落飲酒然後飲埋早茶,朝早訓覺,上陣堂或者走堂,夜晚再黎過,節目豐富啊!年輕嘅本錢就係時間多,呢段日子真係好青春,日夜顛倒的確係大學生寫照.當然早訓嘅人都可以喺Hall生存,睇你點同Roommate夾啦.
男女關係複雜?
應該係好多人concern嘅問題,究竟住Hall嘅人係咪真係咁隨便?住Hall嘅女仔=臭雞?女小編喺某大討論區見過網民咁講.大學係社會嘅縮影,基本上咩人都有,曳嘅人又有,清泉都有.Hall入面,男男女女喺同一間房裡面,彼此之間嘅隔膜會少咗,可以好近距離相處,好易超越咗個界線,好睇你嘅份人底線喺邊.同一班人日見夜見,或者生活喺個環境裡面,好易被影響,好易被同化,同咩人玩好影響到你有一個點嘅Hall life.
住Hall係有好多大大小小誘惑,希望大家都會忠於自己,唔好咁易被影響.不過聽人講,呢啲都只係人地嘅經驗,自己體驗會感受更多,enjoy.
延伸閱讀:
(大學生活迷思一)讀大學的意義
解釋上莊全術語 — Con Day咩意思?
最不堪回首!召喚聚生DSE回憶
(大學生活迷思三)上莊教曉我的事
- 同學仔只要係早上申請,最快可以係下午就拎到錢
- 同學仔文件交齊,98%機會申請獲批
- 提早還款唔會收同學仔任何手續費或罰息
- 整個申請到還款過程 uFinance 不會收取同學任何手續費
唔少同學都會有財務需要,例如交學費,交卡數,Hall Fee, Exchange等,uFinance 為學生提供現時市場上最簡易申請低息學生貸款滿足你嘅財務需要,讓你可以擁有一個無壓力而又充實嘅校園生活.


text: 為金像獎影后打強心針 :「有信心但隨緣.」由溫碧霞(Irene)主演的電影《墮落花》屢獲佳績,除了早前獲得越南「The Best Movie Icon」獎,又入圍今屆香港亞洲電影節「隆重呈獻」環節及澳洲「第十屆金拉考國際華語電影節」,好消息陸續有來,剛於「第八屆絲綢之路國際電影節」中,Irene獲得「最佳女主角」一獎.Irene表示之前電影入圍多個影展已經很開心,因為這代表大家都喜歡這部電影,是一個很大的鼓勵.對於這次獲得「最佳女主角」獎項,Irene說超開心,「我而家喺峇里島聽到呢個消息超開心!不過有啲可惜,因為咁啱我約咗屋企人渡假,所以冇去到呢個影展,冇親手攞個獎,但係聽到呢個消息真係好開心!好多謝楊生(英皇集團主席楊受成博士)俾呢個機會我去拍呢部戲.」她指自從加入英皇後,覺得很warm,整個英皇團隊都好錫她,「楊生,Shirley,Mani(霍汶希),經理人,有佢哋我先可以拎到呢個獎.同時亦好戥整個劇組開心,仲要多謝導演,監製.」除了公司老闆及團隊,Irene表示有一個人一定要多謝,「就係我丈夫,因為一直以嚟佢真係好支持我, 支持我嘅演藝事業,係佢話俾我聽『你得㗎!』所以我先至咁堅持去做我自己,我一定要多謝佢!,佢一路喺我身邊support我好多.」 另外,問到角逐今年香港電影金像獎最佳女主角一獎的信心時,Irene透露有信心,但一切隨緣,「而家攞咗呢個『絲綢之路國際電影節最佳女主角』,對我嚟講已經係一個好大好大嘅支持同鼓勵.金像獎方面,而家嘅心情都係隨緣,所有嘢交俾上天,好多嘢上天會有安排,唔需要太介意得獎與否,咁樣先至會更加開心,用一種好隨緣嘅心態去睇獎項,當你攞到嘅時候就會雙倍嘅開心.」


text:
唔覺唔覺,兩姐弟黎到加拿大都讀咗一個學期了.
原來上回講完佢地開學之後,一直都無update到呢度.
差不多又到年尾,喺度揀咗大家問得我最多既問題同大家回顧一下兩姐弟加拿大既第一個學期係點過:
讀寫聽講全部都係英文,佢地會跟得上嗎?
家姐黎到讀grade 3 (小三) online learning,老師已經唔會當你好似kindergarten咁係「新黎」,而且亦開始有功課,所以我同老婆都幾擔心佢既英文跟唔上.
好彩同老師傾左一次video call,老師話阿囡無乜問題.原來老師起初直頭唔知家姐係新移民;老師話如果將小朋友能力分成 1 – 4級,1係有問題,4係最好,家姐就介乎 3 – 4 之間.除咗寫作有少少grammer錯,overall佢做既野全部都算快靚正,鼓勵佢睇多啲書就ok了,唔駛擔心.
相對之下,弟弟返學既英文要求可能仲高少少:弟弟係返學校上堂既,雖則無功課,不過所有instructions都係面授,同學仔又係一齊面對面上堂,更加需要即時反應.
總體黎講,弟弟既英文跟得上呢度既academic,但未跟到同其他同學仔相處.當同學仔上堂學習寫ABC,弟弟其實已經寫到solar system裏面所有既星球名;但當其他同學仔好多互動一齊玩既時候 (e.g. work period或者小息),弟弟就仲係自己玩.
所以老師話佢宜家會著眼於教弟弟點樣主動去加入其他玩緊既同學,等佢學識點樣運用英語恰當地同其他人溝通.
上堂模式轉變,佢地會習慣嗎?
除咗語言,上堂模式對佢地黎講係另一個大轉變.
家姐上既係online learning,雖然喺香港果時佢都上咗大半年,不過呢邊既online learning唔似香港咁老師主導;好多時會係同學分小組討論做group project,又或者自己去做research.
我問家姐佢覺得上堂點,同其他人溝唔溝通到.家姐話有陣時如果人地講得好快,又或者講一啲同上堂內容無關既野佢就會有啲跟唔到,不過大致都ok.家姐又話佢幾鐘意宜家呢度既上堂模式,因為基本上無乜限制,又多時間俾佢講野,所以唔會覺得上堂悶.
弟弟雖然仲係上緊幼稚園,不過因為轉咗Montessori,所以第一個學期算係磨合階段.好彩Montessori每一日既日程都幾規律,除咗有某啲指定活動 (e.g. 做Yoga),又有一個鐘既work period俾你自由發揮,正好俾開始有啲心散既弟弟再度專注.
由於Montessori比傳統上堂既自由度更大,好似弟弟呢啲坐唔定既小朋友就容易更加唔集中.不過好彩老師又有佢既方法:老師拎咗張rocking chair俾佢,每當要佢坐喺度聽故事或者聽老師講野果陣就俾佢坐,等佢可以週身郁既同時可以停留喺一個地方面向老師.
所以雖然學習模式不同了,不過有好有耐性既老師幫佢地,兩個小朋友總算好快就習慣了.
少咗功課測驗,佢地會學到野嗎?
作為亞洲人,一方面又成日驚佢地讀書辛苦,但心底裏始終又會有另一個擔心:佢咁得閒,學唔學到野㗎?
今次講咗弟弟先:如果只論學術,弟弟返學係真係無乜野學 – 因為呢度既幼稚園只讀一年,佢既同學仔其實全部都係第一年返學;好似之前咁講,當學校仲教緊ABC,由香港黎既弟弟已經「身經百戰」,起碼都已經有做功課寫字什至測驗既經驗了.
不過我地反而覺得弟弟更需要學既喺同人相處同自理能力,喺呢度返學正好填補到佢呢啲學習需要.因為呢度無姨姨,想解決任何需要,必需要自己去學習.加上始終係新環境,用呢段時間等弟弟catchup返點同同學用英文溝通已經夠多野學了.
至於家姐,雖然無咗測驗;不過我覺得家姐分分鐘學得仲多野過以前.呢度俾既功課既問題好open-ended:因為佢無指定答案,所以你學幾多野全憑你有幾多好奇心;家姐用多咗好多Google做research,除咗吸收咗好多新知識之外,更重要係同時學咗一樣好緊要既野:點樣問問題同點樣自己搵答案.
而比起喺香港佢小一果時我差唔多要push佢快手做功課,喺呢度佢真係完全自動波,而且亦樂在其中.
覺得阿囡總算無白費咗喺真道學既「自學」精神(又要多謝曹校長).
講真少咗(什至無咗)功課,小朋友其實係唔會唔習慣既.不過我諗作為家長可能會唔習慣吧?
咁……有無唔好既地方呢?
我成日都覺得呢個世界既野都係give and take.好似移民呢件事本身,我夠知香港多好野食又有得去日本啦,不過當我決定移民黎加拿大享受呢度既寧靜同安穩,就必須學習捨棄住喺香港既方便.
讀書亦一樣,首先必要接受既係:你會覺得佢地學既野淺咗.我覺得呢度著重既唔係學既內容,而係學既過程;呢度返學唔係為咗學識一樣野,而係為咗學點樣去學識任何一樣野.如果你覺得小一學乘數表都太遲,你黎到會好失望;但如果你希望小朋友可以自己發掘知識,有自己時間同埋幻想空間,黎到呢度可能係天堂.
另外,因為少咗功課,又無測驗考試,所以家長對學生喺學校做咗啲乜其實知道相對少,亦未必知佢地學咗啲乜野.不過,或者呢個先係呢度既norm:因為宜家係佢返學,唔係你返學嘛.
最後一個問題,梗係…..中文啦.黎到一個英語主導既國家,想佢地既中文可以keep到的確好難,至少學校已經唔會教你中文.老婆好努力咁買咗啲書同佢兩個惡補,所以暫時兩個每日都有接觸中文既機會,不過真係嘔咗幾公升血囉……..
我暫時既希望:佢地唔好討厭中文就已經好好了.如果有一日佢地拎住本中文書愛不釋手地煲,我會好滿足.
我有幻想過佢地拎住本「射鵰英雄傳」係度睇得津津有味果個畫面.
希望到時唔係睇緊英譯版既shoot the eagle hero啦.


text:
喺DSE考Matrix呢課嘅題目,不論係Section A定B,都成日見到Inverse.講吓啲出題者心聲你知:其實以出題者嘅角度嚟講,想出條佔分多(8~13%)嘅Matrix題第一時間都會想起Inverse,而計Inverse嘅過程中,分分鐘仲可以順手考埋你Determinant啦!
講到Determinant,你以為呢課搞唔掂就只會影響到Matrix嘅分數?咁諗就錯了!Determinant亦會影響埋之後嘅必出課題(System of Linear Equations)同埋殺手課題(3D Vector).呢兩課Section B常客,Determinant都係必需品,所以呢課你搞唔掂,最差嘅結果係冇左半個Section B嘅分數!
有見及此,我會喺呢一期嘅課堂,幫你徹底掌握Determinant同埋Inverse,連埋上一期嘅Matrix二合一超屈機CASIO計數機Program,等你可以肯定零錯誤全取呢堆分數!
無論係 M1 定 M2,呢套課程會由你已有嘅知識開始,用 DSE 實戰角度幫你 K.O. 所有你搞唔掂嘅 Concepts,Skills,題目,一站式解決晒你嘅煩惱. 掌握我嘅「Cal 機搶分技能」,「常用考試外掛」,你就可以喺考試達致「零失手」,穩 4 望 Lv 5+ !


text:
日前4月18號晚,郭富城喺社交平臺上分享咗一個好消息,原來系方媛成功生落咗二胎,郭富城好開心,配文稱,「今日我好開心,特別嘅日子.同大家分享我哋屋企嘅小喜訊:就系Chantelle做家姐,二寶健康可愛,媽媽辛苦曬!今日起我哋一家人開開心心四人行!再次多謝大家一直嘅祝福,感恩”.」
字里行間都透露住喜悅,郭富城仲附上一張“合照”,一家四口嘅手擺喺一齊,右下方系郭富城嘅手,托住大女Chantelle嘅手,左下方系老婆方媛嘅手,托住新出世嘅二寶嘅手,睇落好溫馨.
不過,郭富城并未透露寶寶嘅性別,但經紀同媒體透露系一個公主,仲講BB肥肥白白好得意,但宜家都冇改名,所以暫時叫郭二寶,同姐姐比較,郭二寶呢個名,實在太貼地,睇嚟天王都有咁貼地嘅一面.
郭富城而家已經53歲,2017年4月18日同方媛結婚,生仔嘅速度非常快,兩年抱倆真系人生贏家.
而郭富城講嘅特別日子,其實除咗系二寶出世,仲系佢哋夫妻結婚兩周年,方媛都喺IG上曬出咗結婚兩周年嘅蛋糕,睇嚟,郭二寶小公主真系識得揀日子.
兩個人喺公布戀情到結婚,一直以來都唔畀外界睇好,一個系四大天王之一,一個系不知名嘅小網紅,甚至有人話方媛只系睇上去咗郭富城嘅名同利,不過,對于呢啲流言蜚語,方媛從未在意過.
兩個人用實際行動證明咗佢哋嘅愛情,郭富城自從結婚之後,就成為咗一個顧家好男人,有時間就陪伴妻女,經常被拍到同方媛一齊出席活動或者行街,十指緊扣,好甜蜜.
郭富城好鐘意跑車,更加系有收藏跑車嘅愛好,不過,舊年都畀媒體報道,郭富城唔再買跑車,而系買咗一架方便一家四口出行嘅大車,睇嚟郭天王系真系好錫老婆同屋企人.
Like MisshkNews Facebook!不出门也能知天下事~


text:
不揀揀親子裝..其實呢個任務係好艱巨
由於小朋友大得好快
有大人款又未必有小朋友Size
,再加上永勝唔係太Like卡通公仔既衫,
又唔可以太單調,著出黎又要特別d,雖然聽落去都係得三個要求,
但其實坊間嘅親子裝通常都係呢三個元素.
呢一間公司特別在可以自己設計左相入面既 Family Pocket Tee
下面呢兩款衫就係爸爸媽媽
親自設計左自己『個人化』既家庭裝!
大家望真D入面既衫
兩款除左可以可自由定文字同名字架 !!
而且價錢一D都唔貴,
$399 已經有四件,件件都印左自己名(或者有紀念既字) !
本身唸住設計L.O.V.E.💗,不過最後都係設計成相入面既 :
🌈M-Mandy / V-Vincent / M-Mancent / M-Marcus.
Shop入面仲有其他款式,
Mancent = Mandy+Vincent
Marcus
爸爸用返V字-永勝
我就當然同D仔一樣啦~
大家若果有其他idea 可以自己再design架~
除左用自己既英文字母.
揀黑色Tee 都得
另外, 可能覺得衫唔啱妳既
但其實呢間公司可以用小朋友既畫作黎做衫既pattern
或者用小朋友有紀念既畫(例如第一幅畫)做公仔都得架~
文迪媽媽今次就冇用到小朋友嘅畫做衫,
就用左佢本身嘅Pattern 做咗兩套pocket tee,
因為呢兩款pocket tee都好特別,
特別一提衫袋Pocket既位置係用防皮黎做,比較特別,
但要提提大家洗嘅時候可能要反轉件衫洗會好啲.
題外話,
我覺得呢款Pocket tee好啱小朋友去Interview,
因為去幼稚園interview嘅時候個label成日都甩,甩咗又搵唔番,
而呢款tee印咗小朋友個個名就包保唔會甩.
而另外一款就係印住有
Super dad (超級爸爸)
Super mom (超級媽媽),
Super boy(超級仔仔)
女仔仲有Super Girl(超級囡囡)
每個袋大家都可以揀唔同既顏色同可以印返自己個名上去.
以上既呢兩款tee, 我暫時喺街都冇見過人著過,
大家可以放心唔會咁易撞衫!!!
如果你哋真係驚撞衫可以用小朋友嘅圖畫去做,咁就一定唔怕撞款.
仲可以話比人聽小朋友既畫可以同梵高( Van Gogh )有得比下
就算大過唔啱著,大過左都絕對有紀念價值!!


text:
簷篷雨水照頭淋 變曱甴沖身
事緣係十幾年前我仲係一個中學雞,有一日放學喺小巴站等緊車,當時落緊豪雨,小巴站旁邊係一大堆街邊攤販.
突然,頭頂簷篷受唔住雨水負荷,一灘水兜頭淋咗落我度.我身後排緊隊個阿叔突然彈開,指住我大叫:「嘩!哥仔!你個身好X多曱甴!」
我低頭一望,真係好X多隻曱甴抓住我件衫!
命運弄人 愈怕曱甴愈易遇到
嗰一刻,我全身每寸毛孔都喺度講緊粗口,大家都知曱甴敏捷度有幾高,抓力又強,我完全趕唔走佢哋,我直頭有衝動想瞓喺地下翻滾,嚟個玉石俱焚.
最後,曱甴蹂躪完我一輪,先依依不捨咁離開.呢件事之後,我就好怕曱甴.
但可能呢啲就係命運,我咁驚曱甴,偏偏屋企就好多曱甴.
曱甴最愛躲藏處是……
我試過不下十次,朝早返工著鞋時,一穿隻腳入去先發現入面有隻曱甴.佢喺我腳趾縫之間爆裂開嗰種觸感,一世都唔能夠忘記.
點解激發起我要寫呢篇文章?原因就係因為昨晚,我沖完個靚涼,爽歪歪抹乾個身,著返條底褲先發現……我屁股好似有嘢喺度掙扎緊!!
根據我人生經驗,唔使半秒已經知道嗰隻係曱甴!哈哈哈哈哈,我著住一條有曱甴嘅底褲啊!
我只係冇戴眼鏡,浴室又煙霧瀰漫,冇檢查清楚啫!唔通咁都有錯?嗰一刻,我真係想一下撕走成塊屁股皮唔要掉落垃圾桶,然後大叫:「哈哈哈,你今次仲唔死!」
但現實嘅我,係閉起雙眼除番條底褲,衝入浴缸清潔兇案現場(屁股),然後將有曱甴嘅底褲掉落垃圾桶.
勤清潔冇幫助 放置滅曱甴神器
由細到大,我屋企都成日見到曱甴,我發覺就算我勤做家務,每晚倒垃圾,將屋企清潔得乾乾淨淨,曱甴數目都有增無減.
我曾經要求父母不如搵滅蟲公司,點知阿媽話:「個個屋企都有曱甴㗎啦!」
於是,我決定買幾間曱甴屋,擺喺屋企幾個曱甴熱門出沒點.我總共買咗五盒,最後一盒唔知擺喺邊度好,就擺喺自己房.
兩日後,我後悔了……
我打開間曱甴屋嚟睇,你老鹵,我間房竟然有成十幾隻曱甴!啲腳被曱甴膠黐實晒,佢哋掙扎到好似跳Disco咁un下un下.
嗰一刻我完全崩潰,我唔能夠接受瞓咗幾十年嘅房,竟然會咁多曱甴!我平時連零食都盡量唔喺房食,間房塵都唔多粒,我究竟做錯咗啲乜嘢啊啊啊啊!
我攞住間曱甴屋畀老母睇,希望爭取到幫屋企滅蟲.佢話:「你唔好擺曱甴屋咪冇事囉!反正咁多你都殺唔晒㗎啦~」
老母一句,我覺悟了!
係我多事,係我唔啱.
就算眼見住自己居住咗幾十年嘅家被昆蟲入侵,即使佢哋食我嘅飯,瞓我間房,仲周圍屙屎產卵!而你嘅下一代,仲有可能同曱甴做鄰居,做同學,做朋友添!
但只要唔聽,唔睇,唔理,扮冇事發生,照常咁樣返工放工,你依然可以活得好幸福快樂.


text:
E研多采多姿既e研salon活動可以滿足到你3個願望──好玩,了解日本文化,學到日文
黎日本留學真係學得好快?唔識日文走過黎會唔會好難捱? 其實依家諗番,當時50音程度就走黎日本生活,真係幾刺激!果陣第一日係新宿問路,淨係識得「すみません」然後指住地圖,用一副充滿疑惑既樣望住路人!哈哈!諗番都覺得好好笑!不過黎左三個星期之後,我一個人去左日光旅行,果陣已經識得用基本既日文去問路;又學左好多單字,可以漸漸表達到自己既諗法喇.黎左四個月之後,同朋友去河口湖旅行,果陣已經可以用電話預約旅館.係呀,係呢度學日文真係好得好快! 點解要黎e研?同係香港學有咩唔同? 之前係香港都有學過日文,但因為一個星期得一堂,而且係大班上課;每一堂只係跟住老師讀下生字,學下文法又落堂,覺得學得好慢好吃力.學左一陣就覺得好沒趣.黎到e研,因為每日朝早都密集式咁上三個鐘頭,老師又係日本人,每一堂都逼住自己要努力去聽努力去講. 我後來再係日本大學讀日文課程,先至發覺大班同小班既效果差好遠,老師冇辦法照顧到每個學生既能力,太難太簡單全部都要靠自己去調節.但e研因為係小班,就可以好彈性咁就住學生既進度去教. E研多采多姿既salon活動可以滿足到你3個願望──好玩,了解日本文化,學到日文. 一個星期三個下晝都有活動,多左好多同日本老師或日本學生溝通既機會:造日本料理,參觀博物館,花道,睇歌舞伎,到日本live house聽音樂…等等.好配服老師可以諗到咁多咁好玩既活動,而且我黎左四個幾月都未有一個活動係重覆過架! 好似其他學生咁講,e研其實真係好有家的感覺.對於我一個小女子孤身走到黎日本留學,老師真係比左好多支持我.有咩疑問,老師都會盡力去解決,幫我搵有需要既資料;仲有心靈上既支持添.記得有時候病左請假,森本先生會打電話黎問:「ヤンディさん,大丈夫ですか?」(yandy,還好嗎?),話晒係呢邊冇人冇物,有人係你唔舒服既時候關心你,真係窩心到爆. E研係台灣學校,香港人黎得唔得? E研係一家台灣學校,台灣學生比較多.但呢個絕對唔係問題,就算我既國語爛到不行,但係都同台灣同學溝通得好好!放學會一齊去玩,又會安排下週末既活動~呢d都係好難忘既回億! 呢5個月黎我得到d咩? 日文有好大進步,了解日本文化多左,體驗到一個人係外地生活,識到好多朋友,去左好多日本既地方‥‥咁仲唔夠?(笑)


text:
「返學」
究竟今年郭大少返咗幾多個月學?我諗都真係一隻手數得晒!對於小朋友嚟講,返學應該係最開心嘅時間,亦都係最寶貴嘅時間.啱啱開學,雖然叫做識咗啲同學仔,只不過斷斷續續咁返下停下,然後直頭整個學期都無得返學見啲朋友.雖然話透過網上可以學習,但係我始終覺得小朋友係需要有社交接觸.當然無人諗過疫情會持續咁耐,而亦都係咁整個幼稚園學年就咁無咗.
「記錄」
人大咗,記性真係差咗,只係過咗一個月,真係都已經唔記得.所以真係有必要記錄郭大少嘅生活點滴,如果唔係真係唔知發生咗啲乜嘢事.要補返之前嘅其實都已經有啲難度.所以都係繼續堅持日日寫啦!因為近排真係比較忙,少咗時間係屋企,郭大少開始有啲怨言,話我唔陪佢.而事實上又真係比起以前少咗好多,只係朝頭早個幾個鐘頭可以陪下佢.希望快啲回覆正常,咁就可以多啲時間陪佢,如果唔係一上小學就真係好難啦.
「成長」
郭大少其實都算係黐身個隻,當然出到街就另一回事啦.由於自細都係我幫佢沖涼同刷牙,而家基本上點都要等我陪完細妹瞓覺之後先肯去沖涼.不過自己真係好攰,通常都瞌著咗.當然心諗點解自己唔去沖涼,又或者叫媽媽幫手.因為其實我已經教識咗佢自己沖涼,只係洗頭要我幫手,其他佢都可以自己一個攪掂.但係諗深一層嘅就係,我可以幫佢沖多幾多年?自己其實係開心嘅,因為證明我係佢心目中嘅地位,只係有時覺得佢太過執著,唔需要下下等我幫佢.相信自己都係嗰啲自我矛盾嘅爸爸!


text:
15 MARCH 2015(SUN)今日大肥豬又嚟俾啲驚喜節目我地,就係失驚冇神帶我地去郊遊啦~
其實大肥豬係想帶我地去清水灣郊野公園玩呀!
原本清水灣郊野公園係有停車場提供,不過大肥豬今次將車泊左係山下嘅停車場,要我地一齊齊行去目的地.
佢話行山對身體好啲,又可以等小小豬感受一下行山樂趣.雖然行上山目的地又真係幾辛苦(對我嚟講),不過行下又真係幾舒服,邊行邊休息咁又真係唔錯呀!
行左大約二十分鐘,我地終於嚟到啦~
一嚟到小小豬都已經非常開心,因為知道就嚟有得玩啦~
終於嚟到我地嘅郊遊目的地啦~
去搵個靚位做基地先~
安置好就當然準備玩啦,依套拋圈圈玩具係小小豬自己話要帶上嚟玩呀~
之後佢地兩父子就係度玩飛碟~
玩左一輪當然又到左小小豬最鐘意環節,就係去野餐食嘢啦~
由於都係大肥豬嘅即慶活動,所以都嚟唔切整啲小食嚟野餐,所以都係超級市場買少少食物.雖然係簡單左少少,不過小小豬都一樣咁興奮呀(緊係啦...有得食嘛)~
哈哈哈...邊食邊玩,個天雖然都唔係好算太好,不過勝在唔熱又有少少涼風,整個環境都好好,所以真係好舒服呀~
食飽飽又嚟玩過,今次就係佢地兩父子玩風箏呀~
兩父子玩認真哦,佢地好努力咁希望可以放到隻風箏上天空.睇見佢地兩父子失敗又再嚟過,又話要去搵個靚位去放,坐係一旁嘅我都睇得幾好笑呀~
終於....都係放唔到上天,可能係我地個位置風向唔啱啦!不過依個唔放棄嘅爸爸就繼續好努力咁嘗試~
小小豬就已經俾我嘅泡泡吸引到,陪我拍泡泡啦~
我地玩到五點幾先走,係走嘅時候大肥豬又嚟同小小豬上戶外學習課,教小小豬欣賞下四周圍嘅樹木又花草,又教小小豬睇遠處嘅海岸,佢地兩父子睇睇講講又可以企左半個鐘.不過,戶外學習都係好重要,所以等下佢地兩父子我都係非常樂意~
玩下休息下又再繼續玩,悠悠閒閒咁又過左一個下午.走嘅時候小小豬都係十萬個不願意,仲即刻提意下星期再嚟過野餐,真係俾依個攪笑豬笑C呀!
不過輕輕鬆鬆咁郊遊我都幾鐘意,所以趁天氣未太熱又好好天嘅時候可以考慮再嚟多幾次,等我地感受下大自然都係一個唔錯嘅親子活動呀!


text:
我記得,黃偉文係2012年上台,再一次表演佢同吳君如表演初一十五既時候,有一段咁既說話:
對付人生既污點,最好既方法,就係用另外一個更大既污點,蓋住佢.
而家警察個記者會,咪就係咁囉.你問佢地咩,你都知佢地都唔會答你架啦.然後,大家就拎住佢地句說話,不斷咁笑笑笑.然後呢? 件事,好似就會完左.
由件事開始既時候,我都話過,係2014年到而家2019年,大家都係將政治問題,警察解決.你用得政治問題,警察解決既話,你聽過幾多,你聽完你自己都唔信既說話?
一堆你聽完都覺得唔可信既說話,你點解仲要聽,仲要講,仲要在乎?
有一日,有個學生就咁同我講:
好多藍絲,都會係面書度講好多有d 人認同有d 人唔會既說話.好似呢d 咁:
以前既香港,係點既呢? 同而家既香港,有咩分別?又有幾多人接受,其實有d 改變,係因為政權既改變先出現,而對某d 冇經歷過「殖民地時代」既香港既細路,你呢句「以前香港唔係咁」,「以前香港幾辛苦」,由於失去左比較既基準,所以對佢地黎講,係無感,又或者係冇任何意義既呢?
對1997年後出世,一出世就經歷新香港既香港人黎講.香港,面對過咩呢? 係香港,我所理解既,係好多言論自由被縮窄,任何人公開講任何可能佢唔同意既說話,就可以做咩呢?起底,之後寫信去你公司投訴你.呢樣野,我想提提大家,唔係藍絲做先做.由中大政政系既老師,陶傑,甚至係我,輔仁媒體既容樂其,都試過收一d 投訴信,係泛民既人send 過去既.搞人份工,係要人封口既方法.呢件事,過去二十年,我地睇唔少呀.而解決既方法,都一定唔係罷工一小時,或者集結一d 群眾,舉舊薑叫幾句自己「撐薑」,就可以維護到言論自由.真係真心相信,同埋覺得言論自由要維護既人,係將果d 因為你言論點點點而send 暱名email 去你公司從而想你收聲既人既信,直接扔入垃圾筒.因為,如果你相信言論自由既話,只要一切係合法既範圍底下,一個人唔應該因為佢觀點與人不同,而影響佢既工作.
搞人份工,根本就係香港人既慣技,亦都唔係咩新鮮事.我地見到前特首,當佢出第一個post ,用第一封信,想去令通識老師封口果一日,請問教協去左邊?而家一次又一次,又老師到學生都被前特首,一個國家領導人以輿論機器狙擊,教協除左話畀人知佢地會係面書出個聲明之外,作為全香港最大,有最多會員既教師工會,請問佢地又做過實質既野,去幫教師保住份工?
香港,從回歸之前,直至而家,都冇工會文化.因為,香港人唔信.所有既工會,組織,都係為左分利益既.而加上香港既工作流動性好高,所謂魚唔過塘唔會肥.轉工轉行係平常事.邊有人會在乎工會?一個完全冇辦法保護會員利益既自命工會,係香港先至會容許佢地出現.
睇返呢堆改圖,真係覺得梁錦松同唐英年陰功.而家僭建算係咩?真係咩都唔係.
好多人,成日而家話要追本溯源.話,廢青唔暴力,警察點會咁.
不如我問返d 大人會老尷既問題丫:唔係泛民果陣要打地產霸權,唐英年點會輸呀?唔係有左膠page 係咁改電影圖chok散唐生個民意,唔係出面d 師奶話,畀個奸好過畀過蠢既做,點解會搞成咁呀?唔係雷動計劃要棄x保咩,結果攬炒,何君堯點會做到立法會議員呢?仲有呀,唔係香港要回歸,點解我地今日會係咁呢?
呢d 問題,你又答唔答到我呀?
大道之行也,天下為公,選賢與能,講信修睦.──《禮運.大同》


text:
北洋政府
北洋政府,正式名叫中華民國政府,係指中華民國建國初期以京兆地方作為首都嘅中央政府.因為政權絕大部分嘅時間都係由北洋軍出身嘅軍閥所把持,所以後世就用佢嚟命名.
北洋政府係1911年辛亥革命爆發之後,第一個被國際所承認繼承中國法統嘅政權.1913年10月6號,袁世凱被選做首任中華民國大總統,象徵住北洋政府正式成立,中華民國臨時政府結束.由1912年3月去到1928年6月,北洋政府嘅體制多次喺內閣制同埋總統制兩者之間徘徊.
北洋政府用五色旗作為中華民國嘅國旗,用《卿雲歌》作為中華民國嘅國歌.喺北洋政府主導下,1917年,北洋政府對德意志帝國同奧匈帝國宣戰,加入英法美協約國陣營去參與第一次世界大戰,並喺1919年以戰勝國嘅身份出席巴黎和會,但係因為五四運動抗議山東問題而未喺《凡爾賽條約》度簽字.
雖然北洋政府係國際認可嘅唯一合法中國政府,但係即使喺最強勢嘅袁世凱時期都未曾一統南方革命黨嘅勢力,喺袁世凱死後更加係連北洋軍自身內部都統一唔到,分裂做大小派系嘅軍閥混戰.1926年,割據廣州嘅國民政府向北洋政府發動北伐,北洋政府戰敗之後想退去東北,但係北洋政府最後一任領袖張作霖途中畀日本人炸死,佢個仔張學良喺繼承政權之後,喺1928年12月29號宣布易幟同埋服從國民政府嘅統治,北洋政府正式宣告滅亡.


text:
唔知佢,會唔會有少少鍾意我呢? 戀愛前夕,相信好多女仔都會思索呢個問題.其實係佢對你嘅行為上就可以偵察出蛛絲馬跡,快啲睇下你心儀嘅「佢」有冇對你做以下嘅行為啦!
#成日同你Send Message,傾到三更半夜
女仔天生就比較話多,但男仔其實唔會有咁多野講.如果一個男仔會不斷同你Send message,持續一斷時間,甚至Send到半夜三更,可能佢對你有點意思喔!
#單獨約你出去
係正式地約你出去,唔係得閒約你打發時間.當男孩子正式地約你出去食飯睇戲,買晒飛訂晒位,咁好有可能佢係好想追你!
#肢體上嘅接觸
有時佢有意無意嘅身體接觸,係試探女仔嘅反應,如果女生不抗拒,佢可以都會覺得自己有機會,有啲大膽主動啲嘅男仔仲會用摸頭殺添!
#Like晒你FB/IG
鐘意一個人就會不自覺地想知多啲佢嘅野,如果你發現你每個IG story都有佢嘅足跡,又或者佢有意無意提起你FB或IG上嘅事,恭喜你變成佢追蹤對象啦!
#同你講野會變聲
男仔同女仔一樣,面對心上人都會變聲架! 唔同性格嘅人會有唔同反應,有啲男仔會突然對你講野嘅語調變得溫柔,有啲就會變得緊張,其實都係在意你嘅表現喔!
#你唔覺意嘅時候偷望你,你直視佢又迴避你
望住人講野係禮貌嘅表現,但如果佢成日都有意無意咁偷望你,但你地對話嘅時候佢反而唔可以望住你講野,好有可能係佢怕醜呢!